Neymar ah ratheh, vidhividhigen dhevana match inn PSG balivejje - AO News\nޕީއެސްޖީގެ ނޭމާ އަށް ރަތް ކާޑު ދެއްކުމުން ދަނޑުން ފައިބަނީ. --ފޮޓޯ: އޭއެފްޕީ\nފްރެންޗް ލީގުގެ އާ ސީޒަނުގައި ވޭތުވެދިޔަ ތިން އަހަރުގެ ޗެމްޕިއަން ޕީއެސްޖީ ކުޅުނު ދެވަނަ މެޗުގައި އެ ޓީމުގެ ބްރެޒިލް ތަރި ނޭމާ އަށް ރަތެއް ދެއްކިއިރު، ވާދަވެރި އޮލިމްޕިކް މާސޭ އަތުން 1-0 އިން ބަލިވެއްޖެއެވެ.\nމިއީ 2011 ވަނަ އަހަރުގެ ނޮވެންބަރު މަހުގެ ފަހުން ލީގުގައި ޕީއެސްޖީ އަތުން މާސޭ މޮޅުވި ފުރަތަމަ ފަހަރެވެ. އަދި މި ފަހަރުގެ ސީޒަނުގައި ޕީއެސްޖީ ވިދިވިދިގެން ބަލިވި ދެވަނަ މެޗެވެ. ލީގުގައި އެ ޓީމު ކުޅުނު ފުރަތަމަ މެޗުގައި މުހިއްމު ގިނަ ކުޅުންތެރިންތަކަކާ ނުލައި ރަށުން ބޭރުގައި އަލަށް ޕްރޮމޯޓުވީ ލެންސް އަތުން ބަލިވީ 1-0 އިންނެވެ.\nރޭގެ ނަތީޖާއާއެކު ލީގުގައި މިހާތަނަށް ކުޅުނު ދެ މެޗުން ޕީއެސްޖީ އަށް އެންމެ ޕޮއިންޓެއްވެސް ލިބިފައިނުވާއިރު، މިވަގުތު އެ ޓީމު އޮތީ ތާވަލްގެ ފުލުން ތިންވަނައިގައެވެ. ލީގުގެ އެންމެ ކުރީގައި އުޅޭ މޮނާކޯ އާއި ރެނެސްގެ އިތުރުން ލިއްލޭ އަށް ތިން މެޗުން7ޕޮއިންޓް ލިބިފައިވާއިރު، އެއް މެޗު މަދުން ކުޅެފައިވާ މާސޭ އޮތީ ހަ ޕޮއިންޓާއެކު ތާވަލްގެ ފަސްވަނައިގައެވެ.\nޕީއެސްޖީން ރޭގެ މެޗަށް ނިކުތްއިރު ލިބިފައިވާ އެންމެ ބޮޑު ހިތްހަމަޖެހުމަކީ ދާދިފަހުން ކޮވިޑް-19 އަށް ޕޮޒިޓިވްވި ނޭމާ އާއި އެންހެލް ޑި މާރިއާގެ އިތުރުން ލެއަންޑްރޯ ޕަރެޑޭސް އެ ބަލިން މުޅީން ރަނގަޅުވެ ޓީމާ އަލުން ގުޅިފައިވުމެވެ. އެހެންނަމަވެސް، މި ބައްޔަށް ޕޮޒިޓިވްވި އެ ޓީމުގެ ކިލިއަން އެމްބާޕޭ އާއި ކޭލޯ ނަވާސްގެ އިތުރުން މާކީނޯސް އާއި މައުރޯ އިކާޑީ އަދިވެސް ހުރީ އައިސޮލޭޝަނުގައެވެ.\nމާސޭއާ ދެކޮޅަށް ޕީއެސްޖީ ކުޅުނު މެޗުގެ ތެރެއިން. –ފޮޓޯ: އޭއެފްޕީ\nޕީއެސްޖީގެ ޕާކް ޑި ޕްރިންސަސްގައި ރޭ ކުޅުނު މި މެޗުގައި ފެނިގެންދިޔަ ހަމައެކަނި ލަނޑު، ފުރަތަމަ ހާފުގެ 31 ވަނަ މިނެޓުގައި މާސޭ އަށް ކާމިޔާބުކޮށްދިނީ ފްލޮރިއަން ތޯވާން އެވެ. މިއީ އެ ޓީމުގެ ޑިމިޓްރީ ޕަޔެޓް ފޮނުވާލި ހިލޭޖެހުމަކުން ލިބުނު ބޯޅައަކުން ތޯވާން ކާމިޔާބުކުރި ގޯލެކެވެ.\nއޭގެކުރީން، މެޗު ފެށިގެން ދެވަނަ މިނެޓުގައި ޕީއެސްޖީ އަށް ލީޑްނަގައިދިނުމަށް އެ ޓީމުގެ އިޓަލީ މިޑްފީލްޑަރު މާކޯ ވެރާޓީ އަށް ލިބުނު ފުރުޞަތުގައި ފޮނުވާލި ހަމަލާ މާސޭގެ ގޯލްކީޕަރު ސްޓީވް މަންޑަންޑާ މަތަކުރިއެވެ. އަދި މުޅި މެޗުގައި ޕީއެސްޖީގެ ނޭމާ އަށް ލަނޑުޖެހުމަށް ގިނަ ފުރުޞަތުތަކެއްލިބި ބޭކާރުވެފައިވާއިރު، އެ ޓީމުގެ އެންޑާ ހެރޭރާގެ އިތުރުން ޕަބްލޯ ސަރާބިއާ ފޮނުވާލި ހަމަލާތަކުގެ ހުރަހަކަށްވީ ވެސް މަންޑަންޑާ އެވެ.\nރޭގެ މެޗުގައި ދެ ޓީމުގެ ފަރާތުން ޖުމްލަ 36 ފައުލް ފެނިގެންގޮސްފައިވާއިރު، މުޅި މެޗުގައި 12 ރީނދޫ ކާޑާއެކު ފަސް ރަތް ކާޑު ވަނީ ދެ ޓީމުގެ ކުޅުންތެރިންނަށް ދައްކާފައެވެ. މެޗު ހޫނުވެގެންދިޔައީ އިތުރުވަގުތުގައި މާސޭގެ ޑާރިއޯ ބެނެޑެޓޯ އާއި ޕީއެސްޖީގެ ޕަރެޑޭސްގެ މެދުގައި ހިނގި ހަމަނުޖެހުމަކާ ގުޅިގެން ދެ ޓީމުގެ ކުޅުންތެރިންގެ މެދުގައި ހިނގައިދިޔަ ކުރިމަތިލުންތަކަށް ފަހުގައެވެ.\nމާސޭގެ ކުޅުންތެރިއަކު ކުރި ފައުލަކުން ނޭމާ (ވ) ވެއްޓެނީ. –ފޮޓޯ: ރޮއިޓާސް\nއެގޮތުން، މާސޭގެ ޑިފެންޑަރު އަލްވާރޯ ގޮންޒާލޭޒްގެ ބޮލުގައި ޖެހުމުން ނޭމާ އަށް ރަތެއް ދެއްކިއިރު، ލޭވިން ކުރްޒާވާ އާއި ޖޯޑަން އަމާވީގެ މެދުގައި ހިނގި ކަންތައްތަކަށްފަހު އެ ދެ ކުޅުންތެރިންނަށްވެސް ސީދާ ރަތެއް ވަނީ ދައްކާފައެވެ. އަދި އޭގެފަހުން، ޕީއެސްޖީގެ ޕަރެޑޭސް އާއި މާސޭގެ ބެނެޑެޓޯ އަށް ވަނީ ދެވަނަ ރީނދޫ ކާޑަކާއެކު ރަތެއް ދައްކައި އެ ދެ ކުޅުންތެރިންވެސް ދަނޑުން ފޮނުވާލައިފައެވެ. މިއާއެކު، ޕީއެސްޖީން 8 ކުޅުންތެރިނާއެކު މެޗު ނިންމާލިއިރު، ދަނޑުމަތީގައި މާސޭގެ ތިބީ ނުވަ ކުޅުންތެރިންނެވެ.\nމިއީ ޕީއެސްޖީގައި ހޭދަކުރީ ތިން އަހަރު ދުވަހުގެ ތެރޭގައި ނޭމާ އަށް ދެއްކި ތިންވަނަ ރަތް ކާޑެވެ. މީގެކުރީން، 2017/18 ވަނަ އަހަރުގެ ސީޒަނުގައި ރަށުން ބޭރުގައި މާސޭއާ ދެކޮޅަށް ކުޅުނު މެޗެއްގެ އިތުރުން ނިމިދިޔަ ސީޒަނުގައި އަމިއްލަ ދަނޑުގައި ބޯޑޯއާ ދެކޮޅަށް ކުޅުނު މެޗުގައި އޭނާ އަށް ވަނީ ރަތެއް ދައްކާފައެވެ.\nލީގުގައި ޕީއެސްޖީ ދެން ކުޅޭ މެޗުގައި އަންނަ ބުދަ ދުވަހުގެ ރޭ އަމިއްލަ ދަނޑުގައި ނިކުންނާނީ މެޓްޒްއާ ދެކޮޅަށެވެ. މި މުބާރާތުގައި މާސޭ އަށް ދެން އޮތީ ބުރާސްފަތި ދުވަހުގެ ރޭ ސެއިންޓް އެޓިއެންއާ ދެކޮޅަށް ކުޅޭ މެޗެވެ.\nނޭމާކުޅިވަރުއޮލިމްޕިކް މާސޭފްރެންޗް ލީގުދުނިޔެޕީއެސްޖީ


Zuvaanunge 56 % vazeefaa adhaa nukurey\nނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް\nޒުވާނުންގެ 56 ޕަސެންޓް ވަޒީފާއަދާ ނުކުރޭ\nޒުވާން ކުދިންތަކެއް މަޖަލުގައި: ބޮޑު އާބާދީއެއް ވަޒީފާ އަދާ ނުކުރޭ -- އަވަސް ފައިލް ފޮޓޯ\nޒުވާނުންގެ 56 އިންސައްތަ އެއްވެސް ވަޒީފާއެއް އަދާ ނުކުރާ ކަމަށް ތަފާސް ހިސާބުތަކުން ދައްކައިފި އެވެ.\nގައުމީ ޒުވާނުންގެ ދުވަހާއި ގުޅިގެން ނޭޝަނަލް ބިއުރޯ އޮފް ސްޓެޓިސްޓިކްސް އިން އާންމުކުރި ތަފާސް ހިސާބުތަކުން ދައްކާ ގޮތުން ޒުވާނުންގެ 56 އިންސައްތަ އެއްވެސް ވަޒީފާއެއް އަދައެއް ނުކުރެއެވެ. އަދި މި އިންސައްތައިގެ ތެރޭގައި ތައުލީމް ހާސިލްކުރަމުން ނުދާ ޒުވާނުންނާއި އެއްވެސް ތަމްރީނެއް ހާސިލް ކުރަމުން ނުދާ ޒުވާނުންވެސް ހިމެނެއެވެ.\nއާންމުކޮށްފައިވާ ހިސާބުތަކުން ދައްކާގޮތުގައި ތައުލީމް، ވަޒީފާ އަދި އެއްވެސް ތަމްރީނެއް ހާސިލް ކުރަމުންނުދާ ޒުވާނުންގެ ބޮޑު އަދަދެއް ހިއްސާ ކުރަނީ އަންހެނުންނެވެ. އެއީ 56 އިންސައްތައިގެ 41 އިންސައްތައެވެ. ފިރިހެނުންގެ އިންސައްތައަކީ 15 އެވެ.\nއަދި އޭގެ ތެރޭގައި އުމުރު ފުރާއިން ބަލާނަމަ އެންމެ ގިނައީ އުމުރުން 32 އަހަރު އަންހެނުންނެވެ. ދެން 33 އަހަރުގެ އަންހެނުންނާއި 31 އަހަރުގެ އަންހެނުންނެވެ. ފިރިހެނުންގެ ތެރެއިން އެންމެ ގިނައީ 19 އަހަރުގެ ޒުވާނުންނެވެ. ދެން 18 އަހަރާއި 21 އަހަރުގެ ޒުވާނުންނެވެ.\nޒުވާނުންގެ އެންމެ ގިނަ ބަޔަކު ތައުލީމް ހާސިލްކޮށްފައިވަނީ ސޯޝަލް ސައިންސް އާއި ބިޒްނަސް އަދި ލޯ ގެ ދާއިރާއިންނެވެ. ދެން އެޑިއުކޭޝަންގެ ދާއިރާއާއި ސައިންސް އަދި ހެލްތް އެންޑް ވެލްފެއާއެވެ.\nރާއްޖޭގައި ޒުވާނުންގެ ގޮތުގައި ބަލަނީ އުމުރުން 18 އަހަރާއި 35 އަަހަރެވެ. ނަަމަވެސް ބައިނަލްއަގްވާމީ ގޮތުން ޒުވާނެއްގެ ގޮތުގައި ބަލަނީ އުމުރުން 15 އަހަރާއި 24 އަހަރުގެ މީހުންނެވެ. 2020 ވަނަ އަހަރުގެ އާބާދީގެ އަންދާޒާ ދައްކާގޮތުން އުމުރުން 18 އަހަރާއި 35 އަހަރުގެ 240،584 މީހުން އެބަތިއްބެވެ. އެއީ އާބާދީގެ 43 އިންސައްތައެވެ. އޭގެ ތެރެއިން މާލެ ސިޓީގައި 135،541 މީހުން ދިރިއުޅެއެވެ. އަތޮޅުތަކުގައި އުޅޭ ޒުވާނުންގެ އާބާދީއަކީ 105،042 އެކެވެ.\nޒުވާނުން ނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް ޔޫތު މިނިސްޓްރީ\nދެއްވި ޔަގީން ކަމަކީ ޒުވާނުންނަށް ފުރުސަތު ނެތްކަން: ޝިޔާމް


މަގުމަތީގެ ސަލާމަތާއި ރައްކާތެރިކަމާ ގުޅޭގޮތުން ހޭލުންތެރި ކުރުމުގެ ޕްރޮގްރާމެއް އޮޅުވެލިފުށީގައި ކުރިއަށް ގެންގޮސްފި\nއާދިއްތަ ،11 ފެބުރުއަރީ 2018 / 12:29\nމަގުމަތީގެ ސަލާމަތާއި ރައްކާތެރިކަން ކަށަވަރު ކުރުމަށް ފުލުހުން ކުރިޔަށްގެންދާ ޙަރަކާތްތަކުގެ ތެރެއިން، ޅ. ނައިފަރު ޕޮލިސް ސްޓޭޝަނާއި އޮޅުވެލިފުށި ސްކޫލް ގުޅިގެން ޚާއްސަ ޕްރޮގްރާމެއް ކުރިއަށް ގެންގޮސްފިއެވެ.\nފެބްރުއަރީ މަހުގެ 10 ވަނަ ދުވަހު އޮޅުވެލިފުށީ ސްކޫލްގައި ކުރިއަށް ގެންދިޔަ މިޕްރޮގްރާމްގައި މަޢުލޫމާތު ދީފައިވަނީ އޮޅުވެލިފުށި ސްކޫލުގެ ގްރޭޑް 8ން 12ށް ތަޢުލީމް ޙާސިލްކުރަމުންދާ ދަރިވަރުންނަށާއި އޮޅުވެލިފުށި ސްކޫލްގެ މުދައްރިސުންނަށާއި، މުވައްޒަފުންނަށެވެ.\nމަގުމަތީގެ ސަލާމަތާއި ރައްކާތެރިކަމާއި، މަގުމަތީގެ ޤަވާއިދުތަކަށް އަހުލުވެރި ކުރުވުމަށް މިޕްރޮގްރާމްގައި މަޢުލޫމާތު ފޯރުކޮށްދީފައިވެއެވެ. މިޕްރޮގްރާމްގައި މައުލޫމާތު ދެއްވާފައިވަނީ ނައިފަރު ޕޮލިސް ސްޓޭޝަންގައި މަސައްކަތްކުރާ ފުލުހުންނެވެ.\nމަގުމަތީގެ ސަލާމަތާއި ރައްކާތެރިކަން ކަށަވަރު ކުރުމަށް، އަތޮޅުތަކުގައި މަސައްކަތްކުރާ ފުލުހުންދަނީ ސިލްސިލާކޮށް މިފަދަ ޕްރޮގްރާމްތައް ހިންގަމުންނެވެ.


Qatar aai Kuwait in facemask naalhaa meehun jalah lanee - vNews.mv\nގަތަރާއި ކުވައިތުން ފޭސްމާސްކް ނާޅާމީހުން ޖަލަށްލައި، ޖޫރިމަނާކުރަނީ\nސައިފް އަޒްހަރު 18 May 2020, 23:31\nފޭސްމާސްކް ނާޅައި މަގުމަތީގައި އުޅޭ ހުރިހާ އެންމެން ޖަލަށްލާން ކުވައިތާއި ގަތަރުން ނިންމައިފިއެވެ.\nކުވައިތު ސަރުކާރުގެ ހެލްތު މިނިސްޓްރީން ބުނެފައިވަނީ، ފޭސްމާސްކް ނަޅައި މަގުމަތީގައި އުޅެނިކޮށް ފެންނަ އެންމެން ތިންމަސް ދުވަހުގެ މުއްދަތަށް ޖަލަށް ލެވޭނޭ ކަމަށެވެ.\nގަތަރުގެ ގައުމީ ޓީވީން ބުނެފައިވަނީ، އެގައުމުގައި ފޭސްމާސްކް ނާޅައި މަގުމަތީގައި އުޅޭ މީހުން މަދުވެގެން ތިން އަހަރު ދުވަހުގެ މުއްދަތަކަށް ޖަލަށް ލެވޭނޭ ކަމަށެވެ.\nޖަލަށް ލުމުގެ އިތުރުން އެފަދަ ފަރާތްތައް ޖޫރިމަނާކުރުމަށްވެސް ކުވައިތާއި ގަތަރުން ނިންމާފައި ވެއެވެ.\nކުވައިތުން ބުނެފައިވަނީ، ފޭސްމާސްކް ނާޅައި މަގުގައިއުޅޭ ކޮންމެ މީހަކު 5،000 ދީނާރު (16،200 އެމެރިކާ ޑޮލަރުން) ޖޫރިމަނާ ކުރެވޭނޭ ކަމަށެވެ. ގަތަރުން ނިންމާފައިވަނީ 200،000 ރިޔާލު (55،000 އެމެރިކާ ޑޮލަރުން) ޖޫރިމަނާ ކުރުމަށެވެ.\nކުވައިތާއި ގަތަރަކީވެސް ގަލްފްގައި ހިމެނޭ އަރަބި ދެގައުމެވެ.\nގަލްފް ސަރަހައްދުގެ ގައުމުން މިހާތަނަށް 137،400 މީހުން ކޮވިޑް-19 އަށް ޕޮޒިޓިވްވެފައިވާކަން ހާމަކޮށްފައި ވާއިރު، 693 މީހުން މަރުވެފައިވާކަމަށް ރިޕޯޓްކޮށްފައި ވެއެވެ.\nގަލްފް ސަރަހައްދުގެ ގައުމުތަކުގައި ބަލި އެންމެ ފުރަތަމަ ފެތުރޭންފެށީ ބޭރުން އަންނަ މީހުންގެ ކިބައިން ނަމަވެސް، ފަހުން ބަލި ފެތުރޭންފެށީ އެ ގައުމުތަކުގައި އުޅޭ ބޭރުގެ އާދައިގެ މަސައްކަތްތެރިން ދިރިއުޅޭ ތޮއްޖެހިފައިވާ ތަންތަނުގައެވެ.\nގަލްފުން އެންމެ ގިނަމީހުންނަށް ބަލި ޖެހިފައިވަނީ އާބާދީގައި 30 މިލިއަން މީހުން ހިމެނޭ ސައުދީ އަރަބިއްޔާގައެވެ. އެގައުމުން 54،700 މީހުންނަށް ބަލި ޖެހިފައި ވާއިރު، ބަލީގައި 312 މީހުން މަރުވެފައި ވެއެވެ.\nގަލްފުން ދެވަނައަށް އެންމެ ގިނަމީހުންނަށް ބަލިޖެހިފައިވަނީ 2.8 މިލިއަން މީހުންގެ އާބާދީއެއް ހިމެނޭ ގަތަރުންނެވެ. އެގައުމުން 32،600 މީހުންނަށް ބަލި ޖެހިފައިވާއިރު، ބަލީގައި 15 މީހުން މަރުވެފައި ވެއެވެ.\nސައުދީ އަރަބިއްޔާ ފިޔަވައި، ގަލްފްގައި ހިމެނޭ އަރަބި6ގައުމުގެތެރެއިން ކޮވިޑް-19 ބަލީގައި ދެވަނައަށް އެންމެ ގިނަމީހުން މަރުވެފައިވަނީ ޔޫއޭއީންނެވެ. އެގައުމުން 220 މީހުން މަރުވެފައި ވެއެވެ. ބަލިޖެހިފައިވަނީ 23،350 މީހުންނަށެވެ.


3 million dollarah noo'uraha kanneyyeh vikkaalaifi.3million dollarah noo'uraha kanneyyeh vikkaalaifi.\n3 މިލިއަން ޑޮލަރަށް ނޫ އުރަހަ ކަންނެއްޏެއް ވިއްކާލައިފި\nކިޔޯޝީ ކިމޫރާ އޭނާ ގަތް ނޫއުރަހަ ކަންނެއްޏާއެކު ފޮޓޯ: ރޮއިޓާޒް\nޖަޕާނުގައި ނޫއުރަހަ ކަންނެއްޏެއް 3.1 މިލިއަން ޑޮލަރަށް ވިއްކާލައިފިއެވެ.\n278 ކިލޯގެ ކަންނެލި 3.1 މިލިއަން ޑޮލަރަށް ވިއްކާލާފައިވަނީ އާ އަހަރާ ދިމާކޮށް ޖަޕާނުގެ ވެރިރަށް ޓޯކިޔޯގެ މަސްމާރުކޭޓެއްގައި ކުރިއަށްދިޔަ ނީލަމެއްގެ ތެރެއިންނެވެ. ރެކޯޑް އަގަކަށް މިކަންނެލި ގަނެފައިވަނީ ޖަޕާނުގައި ގިނަ ރެސްޓޯރަންޓްތަކެއް ހިންގާ ސޫޝީޒަންމައި ރެސްޓޯރެންޓްތަކުގެ ވެރިޔާ ކިޔޯޝީ ކިމޫރާއެވެ.\nމިމަސް ބާނާފައިވަނީ ޖަޕާނުގެ އުތުރުގައި އޮންނަ އައޮމޯރީ ސަރަޙައްދުގެ މަސްވެރިންނެވެ.\nސޫޝީޒަންމައި ރެސްޓޯރެންޓް ޗޭނަކީ ޖަޕާން ރައްޔިތުންގެ އިތުރުން ފަތުރުވެރިންގެ މެދުގައިވެސް މަޤްބޫލް ރެސްޓޯރެންޓުތަކެކެވެ. މި ރެސްޓޯރެންޓުން ނިގިރި، ސަޝިމީ ފަދަ ފެންވަރު ރަނގަޅު ސޫޝީގެ ބާވަތްތައް ލިބެން ހުރެއެވެ. ޖަޕާންގެ އެކި ސަރަޙައްދު ތަކުގައި ސޫޝީޒަންމައިގެ 30 ރެސްޓޯރެންޓެއް ހުރެއެވެ.\nސޫޝީ ޒަންމައިގެ ވެރިޔާ ކިޔޯޝީ ކިމޫރާ ބުނީ އޭނާ ގަތް ނޫ އުރަހަ ކަންނެލި ތާޒާވެފައި ވަރަށް މީރުވާނެ ކަމަށް ފެންނަ ކަމަށާއި، ނަމަވެސް ހީކުރި ވަރަށްވުރެ ބޮޑު ހޭދައެއް މިކަމަށް ކުރެވިއްޖެ ކަމަށެވެ. އަދި އޭނާ އުއްމީދު ކޮށްގެންހުރީ މި ކަންނެލި އެންމެ އަގުބޮޑުކޮށްވެސް ފަންސާސް ހާހެއްހާ ޑޮލަރަށް ގަތުމަށްކަމަށް ކިމޫރާ ބުންޏެވެ.\nކިޔޯޝީ ކިމޫރާ އޭނާ ގަތް ނޫއުރަހަ ކަންނެއްޏާއެކު / ކަންނެލީގެ އަގު 3.1 މިލިއަން ޑޮލަރަށް އަރާ\nކިޔޯޝީ ކިމޫރާއަކީ "ޓޫނާ ކިންގ" ނުވަތަ ކަންނެލީގެ ރަސްގެފާނުގެ ގޮތުގައި މަޝްހޫރު ވެފައިވާ މީހެކެވެ. އޭނާވަނީ 2013 ވަނަ އަހަރުވެސް ރިކޯޑު އަގެއްގައި ކަންނެއްޏެއް ނީލަމުގައި ގަނެފައެވެ. އެފަހަރު އޭނާ ކަންނެލި ގަނެފައިވަނީ 1.7 މިލިއަން ޑޮލަރަށެވެ. މިފަހަރުގެ ކަންނެލި އޭނާ ގަތީ މީގެ ދެގުނަ ބޮޑު އަގެއް ދައްކާފައެވެ. ފާއިތުވި އަހަރުތަކުގައި އައު އަހަރާ ދިމާކޮށް ޖަޕާނުގައި ކުރިއަށްގެންގޮސްފައިވާ ކަންނެލި ނީލަންތަކުގައި އެންމެ ބޮޑު އަގުތައް ހުށަހަޅާފައިވަނީވެސް ކިމޫރާއެވެ.\nމިއީ ޓޮޔޮސު މަސް މާރުކޭޓުގައި އައު އަހަރާ ދިމާކޮށް ކަންނެލީގެ ނީލަން ބޭއްވި ފުރަތަމަ ފަހަރެވެ. މީގެ ކުރިން އައު އަހަރުގެ ނީލަން ބާއްވަނީ ޓޯކިޔޯގެ މަޝްހޫރު ސުކިޖީ މަސް މާރުކޭޓުގައެވެ. ނަމަވެސް 2020 ވަނަ އަހަރު ޓޯކިޔޯގައި ބޭއްވުމަށް ހަމަޖެހިފައިވާ ހޫނު މޫސުމުގެ އޮލިމްޕިކްސްއަށް ތައްޔާރުވުމުގެ ގޮތުން އެ މާރުކޭޓު މިހާރުވަނީ ވަގުތީ ގޮތުން ބަންދުކޮށްފައެވެ.\nއާންމު ގޮތެއްގައި މި ސައިޒުގެ ނޫއުރަހަ ކަންނެއްޏެއް ފަސްދޮޅަސް ހާސް ޑޮލަރަށް ވިކުނު ނަމަވެސް، މި ނީލަމަކީ މިފަދަ އެންމެ މަޝްހޫރު އެއް ނީލަން ކަމާއިއެކު، މި ނީލަމުގައި މަހުގެ އަގުތައް އުފުލިގެންދެއެވެ. މީގެ އިތުރުން ނޫ އުރަހަ ކަންނެއްޏަކީ ނިސްބަތުން މަދު މަހެއް ކަމުންވެސް އެ މަހުގެ އަގު އުފުލެއެވެ.\nނޫ އުރަހަ ކަންނެއްޏަކީ ވަރަށް މަދުން ފެންނަ މަހުގެ ބާވަތަކަށްވާއިރު ބައެއް ޤައުމުތަކުގައި ނޫއުރަހަ ކަންނެލި ބޭނުމަކީ މަނާކަމެކެވެ.


Dho?! Dhemafirinnah 100, Kungnah Sumeh\nމި ވާހަކައެއް ފެށެނީ ތިމާވެއްޓާ ރައްޓެހި ޕްރޮޑަކްޓްތަކެއް ދިވެހި މާކެޓަށް ތައާރަފްކުރަން މަސައްކަތްކުރަމުންދާ ޒުވާން ދެމަފިރިއަކާ ހިސާބުންނެވެ. އުމުރުން 26 އަހަރުގެ މަރިޔަމް ހަމްޝާ އާއި އޭނާގެ ފިރިމީހާ، އަހްމަދު އަފްރާހް އިސްމާއިލް ހިމެނެނީ ޕްލާސްޓިކާ ދެކޮޅަށް އަޑު އުފުލައި، ޕްލާސްޓިކް މަދުކުރުމަށް އަމަލީ ގޮތުން މަސައްކަތްކުރާ ދިވެހި މަދު ޒުވާނުންގެ ތެރޭގަ އެވެ. އެކަމަކު މި ދެމީހުންގެ މަސައްކަތް ތަފާތެވެ. އެ ގޮތަކީ މި އެވެ. "ގިނަ ފަހަރު މިވެނި އެއްޗެއް ބޭނުންކޮށްގެން ތިމާވެއްޓަށް ގެއްލުން ލިބޭ ވާހަކަ ދައްކާ އިރު، ބަދަލުގައި ބޭނުންކުރާނެ ސޮލިއުޝަނެއް ދައްކައިނުދެވޭ. އަޅުގަނޑުމެން ބޭނުންވީ އެކަން ބަދަލުކުރަން. ސޮލިއުޝަނެއް ދައްކާފަ، އެއަށްފަހު ނުރަނގަޅު ގޮތް ދޫކޮށްލަން ބުނެ ހިތްވަރުދޭން،" ދެމަފިރިންގެ "ޒީރޯ ވޭސްޓް" ކެމްޕޭންގެ ތައާރަފަކަށް ހަމްޝާ ފަށައިގަތީ މިހެންނެވެ.\nޒީރޯ ވޭސްޓް މޯލްޑިވްސްގެ ޕީރިއަޑް ކަޕް ދައްކާލަނ\nޕްލާސްޓިކާ ދެކޮޅަށް ދުނިޔޭގެ އެކި ގައުމުތަކުގައި ހިންގާ ޒީރޯ ވޭސްޓް މޫވްމަންޓް ރާއްޖޭގައި ވެސް ފަށައި، އެކަން ކާމިޔާބު ކުރަން ހަމްޝާގެ ދެމަފިރިން މަސައްކަތް ފެށީ މިދިޔަ އަހަރުގެ ތެރޭގަ އެވެ. އެގޮތުން ރާއްޖޭގައި އާންމުކޮށް ބޭނުންކުރާ ތިމާވެއްޓަށް ގެއްލުންދޭ ޕްލާސްޓިކް އުފެއްދުންތަކުގެ ބަދަލުގައި ބޭނުންކުރެވިދާނެ ދެމެހެއްޓެނިވި އުފެއްދުންތަކެއް ރާއްޖެއަށް ތައާރަފްކޮށްގެން އެތަކެއްޗަށް މީހުން ހޭލުންތެރިކުރުމުގެ މަސައްކަތް މި ދެމަފިރިން އަންނަނީ ކުރަމުންނެވެ.\nޒީރޯ ވޭސްޓްގެ ބައެއް ޕްރޮޑަކްޓް ތައް؛\nބީސް ވެކްސް ރެޕް\nމިއީ ކާތަކެތި ބަންދުކުރަން ބޭނުންކުރާ ޕްލާސްޓިކް ފޫޑް ރެޕްގެ ބަދަލުގައި ބޭނުންކުރެވިދާނެ އޮގަނިކް ކަރުދާހެކެވެ. މާމުއި ކުޅަނދުރުގެ ވެކްސް ބޭނުންކޮށްގެން ތައްޔާރުކޮށްފައިވާ މި ކަރުދާހަކީ ތިމާވެއްޓާ ރައްޓެހި، ދޮވެލައިގެން އެކި ފަހަރުމަތިން ބޭނުންކުރެވޭ ގޮތަށް ތައްޔާރުކޮށްފައިވާ ކަރުދާހެކެވެ.\nޒީރޯ ވޭސްޓް މޯލްޑިވްސްގެ އުފެއްދުމެއް\nމައްސަރު ދުވަސްވަރު ބޭނުންކުރާ ސެނިޓަރީ ޕެޑާއި ޓެމްޕޮންގެ ބަދަލުގައި ޕީރިއަޑް ކަޕް ބޭނުންކުރުމަކީ އެންމެ ސޭފް ގޮތް ކަމަށް މިހާރު ގިނަ ބަޔަކު ދެކެ އެވެ. ޕީރިއަޑް ކަޕް އަކީ ޓެމްޕޮން ގޮތަށް އަންހެނާގެ ކުރިމަތިފަރާތުގެ އެތެރެއަށް ލައްވާ ޖޯޑެއް ކަހަލަ އެއްޗެކެވެ. މި ކަޕް ލައްވާލުމުން މަޑު ސިލިކޮން މެޓީރިއަލް އަކުން ތައްޔާރުކޮށްފައި ހުންނަ މީގެ ކަޕް އެއް 10 ވަރަކަށް އަހަރު ބޭނުން ކުރެވޭނެ އެވެ. އެހެންކަމުން މިއީ ޕީރިއަޑް ދުވަސްވަރު ބެނުންކުރާ އުފެއްދުންތަކުގެ ތެރެއިން އެންމެ ހަރަދު ވެސް ކުޑަ ބާވަތެވެ.\nޒީރޯ ވޭސްޓް މޯލްޑިވްސްގެ އޯގަނިކް ވައިޕްސް\n"ޕީރިއަޑް ކަޕް އަށް މީހުން ހޭލުންތެރި ކުރުމަކީ ކުރިމަތިވާ ޗެލެންޖެއް. ގިނަ ފަހަރު ހީވެފައި އޮންނަނީ މި ކަޕް އެތެރެއަށް ލައްވާތީވެ މިއީ ކުރަން ހެޔޮވާ ވަރުގެ ކަމެއް ނޫން ކަމަށް. ފުރާވަރުގެ ބައެއް ކުދިން ބިރުގަނޭ ވާޖިނިޓީ ގޮސްދާނެ ތީ. އެކަމަކު ވާޖިނިޓީ އަކީ ހައިމެން ހުރެގެން ނޫނީ ނެތިގެން ޑިފައިން ކުރެވޭ ކަމެއް ނޫންކަން ގަބޫލުކުރަން ޖެހޭ. އެ ވިސްނުން މިހާރު އެބަ ބަދަލުކުރަން ޖެހޭ،" ހަމްޝާ ބުންޏެވެ.\nހަމްޝާ ބުނީ އެމީހުން ވިއްކާ ޕީރިއަޑް ކަޕް އަކީ ވަރަށް ބޮޑަށް ރީސާޗް ކޮށްގެން އެންމެ ރަނގަޅު އެއް ބްރޭންޑް ގެ ގޮތުގައި ބަލައިގަނެވުނު އުފެއްދުމެއް ކަމަށެވެ.\nޒީރޯ ވޭސްޓް މޯލްޑިވްސްގެ ކޮތަޅެއް\nފޮތި ކޮތަޅާއި ސިލިކޮން ސްޓްރޯ\nމިއީ ވެސް ޒީރޯ ވޭސްޓް އިން ވިއްކާ ވަރަށް ހާއްސަ ދެ އައިޓަމެކެވެ. ޓްރާންސްޕޭރެންޓް ސިލިކޮން ހޮޅިއާއި ފޮތި ކޮތަޅަށް އޮތް ޑިމާންޑް ވެސް ބޮޑު ކަމަށް އެމީހުން ބުނެ އެވެ.\n"ރެސްޓޯރަންޓަށް ދާއިރުވެސް މި ހޮޅި ހިފައިގެން ދެވިދާނެ، މިކަހަލަ ކުދި ކުދި ކަންކަމުން ވަރަށް ބޮޑު ބަދަލެއް އަންނާނެ،" ހަމްޝާ ބުންޏެވެ.\nޒީރޯ ވޭސްޓް މޯލްޑިވްސްގެ ސިލިކަން ހޮޅިން ކުރުނބާ ބޮނީ\nމި ނޫނަސް ބައެއް ތިމާވެއްޓާ ރައްޓެހި އޯގަނިކް އުފެއްދުންތަކެއް ޒީރޯ ވޭސްޓުން ވިއްކަ އެވެ. އެމީހުންގެ ޕްރޮޑަކްޓް ތަކާ ބެހޭ މައުލޫމާތު ޒީރޯ ވޭސްޓްގެ އިންސްޓަގްރާމް އެކައުންޓުން ލިބޭނެ އެވެ.\nތިމާވެއްޓާއި ރައްޓެހި ޕްރޮޑަކްޓް ތައް ވިއްކުމުގެ އިތުރުން ހަމްޝާ އާއި އަފްރާހް ދަނީ ޕްލާސްޓިކް އަށް ސްކޫލްކުދިންނާއި ޒުވާނުން ހޭލުންތެރިކުރުމަށް ވެސް ޕްރޮގްރާމްތަކެއް ހިންގަމުންނެވެ.


Dhivehirajje badhunaam kurun | #Dhiislam\n2 years ago |0comment| July 19, 2016\nވޭތުވެދިޔަ އަހަރުގެ މި ދުވަސްކޮޅެވެ. ރާއްޖެއަށް ރަސްމީ ޒިޔާރަތެއްކުރި ބޭރުގެ ޔުނިވަރސިޓީއެއްގެ މަތީ ފަންތީގެ ބޭފުޅުންތަކަކަށް މާލޭގެ ބައެއް މުހިއްމު ތަންތަން ދައްކާލުމަށް އަޅުގަނޑު ނުކުމެ އުޅެނިކޮށް ހެންވޭރުކޮޅު ފާރެއްގައި މާވަރަކަށް ހަރުކޮށްފައިވާ ޕޯސްޓަރުތަކެއް އެބޭފުޅުންގެ ލޮލޮގައި އަޅައިގަތެވެ. އެއީ އޭރުގެ ސިޔާސީ ހަރަކާތްތަކެއްގެ ޕޯސްޓަރުތަކަކާއި ގެއްލިގެން އުޅޭ ނޫސްވެރިޔަކާ ގުޅޭ ޕޯސްޓަރުތަކެކެވެ. އެކުން އެބޭފުޅުންގެ ލޮލޮގައި މި ޕޯސްޓަރުތައް އަޅައިގަތީ މިތަކެތި ހުރީ ބޮޑުއަކުރުން އިނގިރޭސިބަހުން ލިޔެފައިކަމަށްވާތީވެސްމެއެވެ. ހުރީ ސިޔާސީ ގޮތުން ޖެއްސުންކުރުމާއި ބޭއަދީ ބަހުރުވައިންނެވެ. ރާއްޖޭގެ ރީތިވާހަކައާއި ހަމަހިމޭންކަމާއި އެއްބައެއްވަންތަ ކަމުގެ ވާހަކަ ދައްކަ\nރާއްޖޭގެ ހިތްގައިމު މަންޒަރެއް. ގުދުރަތީ ރީތިކަމުގެ އަގު ހިފެހެއްޓޭނީވެސް ދިވެހީން ދިވެހި ޤައުމާމެދު ވިސްނި ވަރަކުން\nމުން ދިޔަ އަޅުގަނޑަށް މިކަމުން ލިބުނީ ހައިރާންކަމެކެވެ. މިބޭފުޅުންކައިރީގައި ދެން އިތުރަށް ރާއްޖޭގެ ވާހަކަ ދައްކަން އަޅުގަނޑު ލަދުގަތެވެ. މިނޫން ކިތަންމެ ޕޯސްޓަރެއްވެސް މަގުމަތީގައި ހުއްޓެވެ. އެބޭފުޅުންގެ ނަޒަރެއް އެއަކަށް ނުދެއެވެ. އެއީ ދިވެހިބަހުން ލިޔެފައިވާތީއެވެ. އަދި ކީއްހެއްޔެވެ. އެއަކާ ސުވާލުވެސް ނުކުރެއެވެ.\nދަންނަވަން މިއުޅެނީ މިއަދު ވަރަށް ބޮޑު ވެފައިވާ ކަމެއްގެ ވާހަކައެވެ. އަޅުގަނޑުމެން ރާއްޖޭގެ ގިނަ މީހުންނަކީ ޢިލްމީގޮތުން ހޭލުންތެރިވެފައިވާ ވަކީން ޚާއްސަކޮށް އިނގިރޭސިބަހަށް ނުހަނު ފަރިތަ ކަމާއެކު މުއާމަލާތުކުރަން ދަންނަ ބައެއްނަމަވެސް އެކަމުގެ ފައިދާ މިހާރު ބައެއް މީހުން ނަގަނީ ނާޖާއިޒުގޮތުގައެވެ. އެފަދަ ކަންކަން ކުރާ ބަޔަކަށް އެކަން އާދައިގެ ކަމަކަށްވިޔަސް އޭގެ ނަތީޖާ ހަޤީގަތުގައި ވަރަށް ހިއްޗެވެ. އިގިރޭސިބަހުން ތިމާ ހިތަށްއެރި ވާހަކައެއް ހިތަށްއެރި ސިޔާސީ ނުވަތަ އިޖުތިމާޢީ ރާގެއްގައި ސޯޝަލް މީޑިޔާގައި ލިޔެ ފޮޓޯތައް ހަދައި ވެބްސައިޓްތަކުގައި ޝާއިޢުކުރަމުންދަނީ ޤައުމާމެދު ކުޑަކޮށްވެސް ވިސްނާލަމުންތޯ ސުވާލުއުފެދެއެވެ.\nއަނެއްކާވެސް އެހެން ވާހަކައެކެވެ. ދާދި މިދާކަށްދުވަހެވެ. ރާއްޖެއިން ބޭރުގެ ޔުނިވަރސިޓީއެއްގެ އެކެޑެމިކް މުވައްޒަފަކު ރާއްޖޭގެއާ ބެހޭގޮތުން ހަދަމުންދާ ރިސާރޗަކާ ގުޅޭ މަޢުލޫމާތު ހިއްސާކުރުމަށް ބޭއްވި ބައްދަލުވުމެކެވެ. ކަން ދިމާކުރިގޮތުން މިތަނަށްދާން އަޅުގަނޑަށް ދަޢުވަތު ލިބިފައިވާތީ އުފަލާއެކު ދިޔައީމެވެ. އޭނާ ހުށަހެޅުއްވި ޕްރެޒެންޓޭޝަނުން ފެނުނު ފޮޓޯއަކުން އަޅުގަނޑު ބަސްހުއްޓުނެވެ. އެއީ އޭގައިވާ ރާއްޖޭގެ ސްޓޭމްޕްތަކެއްގެ ފޮޓޯކަމަށްބުނެ އޭނާ ދެއްކި ފޮޓޯތަކެކެވެ. ނަމަވެސް އެންމެންގެ ކުރިމަތީގައި އެ ސްޓޭމްޕްތަކުގެ ހަޤީގަތް ފާޅުނުކޮށް ވަކިން އޭނާއާ ބައްދަލުކޮށް ހަގީގަތް ބުނީމެވެ. މި ފޮޓޯތަކަކީތޯއެވެ. މިއީ ރާއްޖޭގެ މިފަހުގެ ސިޔާސީ ހާލަތު ބަޔާންކޮށް ދިވެހި ކުރެހުންތެރިޔަކު ކުރަހާފައިވާ “ސިޔާސީ ސްޓޭމްޕްތަކެކެވެ”. އެންމެ ދެރަކަމަކީ މީގައި ދިވެހި ދިދައާއި “ދިވެހިރާއްޖެ” މިގޮތަށް ތާނައިން ލިޔެފައިވުމެވެ. މިދެންނެވި ރިސާޗަރަށް މިހެންވެ މުޅިން ޔަޤީން ކުރެވުނީ މިއީ ދިވެހި ސްޓޭމްޕްތަކެއްކަމަށެވެ. ކޮންމެއަކަސް މިފަހަރުވެސް ބަދުނާމުވީ ޤައުމެވެ. އިޖުމާލީގޮތެއްގައި އަޅުގަނޑާއެކު ހުރިހާ ރައްޔިތުންވެސްމެއެވެ.\nމިޒަމާނަކީ ސޯޝަލް މީޑިޔާއިން މުޅި ދުނިޔެ ގުޅާލެވިފައިވާ ޒަމާނެކެވެ. ރާއްޖޭގައި ހުރެގެން އަޕްޓޭޑްކޮއްލާ ސްޓޭޓަސް ނުވަތަ ޕޯސްޓްކޮށްލާ ފޮޓޯ ހަމަވަގުތުން މުޅި ދުނިޔެއަށް ފެނިގެންދާނެއެވެ. ތާނައިން ނުވަތަ ލެޓިނުން ލިޔެފައިވާނަމަ އެއަށް މާބޮޑު ސަމާލުކަމެއް ނުލިބުނަސް އިނގިރޭސިން ލިޔެފައިހުންނަ ބަސްތައް ކިޔަން ދުނިޔޭގެ ގިނަ ބަޔަކު ދަންނާނެއެވެ. ވީއިރު ތިމާމެންގެ ޒާތީ ކަންކަން ހާސިލުކުރުމަށް މިފަދަ ކަންކަން ކުރަމުންދާއިރު ދެން ތިބީވެސް ތައްޔިތުންކަމާއި އެމީހުންނަކީވެސް މިޤައުމަށް ނިސްބަތްވާ ރައްޔިތުންކަން ދަންނަން އެބަޖެހެއެވެ.\nއަޅުގަނޑުމެންގެ ތެރޭގައި ހުންނަ ސިޔާސީ ކަންކަން ނިންމަން ވާނީ އަޅުގަނޑުމެން އަމިއްލައަށެވެ. މިކަންކަމުގެ ތެރެއަށް ބޭރު ކަރަކަރައިގެ މީހުން ވެއްދުމުން ނުކުންނަނީ ހީވެސް ނުކުރާފަދަ ކަންކަމެވެ. ޤައުމުގައި ވެރިކަން ކުރާ މީހަކު ބަދަލުވުމަކުން ޤައުމު ބަދަލެއް ނުވެއެވެ. ޤައުމުގެ ނަން ބަދަލެއްނުވެއެވެ. މިޤައުމުގެ ރައްޔިތުންނަކީ އެމީހުންގެ ފުދުންތެރިކަމާއެކު ދުނިޔޭގެ ދުރުތަންތަނަށް ދަތުރުކޮށް އުޅޭބައެކެވެ. މިފަދަ މަދުބަޔަކު ކުރާ ކަންކަމުގެ ސަބަބުން އެއްކަލަ ދަތުރުކުރާ ރައްޔިތުންނަށްވެސް ލިބެނީ ހިތްދަތިކަމެވެ. އެއަރޕޯޓްތަކުގައި ދިމާވާ ދަތިތަކާއި ވިސާ ލިބުމުގައި މިދެންނެވި ފަދަ ކަންކަމުގެ އަސަރުވެސް (ބަޔަކަށް ނޭނގުނު ނަމަވެސް) އިންތިހާއަށް ކުރެއެވެ. އެހެންކަމުން ޤައުމުގެ އަގު ބޭރު މުޖްތަމަޢުތަކުގެ މެދުގައި ވެއްޓި ދިވެހީންގެ ޢިއްޒަތް ގެއްލުމުން އޭގެ ހިތި ރަހަވެސް ލަނީ ދިވެހީންގެ އަރުތެރޭގައެވެ. ނަމަވެސް ދިވެހިޤައުމަށްޓަކާނަމަވެސް އެންމެ ފަހަރަކުނަމަވެސް މިފަދަ ކަންކަމާމެދު ވިސްނާލާށެވެ.


Liverpool gai City ah bodu ummeedheh, Chelsea5akah\nސިޓީގެ ކުޅުންތެރިން ލަނޑު ޖެހުމަށް ފަހު އުފާ ފާޅުކުރަނީ\nލިވަޕޫލްގެ ހޯމް ސްޓޭޑިއަމް، އެންފީލްޑްގައި އެ ޓީމުގެ މައްޗަށް 3-1 ން ކާމިޔާބު ހޯދައި އިނގިރޭސި ޕްރިމިއާ ލީގް ހޯދުމުގައި މެންޗެސްޓާ ސިޓީން ބޮޑު އުންމީދެއް ދަމަހައްޓައިފި އެވެ.\nޝެފީލްޑް ޔުނައިޓެޑްގެ މައްޗަށް 2-1 ން މޮޅުވެ ޗެލްސީ ވަނީ ފަސް ވަނަ އަށް ޖެހިލާފަ އެވެ.\nއެންމެ ފަހުގެ ޗެމްޕިއަން ލިވަޕޫލާއި ސިޓީގެ މެޗުގައި، ލިވަޕޫލްގެ ކީޕަރު އަލިސަން ބެކާގެ ފަރާތުން ފެނުނު ފީކަޅާ ގޯސްތަކަށް އޭނާއަށް ވަނީ ވަރަށް ބޮޑަށް ފާޑު ކިއުން އަމާޒު ވެފަ އެވެ. ލިވަޕޫލްގެ ކޯޗް ޔާގަން ކްލޮޕް މެޗަށް ފަހު ބުނީ، އަލިސަންގެ ފަރާތުން ހެދުނު ގޯސްތަކަށް ދޭނެ ތަފްސީލެއް އޭނާ އޭނާގެ އަތުގައި ނެތް ކަމަށެވެ.\nލިވަޕޫލުން އަގު ބޮޑުކޮށް ގެނައި ކީޕަރުގެ ގޯހުން ތިން މިނެޓް ތެރޭ މުޅި މެޗު އެނބުރިގެން ދިޔަ އެވެ. އޭރު މެޗުގެ ނަތީޖާ އޮތީ އެއްވަރުވެފަ އެވެ. މެޗުގައި ލިވަޕޫލްގެ ލަނޑު ކާމިޔާބު ކުރީ އިލްކޭ ގުންޑޮގަން އެވެ. ފުރަތަމަ ހާފުގައި ސިޓީއަށް ލިބުނު ޕެނަލްޓީއެއް ގުންޑޮގަން ފޮނުވާލީ ގޯލްގެ ހުރަސް ދަނޑިމަތިން ބޭރަށެވެ.\nލިވަޕޫލަށް ނަތީޖާ ހަމަހަމަ ކޮށްދިނީ، ލިބުނު ޕެނަލްޓީ އަކުން މުހައްމަދު ސަލާހް އެވެ. މެޗުގެ 73 ވަނަ މިނެޓްގައި އަލިސަން ކުރިއަށް ދިން ބޯޅަ އޭނާ ދިނީ ސީދާ ފިލް ފޯޑަންގެ ފަޔަށެވެ. އޭނާ އެ ބޯޅަ ހިފައިގެން އަރައި ގޯލް ކުރިމައްޗަށް ކަޓުކޮށް ދިނުމުން ގުންޑޮގަން ގޯލްގެ ތެރެއަށް ވައްދާލި އެވެ. އޭގެ ތިން މިނެޓް ފަހުން އަލިސަން ލިވަޕޫލްގެ ކުޅުންތެރިޔަކަށް ދޭން އުޅުނު ބޯޅަ އޭނާ ދިނީ ބެނާޑޯ ސިލްވާ އަށެވެ. އޭނާ ބޯޅަ ހިފައިގެން އޭރިއާ ތެރެއަށް ވަދެ ގޯލް ކުރިމައްޗަށް ނަގައިދިނުމުން ރަހީމް ސްޓާލިން ގޯލްގެ ތެރެއަށް ބޯޅަ ވައްދާލި އެވެ. ސިޓީގެ ހަތަރު ވަނަ ލަނޑު ކާމިޔާބު ކުރީ، ފިލް ފޮޑަން އެވެ.\nރޭގެ މޮޅަކީ، 18 އަހަރު ފަހުން އެންފީލްޑްގައި ލިވަޕޫލްގެ މައްޗަށް ސިޓީން ހޯދި ފުރަތަމަ މޮޅެވެ. އަދި އެންފީލްޑްގައި ރޭ ބަލިވުމާއެކު އިނގިރޭސި ލީގްގައި ޖެހިޖެހިގެން ތިން މެޗުން އެންފީލްޑްގައި ލިވަޕޫލް އެ ބަލިވީ 58 އަހަރު ފަހުންނެވެ. އިނގިރޭސި ލީގްގައި އެންފީލްޑްގައި ލިވަޕޫލް ޖެހިޖެހިގެން ތިން މެޗުން ބަލިވީ 1963 ގަ އެވެ.\nޝެފީލްޑް ޔުނައިޓެޑާއި ޗެލްސީ ކުޅުނު މެޗުގައި އެންމެ ފުރަތަމަ ލަނޑު ކާމިޔާބު ކުރީ ޗެލްސީގެ މޭސަން މައުންޓް އެވެ. އޭނާ ލަނޑު ޖެހީ ޓިމޯ ވާނާ ތަނަވަސް ކޮށްދިން ފުރުސަތަކުންނެވެ. ދެ ވަނަ ހާފުގައި ޝެފީލުޑުން ނަތީޖާ ހަމަހަމަ ކުރީ ޗެލްސީގެ އެންޓޯނިއޯ ރޫޑިގާ އަތުން ބައިކޮޅަށް ވަން ލަނޑަކުންނެވެ. ޗެލްސީ މެޗުން މޮޅުކޮށްދިން ލަނޑު ޖޯޖީނިއޯ ކާމިޔާބު ކުރީ ލިބުނު ޕެނަލްޓީ އަކުންނެވެ.


Anhenaku Kaiveni Party Ah Eynaage Hurihaa Ex Loabi Verin Genesfi - Vaguthu\nއަންހެނަކު ކައިވެނި ޕާޓީ އަށް އޭނާގެ ހުރިހާ އެކްސް ލޯބިވެރިން ގެނެސްފި\nނޫ ކުލައިގެ އެއްޗެއް ލައިގެން ފިރިމީހާ ދެން ހުސް އެކްސް ލޯބިވެރިން\nތައިލޭންޑުގައި ދާދި ފަހުން ކައިވެނި ކުރި އަންހެނަކު އޭނާގެ ކައިވެނި ޕާޓީ އަށް ރައްޓެހިވި ހުރިހާ އެންމެން ނުވަތަ އެކްސް ލޯބިވެރިންނަށް ދައުވަތު ދީފިއެވެ.\nގިނަފަހަރަށް ދެ މީހުން އެކުގައި އުޅުމަށް ފަހުގައި ލޯބީގެ ގުޅުން ނިންމައިލާ ހިސާބުން ދެމީހުންގެ ގުޅުންވެސް އޮންނާނީ ކެނޑިފައެވެ. ރައްޓެހިކަމުގެ ގުޅުން ބާއްވާނީ ވަރަށްވެސް މަދު ފަހަރެއްގައެވެ. ނަމަވެސް މި އަންހެން މީހާ އެއްވެސް ޖެހިލުމެއް ނެތި އޭނާގެ ކައިވެނި ޕާޓީ އަށް އޭނާގެ ހުރިހާ އެކްސް ލޯބިވެރިންނަށް ދައުވަތު ދިނުމުން މީސް މީޑިއާގައި އެތައް ހާސް ބަޔަކު އަންނަނީ އެކަމާއި ބެހޭގޮތުން ވާހަކަ ދައްކަމުންނެވެ.\nމި އަންހެން މީހާ ވަނީ ކައިވެނި ހަފްލާ އަށް އޭނާގެ ހަޔާތުގައި ރައްޓެހިވި3ފިރިހެނުންނަށް ދައުވަތު ދީފައެވެ. ޕާޓީ ތެރެއިން ފިރިމީހާ އަދި ކުރީގެ ލޯބިވެރިންނާއި އެކު ނަގާފައިވާ ފޮޓޯއެއް މީސް މީޑީއާގައި ހިއްސާ ކުރަމުން އެ އަންހެން މީހާ ބުނެފައި ވަނީ މި ހުރިހާ އެކްސް އިންނަކީވެސް އޭނާގެ ހަޔާތުގެ ކޮންމެވެސް ހިސާބެއްގައި އެންމެ ގާތް މީހުން ކަމަށާއި އެހެންކަމުން ހަޔާތުގައި އަންނަ އެންމެ އުފާވެރި ދުވަހަށް އެމީހުންނަށް ދައުވަތު ދޭން ޖެހޭ ކަމަށް ގަބޫލުކުރާ ކަމަށެވެ.\nޕާޓީ ތެރެއިން އަންހެން މީހާގެ އެކްސުންނާއި އޭނާގެ ފިރިމީހާ އާއި ދިމާވީ މުޅިން އަލަށެވެ. ނަގާފައިވާ ފޮޓޯތަކުން ފެންނަ ގޮތުގައި އޭނާގެ ފިރިމީހާ ހުރީ އެހައި ހިތްހަމަ ޖެހިފައެއް ނޫނެވެ. ނަމަވެސް އަންހެން މީހާ ބުނެފައި ވަނީ އެކަން ކުރީ ފިރިމީހާގެ ހުއްދަ އާއި އެކުގައި ކަމަށާއި ޕާޓީ ތެރޭގައި އޭނާ ފާޑަކަށް ހުރި ފޮޓޯތަކުގައި އެހެން ހުރީ މަޖާ ކުރުމުގެ ގޮތުން ކަމަށެވެ.\nޕާޓީ އަށް ފަހު އެކްސުން ބުނެފައި ވަނީ އެންމެ ފުރަތަމަ ޕާޓީ އަށް ދައުވަތު ދިނުމުން ސުވާލު އުފެދުނު ކަމަށާއި ނަމަވެސް ޕާޓީ އަށް ދެވުމުން އުފާ ކުރާ ކަމަށެވެ. މި ޕާޓީ އަށް ފިރިމީހާވެސް ވަނީ އޭނާގެ ކުރީގެ ލޯބިވެރިޔަކަށް ދައުވަތު ދީފައެވެ. ނަމަވެސް އޭނާ ތައިލޭންޑުން ބޭރުގައި އުޅޭކަމުން ޕާޓީ އަކަށް ނާދެވުނެވެ.\nތިމާ ކައިވެނި ޕާޓީ އަށް އެކްސް ލޯބިވެރިންނަށް ދައުވަތު ދޭން ކެރޭނެ ހެއްޔެވެ؟\n104 އަހަރުގެ ފިރިމީހާ އަނބިމީހާ ދެކެ ވާ ލޯބި ހާމަކޮށްދިނީ މަލަކުން\nޖެނުއަރީ 17, 2020 01:58\nޓތިޔަހިރީ އާންމުކަންކަން ބޭބޭ\nޖެނުއަރީ 17, 2020 10:05\nހާދަ ހުތުރު މަންޒަރެކޭ.. ވަރަށް ދެރަވާނެ ފިރިމީހާ ތުންފިއްތައިން ހެވިފަ ހުއްތަސް


Qaumahtakai bagaavaathuge vaahaka nudhakkanveetho? | Jazeera\tގައުމަށްޓަކައި ބަޣާވާތުގެ ވާހަކަ ނުދަންކަންވީތޯ؟ - Jazeera\nގައުމަށްޓަކައި އެމްޑީޕީގެ ވެރިކަން ބަދަލުކޮށްލި ބަޣާވާތުގެ ވާހަކަ ނުދައްކަންވީތޯ؟\nޖަވިޔަނި February 7, 2021 388 views1\nރައީސް މުހައްމަދު ނަޝީދު 2012 ވަނަ އަހަރުގެ ފެބުރުއަރީ މަހުގެ7ވަނަ ދުވަހު އެމްއެންޑީއެފް ހެޑްކުއާޓާ ސަރަހައްދުގައި ހުއްޓިވަޑައިގެން -- ފައިލް ފޮޓޯ\nއެ ދުވަހުގެ ވާހަކަ މިއަދު ނުދައްކަންވީތޯ އެވެ. އެއީ ނުވާކަމެއްގެ ގޮތުގައި ދެކި، ފެނުނު މަންޒަރުވެސް ނުފެންނަ ކަމަށް ހަދަންވީތޯ އެވެ. އެއީ އެ ދުވަހުގެ ވާހަކަ ދެއްކުމުން ޤައުމުގެ މަސްލަހަތު ގެއްލިދާނެތީތޯ އެވެ. އެކުވެރިން ހަތުރުންނަށް ވެދާނެތީތޯ އެވެ.\nއާދޭހެވެ. ދައްކަން މި އުޅެނީ7ފެބުރުއަރީ 2012 ވަނަ ދުވަހުގެ ވާހަކެއެވެ. ދިވެހި ރާއްޖޭގައި އުފެދުނު ފުރަތަމަ ޑިމޮކްރެޓިކް ވެރިކަން ބަދަލުވެގެން ދިޔަ ގޮތުގެ ވާހަކައެވެ. ރައްޔިތުން އިންތިހާބުކުރި ވެރިކަމަކަށް އަސްކަރިއްޔާ (ސިފައިން އަދި ފުލުހުންނާއި) އާއި ސިޔާސީ ބަޔަކު ނިކުމެ، ނިމުމުގެެ ސިއްކަޖެހި ގޮތުގެ ވާހަކަ އެވެ. ވެރިކަމެއް ބަދަލުކޮށް، އަމިއްލަ މަންފާއަކަށްޓަކައި، މުޅި ޤާނޫނީ ނިޒާމް ކިލަނބުކޮށްލި ގޮތުގެ ވާހަކަ އެވެ.\nމިއަދު އެއަށް ކިޔަންވީ ބަޤާވާތެކޭކަމެއް ނުވަތަ އެހެން އެއްޗެކޭ ކަމެއް ސާފެއް ނުވެ އެވެ. ނަމަވެސް އެ ތާރީހަށް މިއަދު ނުވަ އަހަރުވީ އެވެ. ނުވަ އަހަރު ފަހުން މިވާހަކަ މިއަދު ދަންކަން ޖެހިފައިމިވަނީ އަނެއްކާވެސް އެމްޑީޕީގެ ވެރިކަމެއްގައެވެ. އެ ދުވަހު ވެރިކަމުން ދުރުކުރި ޕާޓީގެ ވެރިކަމެއްގަ އެވެ. ނަމަވެސް އެ ދުވަހާއި، މިއަދުގެ ތަފާތަކީ ހަތުރުން މިތުރުންނަށްވެފައިވާ ކަމެވެ.\nހޯމް މިނިސްޓަރު އިމްރާން އަބްދުﷲ މަޖިލިހުގައި - އިމްރާން ވިދާޅުވީ އެ ދުވަހުގެ ވާހަކަ ދެއްކެވުމަކީ ޤައުމުގެ މަސްލަހަތު ގެއްލޭނެ ކަމެއް ކަމަށް --- ފޮޓޯ: މަޖިލިސް\nރައީސް މުހައްމަދު ނަޝީދު ވެރިކަމުން ދުރުކުރުމަށް އަޑުން އަޑުނަގައި، ގާނޫނުތަށް މުގުރާލަން މަސައްކަތްކުރި މީހުންވެސް މިއަދު ތިބީ އެމްޑީޕީ ސަރުކާރާއި "އެކުގަ" އެވެ. ކޯލިޝަން ހައްދަވައިގެން ކޮނޑާއި، ކޮނޑުވެސް ޖައްސަވައިގެންނެވެ. އެމްޑީޕީން ޖަހާ ކޮންމެ ބެރަކަށް ނެއްޓެވުމަށް ތައްޔާރުގަ އެވެ.\nއެމްޑީޕީ ސަރުކާރު ދިފާއުކުރެއްވުމަށް، ހޯމް މިނިސްޓަރަކަށް ހުންނެވީ އަދާލަތުގެ ރައީސް އިމްރާން އަބްދުﷲ އެވެ. ރައީސް ނަޝީދުގެ ވެރިކަން ބަދަލުކުރެއްވުމަށް 23 ޑިސެމްބަރުގެ އިއްތިހާދާއި، ދެންވެސް ކިޔެން އޮތްހާ ޤައުމީ ޅެމެއް ކިޔުއްވައި، ޕޯޑިއަމްތަކުގައި އިމްރާނަށްވުރެ ބޮޑަށް ކަރުނަ އޮއްސެވި އިތުރު ބޭފުޅަކު ނުހުންނާނެއޭ ބުނެވިދާނެ އެވެ. މި މިންވަރުން ސަރުކާރާއި، އޭރުގެ ހަތުރުންނާއި އޮތް ގުޅުމުގެ ވާހަކައިގެ ހެއްކަކަށް ފުއްދާލާނަމެވެ.\nދެން އޮތީ ސުޕަރ މެޖޯރިޓީގެ ވާހަކަ އެވެ. 65 މެމްބަރުންގެ ވާހަކަ އެވެ. ވިހިވިހީގެ އޯގަސްޓްގައި އިމްރާން ރައްޔިތުން މިޖިލީހަށް ހާޒިރުވެ ވަޑައިގެންނެވިއެވެ. އެ ދުވަހުގެ ޖަލްސާގައި ރިޔާސަތުގައި އިންނެވީ، އެމްޑީޕީގެ ފުރަތަމަ ސަރުކާރުގެ ރައީސް، ރައީސް މުހައްމަދު ނަޝީދެއެވެ.\nއިމްރާން އަބްދުﷲ އަދި މާޒް ސަލީމް ފުލުހަކާއިއެކު، ޖުމްހޫރީ މައިދާން ސަރަހައްދުގައި -- ފައިލް ފޮޓޯ\n"ފެބްރުއަރީ 7" ވަނަ ދުވަހުގެ ހިނގާ ދިޔަ ކަންކަން، ހާއްސަކޮށް ފުލުހުންނާއި ސިފައިން ގާނޫނާއި ގަވައިދާއި ހިލާފަށް ހިންގާއިފައިވާ ކަންކަން ތަޙްގީގް ކުރެވޭނެތޯ މެމްބަރަކު އިމްރާނާއި ސުވާލުކުރިއެވެ. ޖަވާބުގައި ޝެއިހް ވިދާޅުވީ އެ ދުވަހުގެ ވާހަކަ ދެއްކެވުމުން މަސްލަހަތު ގެއްލޭނެ ކަމަށެވެ. އެ ދުވަހު އެކި ކަންކަމުގައި އުޅުއްވި ބޭފުޅުން މިއަދު ތިއްބެވީ އެކި "ކޮޅުތަކުގައި" ކަމަށެވެ. އެ ދުވަހުގެ ފަސްބައި ކޮނެ މިއަދު ނަގާކަށް އެއްވެސް މީހަކު ބޭނުންނުވާނެ ކަމަށެވެ.\n"އާދެ އަޅުގަނޑު ގަބޫލުކުރާ ގޮތުގައި7ފެބުރުއަރީގެ ވާހަކަ މިއަދު ދައްކަންވެއްޖެނަމަ، އަޅުގަނޑުމެންގެ ގައުމުގައި އިތުރަށް ހަލަބޮލިކަމާއި ހަމަނުޖެހުމާއި، މައްސަލަހަތު ގެއްލުން ފިޔަވާ އިތުރު އެއްވެސް ކަމެއް ނުވާނެ. އާދެ އެނގިވަޑައިގަންނަވާނެ ފަދައިން މި މަޖިލީހުގެ ތެރޭގައި އެ ދުވަހު އެކި ކަންކަމުގައި، އެ ގޮތްގޮތަށް، އެކި ކޮޅުގައި ތިއްބެވި އެތަށް ބޭފުޅުންނެއް އެބަ ތިއްބެވި. މި ބޭފުޅުންގެ މެދުގައި އުފެދިފައި، ގާއިމްވެފައިވާ އެކުވެރިކަމާއި، މައްސަލަހަތާއި އެއްބާރުލުން ގެއްލިގެންނުދާނެ ގޮތަށް ގައުމުގެ ކަންކަން ބައްޓަންކުރުމަކީ އަޅުގަނޑު ހިތުން އަޅުގަނޑުމެން އެންމެންގެ މައްސޫލިއްޔަތެއް."\nއެ ނޫނިއްޔާ މަޖިލީހުގެ ތަޅުމުގައިވެސް ފެބުރުއަރީ ހަތެއްގެ ވާހަކަދައްކަނީ މަދު މެމްބަރެކެވެ. ރައްޔިތުންގެ މަޖިލީހުގެ އެކި ބިލްތަކުގެ ބަހުސްތަކުގައި ހާއްސަކޮށް ފުލުހުންގެ ގާނޫނުއަށް ބަދަލުގެނުމަށް ކުރި ބަހުސްތަކުގައި، ފެބުރުއަރީ7ގެ ވާހަކަ އެމްޑީޕީގެ މެމްބަރުން ދެއްކީ މަދު މެމްބަރެކެވެ. ދެން ތިއްބެވި ގިނަ މެމްބަރުން ތިއްބެވީ ހައްޕު ކިޔުއްވައިގެންނެވެ.\nއެމް.ޑީ.ޕީ ޒުވާނުންގެ ކޮންގްރެސް 2019 ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އަދި ރައްޔިތުންގެ މަޖިލީހުގެ ރައީސް -- ފައިލް ފޮޓޯ: ރައީސް އޮފީސް\nރައްޔިތުންގެ މަޖިލީހުގެ ރައީސްގެ މަގާމުގައި ހުންނަވާއިގެން ފެބްރުއަރީ7ގެ ވާހަކަ ރައީސް ނަޝީދު ފާޅުކަން ބޮޑުގޮތެއްގައި ދެއްކެވީ އެމްޑީޕީގެ ޒުވާނުންގެ ކޮންގްރެސްގައެވެ. ކޮންގްރެސްގައި ބައިވެރިއަކު ފެބުރުއަރީ ހަތެއް ތަޙްގީގްކުރަން ޖެހޭ ކަމަށް އެމަނިކުފާން އަރިހުން ސުވާލުކުރިއެވެ. އެ ދުވަހު ޖަވާބުގައި ވިދާޅުވީ ފުލުހުންނާއި ސިފައިން ގާނޫނާއި ގަވައިދާއި ހިލާފަށް ކޮށްފައިވާ ކަންކަން ބަލެންޖެހޭނެ ކަމަށް އެމަނިކުފާން ގަބޫލުކުރައްވާ ކަމަށެވެ.\n"އަޅުގަނޑަށް ފެންނަ ފެނުމުގައި، މި ކަންކަން އަޅުގަނޑުމެން ނުބަލާފިއްޔާ، އެއީ މިއުޓްނީއެއް، ޕޮލިސް މިއުޓްނީއެއް، ސިފައިންގެ މިއުޓްނީއެއް، ސަލާމަތީ ބާރުތަށް މިއުޓްނިއެސް ހާލަތުގައި ބޭތިއްބުން، އެއީ ގޯހެއް، ނުރައްކަލެއް، އަޅުގަނޑެއް ނުބުނަން ބަގާވާތަކޭ، މިއުޓްނީއެއް، އިންސަބޯޑިނޭޝަން، އަމުރަށް ނުކިޔަމަންތެރިވުން އިނގޭތޯ، ލައިން އޮފް ކޮމާންޑް ގެންލުން، އެއީ ދައުލަތަކަށް އަސްލުގައި ޙަގީގަތުގައި ރަނގަޅެއް ވާނެ ކަމެއް ނޫން، އެހެންވީމާ އަޅުގަނޑަށް ފެންނަ ގޮތުގައި އެ މިއުޓްނީ ބަލަންޖެހޭނެ."\nރައީސް ނަޝީދާއި އެމްޑީޕީގެ މެމްބަރުން މި ވެރިކަމުގައި ދައްކާވާފައިވާ ވާހަކަތަކަށް ނަޒަރު ހިންގާނަމަ،7ފެބްރުއަރީ ތަޙްގީގް ކުރަން ޖެހެއެވެ. ނުވަތަ އެ ދުވަހު ފުލުހުންނާއި ސިފައިން ގާނޫނާއި ގަވައިދާއި ހިލާފަށް ހިންގާފައިވާ ކަންކަން ތަޙްގީގް ކުރަންޖެހެއެވެ.\nއެކަންކުރުމުގެ ފުރިހަމަ އިޙްތިޔާރާއި ބާރުވެސް އޮތީ އެމްޑީޕީގެ އަތްމަތީގައެވެ. ތިން ބާރު ވަކިވެފައިވާ ރިޔާސީ ނިޒާމެއްގައި ރައްޔިތުންގެ މަޖިލީސް އަތްމަތީގައެވެ. ފުލުހުންނާއި ސިފައިން ހިންގާއިފާ އަމަލުތަށް ތަޙްގީގްކުރަން ބޭނުންވާނަމަ، މިހާރު ހުންނެވި ހޯމް މިނިސްޓަރ އިމްރާން އެ މަގާމްގައި ބަހައްޓަގައިގެން އެކަން ތަޙްގީގެއް ނުކުރެވޭނެ އެވެ. އިމްރާން މަގާމުން ދުރުކޮށް، ފުލުހުންގެ ގާނޫނަށް ގެނެސްފައިވާ ބަދަލުތަކާއިއެކު އެކަން ތަޙްގީގްކުރުމަށް މަގު ފަހިކުރަންވީއެވެ.\nފެބުރުއަރީ7ވަނަ ދުވަހު ފުލުހުންނާއި ސިފައިން ކުރިމަތިލަނީ -- ފައިލް ފޮޓޯ\nއެހެނީ އެމްޑީޕީގެ ވެރިކަން ބަދަލުވި ތާރީހަށް ނުވަ އަހަރު ފުރިގެންދާއިރު، އަދުގެ ވެރިކަމުގެ މުޅި ފުލުހުންގެ އިދާރާގައި އެކި ގުނަވަންތަކުގެ ވެރިންނަނަށްވެސް ތިބީ އިހަކަށް ދުވަހަކާއި ހަމައަށް އެމްޑީޕީއަށް ވެރިކަމުގެ "ވަސްވެސް" ނުދެއްކުމުގެ އަޒުމުގައި ތިއްބެވި ފުލުހުންގެ "ބޭފުޅުން" ނެވެ. އެ ދުވަހު ޤައިރު ޤާނޫނީ އަމުރުކުރި، ނުވަތަ އަމުރަށް ތަބާވި ފުލުހުންނެވެ. ރައްޔިތުންނަށް ހުތުރު މަންޒަރު ދެއްކުވައި، ނިޒާމުގެ އިތުބާރު ގެއްލުވާލުމުގެ މޭސްތިރިންނެވެ.\nއަދުގެ ހާލަތު ތަޤްދީރުކޮށްފައިވާގޮތުން، ކިތަންމެ "ފޮނި ބައިސާއެއް" ކެނޑިނަމަވެސް އެ ދުވަސް ތަހުޤީޤްކުރުމަކީ އެމްޑީޕީއަކަށް "ލާހިކު ކުޅަދާނަކަމެއް" ނޫންކަން އެނގެ އެވެ. އެމްޑީޕީއަށްޓަކައި، ރައްޔިތުންގެ ވެރިކަމަށްޓަކައި، އެ ދުވަހު އަނިޔާ ލިބުނު އެކަކަށްވެސް އިންސާފު ނުލިބޭނެކަން އެއީ އެމްޑީޕީގެ މެމްބަރުންވެސް މިއަދު ގަބޫލުކުރާނެ ހަޤީޤަތެވެ.\nއެވާހަކަ ދެއްކުން ކަލޭ ހުއްޓާލައިފިއްޔާ މަ ވަރަށް ދެރަވާނެ. ގިނަގިނައިން އެވާހަކަ ދެއްކީމަ ކަލޭގެ ހިތަށް އަސަރުކުރާ ވަރު އެނގި އެގިލަންވެރިކަމުގަ ތާއަބަދު ކަލޭ އުޅޭކަން އެނގުނީމަ ހިތަށް އުފާވެރިކަން ލިބޭ.\nގައުމަށްޓަކައި ބަޣާވާތުގެ ވާހަކަ ނުދަންކަންވީތޯ؟


PC ge aa hairstyle kamudheytha? – Iru\nޝާޝާ· 18 ސެޕްޓެމްބަރު 2020\nގިނަ ބައެއްގެ ފެވަރިޓް ބަތަލާ ޕްރިޔަންކާ ޗޯޕްރާ (ޕީސީ) އަކީ އަބަދުވެސް ވަރަށް ސްޓައިލިޝް ތަރިއެކެވެ. އެގޮތުން ދޭތެރެދޭތެރެއިން އިސްތަށިގަނޑަށް ބަދަލު ގެނައުމަކީ ޕްރިޔަންކާ ކުރާ ކަމެކެވެ.\nއެއާއެކު މިފަހަރުވެސް ޕްރިޔަންކާ ވަނީ އޭނާގެ އިސްތަށިގަނޑަށް އާ ބަދަލެއް ގެނެސްފައެވެ. ކޮވިޑް-19 ގެ ސަބަބުން ފިރިމީހާ ނިކް ޖޯނަސް އާއެކު ގޭގައި ކަރަންޓީނުވެގެން އިނދެ ޕްރިޔަންކާ މިފަހަރު ދައްކައިލި ހެއާސްޓައިލަކީ މިހާރު ވަރަށް ގަދަޔަށް ޓްރެންޑްވަމުން އަންނަ ސްޓައިލެއްވެސް މެއެވެ.\nމީގެ5ދުވަސްކުރިން ޕްރިޔަންކާ އޭނާގެ އިންސްޓަގްރާމް މެދުވެރިކޮށް ފޭނުންނަށް ދައްކައިލި އާ ހެއާސްޓައިލުން ފެންނަނީ ކޮނޑަށްވުރެ ކުޑަކޮށް ތިރިއަށް އިސްތަށިގަނޑު ކޮށާލައި، ނިތްމަތި ވެސް ކޮށާލައި ބޭންގްސް ލައިފައި ވާތަނެވެ. އެއާއެކު ޕީސީ ފޭނުން އަންނަނީ މި އާ “ލުކަށް” ތައުރީފް ކުރަމުންނެވެ. އޭގެތެރެއިން ބައެއް މީހުން ބުނީ ޕްރިޔަންކާ މިހާރު އުމުރަށްވުރެ ޅަ ވައްތަރު ޖަހާ ކަމަށެވެ.\nއުމުރުން 38 އަހަރުގެ ބަތަލާ ފަހަކަށް އައިސް ފެންނަނީ ހޮލީވުޑްގެ ފިލްމުތަކުންނެވެ. އެމެރިކާގައި ދިރިއުޅެމުން އަންނަ ޕްރިޔަންކާ ދޭތެރެދޭތެރެއިން އިންޑިއާއަށް ވެސް ޒިޔާރަތް ކުރެއެވެ. ނަމަވެސް ކައިވެންޏަށްފަހު ޕްރިޔަންކާ ބޮލީވުޑުން ފެނުން ވަނީ ކުރިއަށްވުރެ މަދުވެފައެވެ.


އިދިކޮޅަށް ސެޓެއް ނުދީ ސީ.އެފް.އެސްއިން ފިރިހެން ޑިވިޝަނުގެ ޗެމްޕިއަންކަން ހޯދައިފި! – MNUSU\nއިދިކޮޅަށް ސެޓެއް ނުދީ ސީ.އެފް.އެސްއިން ފިރިހެން ޑިވިޝަނުގެ ޗެމްޕިއަންކަން ހޯދައިފި!\nއެމް.އެން.ޔޫ.އެސް.ޔޫ އިންޓަރ ފެކަލްޓީ ވޮލީބޯޅަ މުބާރާތުގައި ކުޅުނު ހުރިހާ މެޗަކުން މޮޅުވެ، ސީ.އެފް.އެސް.އިން މުބާރާތުގެ ޗެމްޕިއަންކަން ފުރަތަމަ ފަހަރަށް ހޯދައިފިއެވެ.\nއެމް.އެން.ޔޫ.އެސް.ޔޫގެ ފަރާތުން އެމް.އެން.ޔޫގެ ފެކަލްޓީތަކާއި ސެންޓަރ ތަކަށް އަމާޒުކޮށްގެން ބާއްވާ އެމް.އެން.ޔޫ.އެސް.ޔޫ އިންޓަރ ފެކަލްޓީ ވޮލީ މުބާރާތުގައި ދެ ޑިވިޝަނުން ޖުމްލަ 15 ޓީމު ވާދަކޮށްފައި ވާއިރު، މުބާރާތުގެ ފިރިހެން ޑިވިޝަނުގެ ފައިނަލުގައި ސީ.އެފް.އެސް އަދި އެމް.އެން.ޔޫ ބީ.އެސްގެ ކުރިމަތިލުން ސީދާ3ސެޓުން ކާމިޔާބުކުރީ ސީ.އެފް.އެސްއިންނެވެ.\nގިނަ ސަޕޯޓަރުންތަކެއްގެ ސަޕޯޓާއިއެކު ކުޅުންތެރިންގެ ޖޯޝު އިތުރު ކޮށްދިން، ފައިނަލުގެ މި މެޗުގައި ދެޓީމުގެ ފަރާތުން ވާދަވެރި ކުޅުމެއް ފެނިގެންދިޔައެވެ. މެޗުގެ ފުރަތަމަ ސެޓު ސީ.އެފް.އެސްއިން 25-18 އިން ގެންގޮސްފައި ވާއިރު، އެމް.އެން.ޔޫ ބީ.އެސް އިން ވަނީ އެ ޓީމުގެ ކުޅުން ރަނގަޅުކޮށް ދެވަނަ ސެޓުގެ ކުރީކޮޅު ބޮޑު ލީޑެއް ނަގައިފައެވެ. ނަމަވެސް ސީ.އެފް.އެސްއިން ވަނީ އެމް.އެން.ޔޫ ބީ.އެސްއަށް މި ސެޓު ގެންދިޔުމުގެ ފުރުސަތު ގެއްލުވާލާފައެވެ. ސީ.އެފް.އެސްއިން މި ސެޓު ގެންދިޔައީ، 28-26 އިންނެވެ. މެޗުގެ ތިންވަނަ ސެޓު ފަސޭހަ ކަމާއިއެކު ސީ.އެފް.އެސްއިން ވަނީ 25-11 އިން ގެންގޮސް މުބާރާތުގެ ޗެމްޕިއަންކަން ހޯދާފައެވެ.\nމުބާރާތުގެ ފިރިހެން ޑިވިޝަނުގެ ރަނަރސްއަޕް – އެމް.އެން.ޔޫ ބިޒްނަސް ސްކޫލް | ފޮޓޯ: އެމް.އެން.ޔޫ.އެސް.ޔޫ މީޑިއާ\nމިއީ ސީ.އެފް.އެސްއިން މުބާރާތުގެ ޗެމްޕއިންކަން ހޯދި ފުރަތަމަ ފަހަރެވެ. އަދި މިއަހަރުގެ މުބާރާތް ސީ.އެފް.އެސްއިން ކާމިޔާބުކުރިއިރު އެޓީމުން މުބާރާތް ކާމިޔާބުކުރީ އެއްވެސް ސެޓަކުން ބަލިނުވެއެވެ. ނިމިދިޔަ އަހަރު ސީ.އެފް.އެސް މުބާރާތުން ކެޓީ ސެމީ ފައިނަލުގައި 2019 ވަނަ އަހަރުގެ ޗެމްޕިއަން އެފް.އެޗް.ޓީ.އެސް އަތުން 3-2 އިން ބަލިވެގެންނެވެ.\nމުޅި މުބާރާތުން ފިރިހެން ޑިވިޝަނުގެ އެންމެ މޮޅު ކުޅުންތެރިއަކަށް ސީ.އެފް.އެސްގެ ޖާރޒީ ނަމްބަރު 07، މުހައްމަދު ޝަމްވީލް ހޮވިފައިވާއިރު، މުބާރާތުގެ އެންމެ މޮޅު ހަގެ ކުޅުންތެރިއަކަށް ހޮވުނީ، ސި.އެފް.އެސްގެ ޖާރޒީ ނަމްބަރު 10، މާދިހް މުހައްމަދްއެވެ.\nމުބާރާތުގެ އެންމެ މޮޅު6ކުޅުންތެރިންނަކީ:\nހުސެއިން ޝާހް، ޖާރޒީ ނަމްބަރު 12 – ސީ.އެފް.އެސް\nހަސަން ޖައިލަމް ރިޔާޒް، ޖާރޒީ ނަމްބަރު 8 – އެމް.އެން.ޔޫ ބީ.އެސް\nއަހުމަދް އަތޫފް، ޖާރޒީ ނަމްބަރު6– އެފް.އީ.އެސް.ޓީ\nއިބްރާހިމް ރަޒީން، ޖާރޒީ ނަމްބަރު 16 – އެމް.އެން.ޔޫ ބީ.އެސް\nއަލީ އާރިފް، ޖާރޒީ ނަމްބަރު 12 – އެފް.އީ\nއަހްމަދު މުޒްލިފް، ޖާރޒީ ނަމްބަރު4– ސީ.އެފް.އެސް\nމުބާރާތުގެ ފރިހެން ޑިވިޝަނުގެ އެންމެ މޮޅު6ކުޅުންތެރިން އަދި މުބާރާތުގެ އެންމެ މޮޅު ހަގު ކުޅުންތެރިޔާ | ފޮޓޯ: އެމް.އެން.ޔޫ.އެސް.ޔޫ މީޑިއާ\nމުބާރާތުގެ އެންމެ މޮޅު ލިބަރޯ އަކަށް އެފް.އީ.އެސް.ޓީގެ ޖާރޒީ ނަމްބަރު 16، ފާރިޝް އާދަމް ހޮވިފައިވާއިރު، މުބާރާތުގެ ފިރިހެން ޑިވިޝަނުގެ އެންމެ މޮޅު ކޯޗަކަށް ހޮވުނީ، އެމް.އެން.ޔޫ ބީ.އެސްގެ ކޯޗު، ސޮފްވާން އަހުމަދްއެވެ.\nއެމް.އެން.ޔޫ.އެސް.ޔޫ އިންޓަރ ފެކަލްޓީ 2020 އަކީ އެމް.އެން.ޔޫ.އެސް.ޔޫގެ ފަރާތުން ބާއްވާ މިފަދަ 6ވަނަ މުބާރާތެވެ. މިގޮތުން މިމުބާރާތް ފުރަތަމަ ބޭއްވުނީ 2015 ގައެވެ. އަދި މި މުބާރާތަކީ އެމް.އެން.ޔޫ.އެސް.ޔޫގެ ފަރާތުން އިންތިޒާމް ކޮށްގެން ބާއްވާ ދެވަނައަށް އެންމެ ބޮޑު މުބާރާތެވެ. އެމް.އެން.ޔޫގެ ފެކަލްޓީ/ސެންޓަރ ތަކަށް ހުޅުވާލައިގެން ބާއްވާ މިމުބާރާތުގައި މިފަހަރު އަންހެން ޑިވިޝަނުގައި 8 ޓީމު އަދި ފިރިހެން ޑިވިޝަނުގައި7ޓީމާއެކު ޖުމްލަ 15 ޓީމު ވާދަ ކުރެއެވެ. މިމުބާރާތުގެ ސްޕޮންސަރކޮށްފައިވަނީ ފިއުލް އެކްސްޕްރެސް މޯލްޑިވްސްއިންނެވެ. އަދި އޮންލައިން މީޑިއާ ޕާރޓްނަރ އަކީ ރާއްޖެ އެމް.ވީއެވެ.


ކައިރި ... ނަމަވެސް ދުރުގައިވާ މަލިކު 7\nއަބްދުﷲ ސޯދިގާއި އަބްދުﷲ ފާރޫގް ހަސަން މަލިކުއަތޮޅު ވިލިނގިލީގައި (ވިރިނގިލީގައި) ހުރި ދިވެހި ފަރުމާގެ މަހާނަގަލެއްގައި ހުރި ލިޔުން ވިދާޅުވަނީ --- ފޮޓޯ: އެފް.ޖީ މުހައްމަދު\n(25 މެއި ގެ އަދަދާ ގުޅޭ)\n1752 ވަނަ އަހަރު އަރައްކަލް ރާޖާ މާލެއާ ޙަމަލާދީ، ގަނޑުވަރު އަންދާލާ އަދި ރަސްގެފާނު ޝަހީދުކުރިއެވެ. މިވާނީ ސަތިކުމަރަން ނަޔަރ ސިފަކޮށްދެއްވާފައިވާ ދެފަހަރުންކުރެ ފަންޑިތަ ހެދި ހާދިސާއާ އެއްދުވަސްވަރެއް ކަމަށެވެ. މުޅި ދިވެހިރާއްޖެ ޢަލީރާޖާގެ ވެރިކަމުގެ ދަށުގައި ދުވަސްކޮޅަކު އޮތްކަމަށް ޤަބޫލުކުރެވެން ސަބަބު އެބައޮތެވެ. އެހެންނަމަވެސް އަރައްކަލުގެ ވެރީންނާ ދެކޮޅު ހެދި ހެދުމެއްގެ ވާހަކަވެސް އެބައޮތެވެ. މިކަމުގައި އެންމެ އިސްކޮށް ހުންނެވީ ވަލީޢަހުދު ޝަމްސުއްދީނެވެ. މިކަން ނާކާމިޔާބުވެ ޝަމްސުއްދީނާ އޭނާގެ ބައިވެރީން ކަންނަންނޫރު ރާޖާގެ އަތްދަށުވީއެވެ. އެހެންނަމަވެސް ޓިއްޕޫ ސުލްޠާން މެދުވެރިއަކަށްވެގެން ކަންނަންނޫރު ބީބީއާއި ޝަމްސުއްދީނާ ދެމެދު ޞުލްޙަވެރި އެއްބަސްވުމަކަށް އާދެވުނެވެ. މިވެވުނު އެއްބަސްވުމުގައި ވާގޮތުން މަލިކު ފިޔަވައި ދިވެހިރާއްޖޭގެ ހުރިހާ ރަށެއް ރަސްގެފާނަށް އަނބުރާ ރައްދުކުރެވުނެވެ. ސަތިކުމަރަން ނަޔަރ މީނާއަށް ދެއްވާފައިވާ ނަމަކީ "މަންޔާ އުންމަ" އެވެ. ވީމާ، އަރައްކަލް ރަސްރަސްކަލުންގެ ދަރިފަސްކޮޅަށް ބަލާއިރު، މިފަތަޙައާއި ހަމަނުޖެހުން ހިނގާފައިވަނީ މީލާދީން 1819 އާ 1838 އާ ދެމެދުގެ ދުވަސްވަރެއްގައެވެ. ވުމާއެކު މިދުވަސްވަރު މަލިކު ސިޔާސީގޮތުން ދިވެހިރާއްޖެއާ ވަކިކުރެވި، އަރައްކަލް ރަސްކަމުގެ ބައެއްގެ ގޮތުގައި ވެގެން ދިޔައެވެ. މިކަންވީ ވަރަށް ފާހަގަކޮށްލެވޭ ކަމަކަށެވެ. އެހެނީ މިކަމުގެ ސަބަބުން މަލިކާއި ދިވެހިރާއްޖެއާ ދޭތެރޭ އޮންނަ ސިޔާސީގުޅުން ހީނަރުވެ މަލިކު އިންޑިއާގެ ޖުމްހޫރިއްޔަތުގެ ދަށަށް ދިޔައެވެ. އެބަދުނަސީބު ޝަމްސުއްދީން ދިވެހި ރަސްކަމުގައި ރެދަލިކުރެއްވުމަކަށް ދިރި ދުނިޔެއަކު ނުހުންނަވައެވެ. ކަންނަންނޫރުގެ ޖަލުން އެނބުރި ޤައުމަށް ވަޑައިގެންނެވި މަގުމަތީ މަލިކުގައި އަވަހާރަވެއްޖެއެވެ.\n1503 ވަނަ އަހަރު ކެޕްޓަން ވިންސެންޓް ސޯޑްރޭގެ ކޮމާންޑްކަމުގެ ދަށުގައި އޮތް ހަނގުރާމަމަތީ ނަވަކަށް ރޯނު ހިފައިގެން ކާލިކޯޓަށް (ކަލިކަޓް) ދިޔަ ދިވެހި ހަތަރު ވިޔަފާރިވެރީން ފެނުން ވެގެން ދިޔައީ އެމީހުންގެ ބަދުނަސީބު ކަމުގައެވެ. ދިވެހީންގެ "ގުންޑްރާ" (ޅިސްޖަހައިގެން ލަކުޑިން ބަނދެ ފަންރިޔާ ނަގާފައި ހުންނަ އޮޑި) ތައް ހުއްޓުވާ، އެއަށް މައްޕިލާންތަކެއް ލިޔެވެ. އަދި މި ގުންޑްރާތަކުގައި ރޯކޮށްލާ މައްޕިލާންތައް މަރާލިއެވެ. މިބައްދަލުވުން ވެގެން ދިޔައީ އަމާން ދިރިއުޅުމެއް އުޅެމުން އައި ދިވެހީންނަށް ޕޯޗުގީޒު މީހުންނާ ބައްދަލުވި ފުރަތަމަ ބިރުވެރި ބައްދަލުވުން ކަމުގައެވެ. 1506 ވަނަ އަހަރުގެ އޭރުގެ ޕޯޗުގީޒު ވައިސްރޯއީ ކަމަށްވާ ފްރެންސިސްކޯ އަލްމީރާއަށް އިންޑިއާ ކަނޑުންލާފައި މައްކާއަށް ދާ އޮޑިފަހަރު ދިވެހިރާއްޖޭގައި ބަނދަރުކުރާކަން އެނގުނެވެ. އަދި މިއޮޑިފަހަރު ފޭރުމުން ވަރަށް ފައިދާ ބޮޑުވާނެކަން އެނގޭތީ އޭނާގެ ދަރިފުޅު ޑޮން ލުރެންކޯގެ ކޮމާންޑުކަމުގެ ދަށުގައި ކަނޑުގެ ލަޝްކަރެއް ދިވެހިރާއްޖެއަށް ފޮނުވިއެވެ. ނަމަވެސް މިއަޖުމަ ބެލުމުގެ ލަޝްކަރު ޠޫފާނެއްގައި ޖެހި، ދެވޭ ނުދެވޭ ތަނެއް ނުއެނގި، ބެހިގެން ސްރީލަންކާއަށް ދެވުނެވެ. 1509 ގައި ސުލްޠާން މުޙަންމަދު މައްމާލީންނާ ދެކޮޅަށް އޭރުގެ ޕޯޗުގީޒު ކޮމާންޑަރު ކަމަށްވާ އަލްބުކަރުކޫގެ އެހީއަށް އެދުނެވެ. އޭނާ ބޭނުންވީ ރާއްޖޭގެ ހަތަރުރަށެއް (އޭގެތެރެއިން އެއްރަށަކީ މަލިކު) މައްމާލީންގެ އަތުން ސަލާމަތްކުރުމަށްޓަކައި ޕޯޗުގީޒު ވައިސްރޯއީގެ އެހީ ހޯދާށެވެ. އަދި އަލްބުކަރުކޫއަށް އަރައްކަލް ރާޖާއިން ދިވެހިރާއްޖޭގެ ވިޔަފާރީގެ މައްޗަށް އަތްގަދަކޮށް އެކަމުން ފައިދާ ނަގާވަރު އެނގުނެވެ. އަދި އޭނާ މައްމާލީން ގެނެސް ދިވެހިރާއްޖެއާ އެކީ އޮތް ހުރިހާ ވިޔަފާރީގެ ގުޅުމެއް ކެނޑުމަށް އަމުރުކުރިއެވެ. އަދި ރާއްޖެއަކީ ޕޯޗުގީޒު ރަސްގެފާނުގެ މިލްކިއްޔާތެއް ކަމުގައި އެންގެވިއެވެ. ނަމަވެސް މައްމާލީގެ އާދޭސްތަކާއެކު އޭނާގެ ވިޔަފާރި ދިވެހިރާއްޖޭގައި ކުރިއަށް ގެންދިއުމުގެ ހުއްދަ އަލްބުކަރުކޫ ދިނެވެ. މީގެ ބަދަލެއްގެ ގޮތުން މައްމާލީ އަލްބުކަރުކޫއަށް 1000 ބަންޑެލް ހިމަރޯނާއި 1000 ބަންޑެލް ފަލަރޯނު، ކޮންމެ ބަންޑެއްޔެއްގައި 150 ކިލޯގްރާމުގެ ބަރުދަންހުރި (1.5 ކްއެންޓަލްހުރި) ދިނުމަށް އެއްބަސްވިއެވެ. އެހެންނަމަވެސް އަލްބުކަރުކޫގެ ޒަމާނުގައި ދިވެހިރާއްޖެ ވެގެން ދިޔައީ ޕޯޗުގީޒު މަގުފޭރޭ މީހުންގެ ޝިކާރަކުރާ ސަރަޙައްދަކަށެވެ. މީގެ ސަބަބުން މައްމާލީންގެ ވިޔަފާރިއަށް ވަރަށްބޮޑު ހީނަރުކަމެއް އައެވެ.\n1517 ވަނަ އަހަރު ދިވެހިރާއްޖޭގެ ރަސްގެފާނު މާލޭގައި ފެކްޓްރީއެއް ހެދުމުގެ ހުއްދަ ޕޯޗުގީޒުންނަށް ދެއްވިއެވެ. އެހެންނަމަވެސް އެމީހުން އެކަމުން ނާޖާއިޒު ފައިދާ ނެގީއެވެ. އެއީ ކެއިރޯ ޑިނެއިރޯ، ޕޯޗުގީޒުން މިކަމަށް ފޮނުއްވާފައި ހުންނަ އެޑްމިރަލް ދިވެހި ކަނޑުތަކުގައި ފޭރުމުގެ އެކިއެކި ޢަމަލުހިންގާ، އޭނާ ފޭރުނު އެއްޗެއްސައިގެން މާލެ އައެވެ. އަދި މާލޭގައި ބުރުޒެއް ހަދާ، ވެރިކަން ކުރަން ފެށިއެވެ. އަދި ހުރިހާ ރަށަކުން ލިބޭ އާމްދަނީ އޭނާއަށް ގެނައުމަށް އަމުރުކޮށް، އޭގެ އަރާމުގައި އުޅުނެވެ.\nއަނިޔާ ލިބެމުން ދިޔަ ދިވެހީން ނިންމީ ބަދަލުހިފާށެވެ. އެމީހުން މަލާބާރީންގެ މަޝްހޫރު ކަނޑުފޭރޭ މީހެއްކަމަށްވާ ޕާޓާމަރައްކާރުގެ އެހީއަށް އެދުނެވެ. މިޕާޓާމަރައްކާރަކީ ކުރީގައި ޕޯޗުގީޒުންގެ އަނިޔާ ލިބެމުންދިޔަ ސާދާގަރެކެވެ. މަރައްކާރު ބާރައޮޑިއާއިގެން ދިވެހިރާއްޖެއައިސް ޕޯޗުގީޒުން ނުދަނެތިއްބައި ދިވެހީންގެ އެހީގައި ޕޯޗުގީޒުންނަށް ޙަމަލާދިނެވެ. އަދި މުޅި ޕޯޗުގީޒު ފައުޖުކަމުގައިވާ 300 މީހުން (ފިރިހެނުން) މަރާލިއެވެ. ދިވެހީންގެ ހިތުގައި ޕޯޗުގީޒުންގެ މައްޗަށް އޮތް ރުޅިވެރިކަމާއި ބަދަލުހިފުމުގެ ޝުޢޫރުގެ ސަބަބުން މި ޙަމަލާގައި މާލޭގެ ރައްޔިތުން ބައިވެރިވިއެވެ. ވުމާއެކު މާލޭގައި ހިންގަމުންއައި ޕޯޗުގީޒުންގެ އަނިޔާވެރިކަން ހުއްޓުމަކަށް އައެވެ. ދެން ޖެހިގެން އައި 30 އަހަރަށްވެސް ޕޯޗުގީޒުން ދިވެހީންގެ ސިޔާދަތަށް ބާރުފޯރުވާކަށް މަސައްކަތެއް ނުކުރެއެވެ. ނަމަވެސް ދިވެހި ވިޔަފާރިވެރީން ފޭރުމާއި އެމީހުންނަށް ގޯނާކުރުން މަތީގައި ދެމިތިއްބެވެ.\nމީލާދީން 1550 ވަނަ އަހަރު ރާއްޖޭގެ ތަޚުތުގައި އިންނެވި ޙަސަން ރަސްގެފާނު ރަސްކަން ދޫކުރައްވާ ކޮއްޗެއަށް ވަޑައިގެން ނަޞާރާދީން ޚިޔާރުކުރެއްވިއެވެ. އޭގެފަހުން ރާއްޖޭގެ ރަސްކަމަށް އިސްވީ ޢަލީރަސްގެފާނެވެ. ޙަސަން ރަސްގެފާނު ރާއްޖޭގެ ރައްޔިތުން ނަޞާރާދީނަށް ބަދަލުކުރުމަށް އެދިވަޑައިގެން އެކަމަށް މަސައްކަތްޕުޅު ކުރެއްވިއެވެ. ނަމަވެސް ދިވެހީން މިކަމާ އިންކާރުކުރުމުން ރާއްޖެ ހިފުމަށްޓަކައި ގޯއާގައިވާ ޕޯޗުގީޒުގެ ލަޝްކަރެއް ފޮނުއްވިއެވެ. މިފަހަރު އެމީހުންނަށްވީ ނާކާމިޔާބެވެ. ނަމަވެސް އެއާ ޖެހިގެންއައި އަހަރު ރާއްޖޭގެ ރަށްތައް ހިފާ އަދި ރާއްޖޭގެ ބައެއް ރައްޔިތުންނާއެކު ޢަލީރަސްގެފާނު ޝަހީދުކޮށްލެވުނެވެ. ނަމަވެސް ޕޯޗުގީޒުންގެ ނަޒަރު ހުއްޓިފައިވަނީ ހަމައެކަނި އެމީހުންނަށް ލިބޭނެ މާއްދީ ފައިދާއަކަށެވެ. އަދި ރާއްޖޭގެ ރައްޔިތުން ޕޯޗުގީޒުގެ ރަސްގެފާނަށް ޖިޒީ ދޭން ވަޢުދުކުރުވައި، ޕޯޗުގީޒުން ތަމްސީލުކުރުމަށް އަންޑްރެއި އޭ ނަމަކަށް ކިޔުނު މީހަކު ރާއްޖޭގައި ބެހެއްޓިއެވެ.\nޕޯޗުގީޒުންގެ ވެރިކަން މަލިކުގައި އޮތްކަމަށް ސަތިކުމަރަން ނަޔަރ ވިދާޅުވަނީ މީލާދީން 1557 ން 1573 އަށް ނަމަވެސް ޕިރާޑް އަންދާޒާ ކުރައްވަނީ އެއަށްވުރެ ތަންކޮޅެއް ކުރީގެ ތާރީޚެއް ކަމަށެވެ. އެއީ މީލާދީން 1551 ން 1561 އަށެވެ. 1573 ވަނަ އަހަރާ ޖެހެންދެން ޕޯޗުގީޒުން ރާއްޖޭގައި ވެރިކަންކުރަމުން ދިޔައެވެ. ބޮޑުތަކުރުފާނާއި އެތަކުރުފާނުގެ އަޚުން މައްމާލީންގެ އެހީއާއެކު ޕޯޗުގީޒުންގެ އަތްދަށުން ރާއްޖެ ސަލާމަތްކުރެއްވިއެވެ. ރާއްޖޭގެ ކުދީން ކިޔެވުމުގެ މުޤައްރަރުގައި ބޮޑުތަކުރުފާނުންގެ ވާހަކަ ހިމެނިފައިވެއެވެ. ރާއްޖެ ސަލާމަތް ކުރުމަށް ކުރެވުނު ހަނގުރާމައިގައި މައްމާލީންގެ ވަރަށް މުހިންމު ޢަސްކަރީ މަރުކަޒަކަށް މަލިކު ވެފައިވެއެވެ. ވީމާ، ލަފާކުރެވޭ ގޮތުގައި މައްމާލީން ވެދިން އެހީގެ އަގު ވަޒަންކުރުމުގެ ގޮތުން ބޮޑުތަކުރުފާނު މީލާދީން 1573 ވަނަ އަހަރު އަރައްކަލް ރާޖާއަށް މަލިކު ވެދުމަކަށްދެއްވީ ކަމުގައި ވެދާނެއެވެ. ނަވާރަވަނަ ޤަރުނުގެ ކުރީކޮޅުގައެއް ނޫނެވެ. މަލިކު އަރައްކަލް ރާޖާގެ ވެރިކަމުގެ ދަށުގައި ބޭއްވުމަށް ދިވެހި ރަސްކަލުންނާއި މަރިޔޮމްބީ ޢަޒީރާޖާއާ ދެމެދު ޓިއްޕޫ ހަމަޖައްސަވައިދެއްވި އެއްބަސްވުން އެހާހަލުއިކަމާއެކު ކުރިއަށްދިޔައީ މަލިކުގައި ކުރިން ވެރިކަން ކޮށްފައިވަނީ ކަންނަންނޫރު ރާޖާއިން ކަމަށްވާތީއެވެ. 1589 ވަނަ އަހަރު ޑޮން މެނުއަލް ޕޯޗުގީޒު ވިޔަޒޯރަށް ހުށަހެޅި ރިޕޯޓެއްގައި މަލިކަކީ ކަންނަންނޫރު ރާޖާއިންގެ ވެރިކަމުގެ ދަށުގައިވާ ޖަޒީރާތަކެއް ކަމުގައި ވިދާޅުވެފައި ވެއެވެ. ވީމާ، ލަފާކުރެވޭގޮތުގައި މީގެ 400 އަހަރުކުރިން މަލިކުވަނީ ރާއްޖެއާ ސިޔާސީގޮތުން ވަކިވެފައެވެ.\nއަރައްކަލް ރާޖާއިން ރާއްޖޭގައި ކުރި ޚުދުމުޚުތާރު ވެރިކަން ނިމުމަކާ ހަމައަށް އައީ ސަތާރަވަނަ ޤަރުނުގެ ފަހުކޮޅުގައެވެ. 1687 ވަނަ އަހަރާ ޖެހެންދެންވެސް ރާއްޖޭގެ ރަސްކަލުން އައީ ކަންނަންނޫރުގެ ރާޖާއިންނަށް ޖިޒީ ދައްކަމުންނެވެ. ނަމަވެސް އިބްރާހީމް ރަސްގެފާނު (1648 - 1687) ރަސްކަމުގައި (އައްސުލްޠާން އިބްރާހީމް އިސްކަންދަރުގެ ރަސްކަމުގައި) މިކަމުގައި ދެބަސްވުމެއް އުފެދުނެވެ. މި ހަމަނުޖެހުމުގެ ތެރޭގައި މަލިކަށް ވަރަށް އުނދަގޫތަކާ ކުރިމަތިވިއެވެ. މަލިކުގެ އަމީރު ހަނގުރާމައިގެ އަސީރެއްގެ ގޮތުގައި ހިފެހެއްޓުނެވެ. އަދި އޭނާ ދޫކޮށްލެވުނީ ރާއްޖޭގެ ރަސްގެފާނަށް އަހަރުން އަހަރަށް ޖިޒީއެއް ދެއްކުމަށް އެއްބަސްކުރެއްވުމަށް ފަހުއެވެ.\nމަލިކު ފުއްޓަރު ފަރާތު އަތިރި މަތީގައި --- ކ-ވ، ކުރީގައި: ނަވޯދަޔާ ސްކޫލުގެ ހިންދީ ޓީޗަރު، އަބްދުﷲ ފާރޫގް ހަސަން، އަބްދުﷲ ސޯދިގު، ފަހަތުގައި: (މިހާރު ވިޔަނުވާ މީހެއް) މާވަޑިގޯތި މުހައްމަދު، ކޮޅުގޭގެ މުހައްމަދު. ފޮޓޯ: އެފްޖީ. މުހައްމަދު\nމަލިކުގައި ބޮޑުތަކުރުފާނު ވަޅުލެއްވި ކަމުގައި ބުނެވޭ ގައު ފެނޭތޯ ބަލަނީ. އެގައު އޮންނަ ކަމުގައި ބުނެވެނީ މަލިކުގެ އިހުގެ ބަންޑާރަ ކަޗޭރީގެ ސަރަހައްދުގައި. އެގަލުގައި ދިވެސް އަކުރުގެ ލިޔުމެއް ހުރި ކަމަށް އެގައު ދުށް މީހުން ބުނޭ. އެ ސަރަހައްދަކީ މަލިކު އަމިއްލަ ބިމާއި ބަންޑާރަބިން ވަކިވާ ސަރަހައްދު. އެހެންކަމުން އެ ގަލަކީ ދިވެހި ސަރުކާރުގެ ދަށުގައި މަލިކު އޮތް ދުވަސްވަރު ސަރުކާރުން ޖެއްސެވި ގަލަކަށް ވެދާނެ. ކޮންމެއަކަސް ސޯދިގާއި ފާރޫގުގެ މަސައްކަތް ކާމިޔާބެއް ނުވި. (އެފަދަ ބާރެއް ނެތުމުން ކޮނެ ބަލައި ނުހެދުނީ) ފޮޓޯ: އެފް.ޖީ މުހައްމަދު


Sarukaaru bandhugai high court in isthiunaafu muhdhathu nuhingaa gothah ninamifi | dhuvasmv ސަރުކާރު ބަންދުގަ ހައިކޯޓުން އިސްތިއުނާ މުއްދަތު ނުހިނގާ ގޮތަށް ނިންމައިފި – dhuvasmv\nސަރުކާރު ބަންދުގަ ހައިކޯޓުން އިސްތިއުނާ މުއްދަތު ނުހިނގާ ގޮތަށް ނިންމައިފި\nކޯވިޑް-19 އާއި ގުޅިގެން ސަރުކާރު ބަންދު ދުވަސްތަކުގައި އިސްތިއުނާފު މުއްދަތު ނުހިނގާ ގޮތަށް ހައި ކޯޓުން ހަމަޖައްސައިފި އެވެ.\nއެކޯޓުން ކުރިން ހަމަޖައްސާފައި އޮތީ ސަރުކާރު އޮފީސްތައް ބަންދު ކުރުމުން އީމެއިލް މެދުވެރިކޮށް މައްސަލަ ހުށަހެޅޭ ގޮތަށެވެ. ހައި ކޯޓުގެ ކުރީގެ އުސޫލުގައި އޮތްގޮތުން ސަރުކާރު ބަންދު ކޮށްފައިވާ ދުވަސްތަކުގައި އިސްތިއުނާފް މުއްދަތު ހިިނގަމުންދާނެ އެވެ.\nއިސްތިއުނާފު މުއްދަތު ނުހިނގާ ގޮތަށް ހަމަޖެއްސީ ސުޕްރީމް ކޯޓުންވެސް އެފަދަ އުސޫލަކަށް އަމަލު ކުރަން ފެށުމުންނެވެ.\nއަލަށް ހައިކޯޓުން ހަމަޖެއްސި އުސޫލުގެ ދަށުން އީމެއިލް މެދުވެރިކޮށް ހުށަހަޅައި ބަލާނީ ކޮންމެހެން ކުރިޔަށް ގެންދަން ޖެހޭ މުހިންމު މައްސަލަތަކެވެ. އަދި އިސްތިއުނާފު މުއްދަތު ނުހިނގާގޮތަށް ހަމަޖައްސާފައިވެ އެވެ.\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން އޮފީސްތައް ބަންދު ކޮށްފައި އޮތުމުން ކޯޓުތައް ބަންދުކުރިޔަސް، ކޮންމެހެން ކުރިއަށް ގެންދަންޖެހޭ މައްސަލަތަކާއި ބަންދާ މެދު ގޮތެއް ނިންމުން ފަދަ މަސައްކަތްތައް އަދިވެސް ކުރިއަށް ގެންދެ އެވެ.\nކޯވިޑް-19 އާންމުންގެ މެދުގައި ފެތުރުން ކޮންޓްރޯލް ކުރުމަށް އަޅާ ރައްކާތެރި ކަމުގެ ފިޔަވަޅެއްގެ ގޮތުގައި ސަރުކާރު އޮފީސްތައް ބަންދު ކުރަމުންދަނީ ހަފްތާއަކުން ހަފްތާއަކަށެވެ. އެގޮތުން ސަރުކާރު ބަންދުކޮށްފައި އޮންނަތާ މިއީ ހަތަރު ވަނަ ހަފްތާ އެވެ.\nއަދީބަށް ބޭސްފަރުވާގެ ހައްގު ފޯރުކޮށްދޭން އެމްނެސްޓީ ގޮވާލައިފި


ރައީސް ޔާމީންގެ އިސްތިއުނާފް މައްސަލަ ސުޕްރީމް ކޯޓުގައި ތާވަލްކޮށްފި\nރައީސް އަބްދުﷲ ޔާމީން: އިސްތިއުނާފް މައްސަލަ ސުޕްރީމް ކޯޓުގައި ވަނީ ތާވަލްކޮށްފައި -- އަވަސް ފޮޓޯ\nކުރީގެ ރައީސް އަބްދުﷲ ޔާމީން އަބްދުލްގައްޔޫމް ފަރާތްޕުޅުން ސުޕްރީމް ކޯޓަށް ހުށަހަޅުއްވާފައިވާ އިސްތިއުނާފް މައްސަލައިގެ އަޑުއެހުންތައް ފެށުމަށް ސުޕްރީމް ކޯޓުގައި ތާވަލްކޮށްފި އެވެ.\nރައީސް ޔާމީންގެ ފަރާތްޕުޅުން ހުށަހެޅި މި މައްސަލައިގެ އަޑުއެހުންތައް ތާވަލްކޮށްފައިވަނީ އަންނަ މަހުގެ 12 އަދި 13 ވަނަ ދުވަހަށެވެ. ދެ ދުވަހު ވެސް ޝަރީއަތް ފެށުމަށް ތާވަލްކޮށްފައިވަނީ ހެނދުނު 9:00 އަށެވެ.\nމައްސަލަ ބައްލަވާ ފަނޑިޔާރުންގެ ބެންޗުގައި ހިމެނިވަޑައިގަންނަވަނީ ފަނޑިޔާރު މަހާޒު އަލީ ޒާހިރު، ފަނޑިޔާރު ޑރ. އަޒްމިރާލްދާ ޒާހިރު އަދި ފަނޑިޔާރު ޑރ. މުހައްމަދު އިބްރާހީމް އެވެ.\nސުޕްރީމް ކޯޓުން މައްސަލަ ބަލައިގަތުމާ ގުޅިގެން ރައީސް ޔާމީންގެ ގާނޫނީ ޓީމުގައި އިސްކޮށް ހުންނެވި ކުރީގެ ނައިބް ރައީސް ޑރ. މުހައްމަދު ޖަމީލް އަހްމަދު ވިދާޅުވީ ރައީސް ޔާމީންގެ މައްސަލާގައި ދަށު ކޯޓާއި ހައިކޯޓުގައި ބޮޑެތި ގޯސްތަކެއް ހަދާފައިވާ ކަމަށެވެ. އެހެންކަމުން ސުޕްރީމް ކޯޓަށް ހުށަހެޅި އިސްތިއުނާފް މައްސަލާގައި، ހަދާފައި ހުރި ގޯސްތަކަށް ހައްލު ލިބިގެންދާނެ ކަމަށް އުއްމީދު ކުރައްވާ ކަމަށެވެ.\nރައީސް ޔާމީން ވަނީ ޝަރީއަތް ނިމެންދެން ޕެރޯލް ދަށުން އެމަނިކުފާނު މިނިވަން ކުރުމަށްވެސް ހުށަހަޅުއްވާފަ އެވެ. އެކަމަކު ދަށު ކޯޓާއި ހައިކޯޓުގައި އެ ފުރުސަތު ލިބިވަޑައިގެންފައި ނުވާތީ ސުޕްރީމް ކޯޓުގައި އެ ފުރުސަތު ލިބިގެންދާނެ ކަމަށް އުއްމީދު ކުރައްވާ ކަމުގައިވެސް ވިދާޅުވި އެވެ.\nއުރީދޫން ގޭމިން އަށް ހާއްސަ ޑާޓާ ޕެކޭޖް ތަކެއް\nޑރ. ޖަމީލް އިތުރަށް ވިދާޅުވީ ރައީސް ޔާމީން ބަންދުގައި ބަހައްޓައިގެން ނުހައްގު ތަހުގީގުތަކަކާއި ދައުވާތަކެއް މިސަރުކާރުން ކުރިއަށް ގެންދަނީ ސިޔާސީ ބޭނުމެއްގައި ކަމަށެވެ.


rehendhi school ge dhe dharivarakaa teacharaku covid 19 ah positive vejje\nރެހެންދީ ސުކޫލްގެ2ދަރިވަރަކާއި ޓީޗަރަކު ...\nކޮވިޑު19 – 42 އަހަރުގެ އަހަރުގެ ...\nހުޅުމާލެ ރެހެންދީ ސުކޫލުގައި ތައުލީމު ހާސިލްކުރަމުންދާ2ދަރިވަރަކާއި އެސުކޫލްގެ މުދައްރިސަކު ކޮވިޑް-19އަށް ޕޮސިޓިވް ވެއްޖެއެވެ.\n” ފެށުން ” އޮންލައިން ނޫހުން ގެނެސްދީފައިވާ ޚަބަރެއްގައިވާ ގޮތުގައި އެސުކޫލުން ކޮވިޑް-19އަށް ޕޮޒިޓިވްވެފައިވަނީ ގްރޭޑް9އަދި 10 ގައި ތައުލީމު ހާސިލް ކުރަމުންދާ ދެ ދަރިވަރުންނެވެ.\nފެށުން އޮންލައިން ނޫހުން ގެނެސްދީފައިވާ ޚަބަރުގައި ވާގޮތުން ކޮވިޑްއަށް ޕޮޒިޓްވި ދެ ދަރިވަރުންނާއި، ޓީޗަރުވެސް ޕޮސިޓިވްވެފައިވަނީ ސުކޫލްއަށް ހާޒިރުވަމުން ދަނިކޮށެވެ.\nމީގެ ކުރިން ވަނީ ސްކޫލެއްގެ ސީނިއާ މެނޭޖްމެންޓުގެ މުވައްޒަފަކު ކޮވިޑް-19 އަށް ޕޮޒިޓިވްވެފައެވެ. އެގޮތުން އޭރު ޕޮސިޓިވް ވެފައިވަނީ ހުރަވީ ސުކޫލްގެ ޕްރިންސިޕް އެވެ.\nކޮވިޑް-19 އާއި ގުޅިގެން ސުކޫލްތައް ބަންދުކޮށްފައި އޮތް އޮތުމަށް ނިމުމެއް ގެނެސް ރައްކާތެރިކަމުގެ ވަރުގަދަ ފިޔަވަޅު ތަކާ އެކު ނިއުނޯމަލްގައި ސްކޫލްތަކުގެ ކިޔެވުން ފަށައިފައިވަނީ މިމަހުގެ ފުރަތަމަވީ ބުދަދުވަހުއެވެ. ކޮވިޑް-19 ނެތް ރަށްރަށުގެ ސްކޫލްތަކުގެ ހުރިހާ ގުރޭޑަކަށް ކިޔަވައިދޭން ފެށި ނަމަވެސް މާލޭގެ ސްކޫލްތައް ހުޅުވައި ކިޔަވައިދެމުންދަނީ ގުރޭޑް9އިން މަތީގެ ގުރޭޑް ތަކަށެވެ.\nތައުލީމީ ދާއިރާގައި އުޅުއްވާ ގިނަ ޓީޗަރުން ބުނާ ގޮތުގައި މިދުވަސްވަރު ސުކޫލްތައް ހުޅުވުން އެއީ އެންމެ ރަނގަޅު ގޮތެއް ނޫނެވެ. އަދި ހާއްސަކޮށް ވެރިރަށް މާލެ ސަރަހައްދެވެ.\nއާއްމު ގޮތެއްގައި، ކޮވިޑް-19 ފެތުރެނީ ކެއްސާ އިރު ނުވަތަ ކިނބިހި އަޅާ އިރު ވައިރަސް ހުރި މީހެއްގެ ހަށިގަނޑުން ބޭރުވާ ޑްރޮޕްލެޓެއް ނުވަތަ ދިޔަތިއްކެއްގެ ޒަރީއާއިންނެވެ. މިފަދަ ދިޔަ ތިއްކެއް އެހެން މީހެއްގެ އަނގަޔަށް ނުވަތަ ނޭފަތަށް ނުވަތަ ލޮލަށް ސީދާ ގޮތެއްގައި ވާސިލު ވެއްޖެނަމަ، އެ މީހެއްގެ ހަށިގަނޑަށް ވައިރަސް އަރައެވެ. މި ގޮތުން ބޭރުވާ ދިޔަ ތިކީގައި ހުންނަ ވައިރަސް، އެ ދިޔަތިކި ގޮސް ހަރުލާ ތަނެއްގައި، މަރު ނުވެ ދެތިން ދުވަހު ހުރެދާނެއެވެ. މި ގޮތަށް ހަރުލާފައި ހުއްޓާ ބަލި ނުޖެހޭ މީހެއްގެ އަތުގައި އެ އެއްޗެއް އުނގުޅި، އުނގުޅުނު އަތް ލޮލޮގައި ނުވަތަ ނޭފަތުގައި ނުވަތަ އަނގައިގައި ހާކާލެވިއްޖެ ނަމަ ވައިރަސް ހަށިގަނޑަށް ވާސިލުވެއެވެ.\nރާއްޖެއިން މިހާތަނަށް ކޮވިޑް-19 އަށް 2831 މީހަކު ޕޮސިޓިވް ވެފައިވާއިރު، އޭގެތެރެއިން 2321 މީހަކުވަނީ ރަނގަޅުވެފައެވެ. އަދި މިބަލީގައި 14 މީހަކުވަނީ ނިޔާވެފައެވެ. ރާއްޖޭގައި ކޮވިޑް-19 އަށް ޓެސްޓުކުރުމަށް މިހާތަނަށް 64،239 ސާމްޕަލް ނަގާފައިވާއިރު، އައިސޮލޭޝަން ފެސިލިޓީގައި 482 ފަރާތެއް އަދި ކަރަންޓީނު ފެސިލިޓީގައި 32 ފަރާތެއް ވާކަމަށް އެޗްޕީއޭ އިން ހާމަކުރެއެވެ.\nމަސްދަރު: ފެށުން . އެމްވީ


REPORT: Hospital gai ekani, alhaalaane meehaku neiy! | Mihaaru\nހޮސްޕިޓަލުގައި އެޑްމިޓްކޮށްފައިވާ ދުވަސްވީ މީހެއް'--\n28 ޖެނުއަރީ 2018 - 09:12 43 comments\nއަހަރެން ގޮސް ސޭންޑްވިޗެއް ގަނެގެން ގެނެސް ދިނީމެވެ. އެ ބޭބެ މަޑުމަޑުން އެ ކައި ނިންމި އެވެ. އަހަންނަކީ ނޫސްވެރިއެއް ކަމަށް ބުނުމުން ވަރަށް އަސަރާ އެކު އޭނާގެ ހާލަތު ކިޔައިދިނެވެ.\nއުމުރުން 67 އަހަރުގެ އެމީހާއަށް އޮކްސިޖަންގެ އެހީގައި ނޫނީ މިހާރު ނޭވާއެއް ނުލެވެ އެވެ. ފުއްޕާމޭގައި އޮކްސިޖަން ހިފަހައްޓައި ނުދެނީ އެވެ. ހޮސްޕިޓަލްގައި އޮންނަތާ ދޮޅު މަހަށް ވުރެ ގިނަ ވެއްޖ އެވެ. ތިން ދަރިންގެ އިތުރުން އެއްބަނޑު ހަ މީހުން ތިބި ނަމަވެސް ބަލިވި ދުވަހު ހޮސްޕިޓަލްގައި އުޅެން ޖެހިފައި ވަނީ އެކަންޏެވެ. އޭނާ ބުނާ ގޮތުން ކިރިޔާ ވެސް އެހީތެރިކަމެއް ލިބެނީ އެންމެ ހަގު ދަރީގެ ފަރާތުންނެވެ. އެކަމަކު އެ ދަރިފުޅު ވެސް މާ ގިނައިން ހޮސްޕިޓަލަށް ޒިޔާރަތްކޮށެއް ނުހަދަ އެވެ.\n"ދެ ދަރިން ތިބެނީ ރަށުގައި. އެމީހުންނަށް އަންނަން ނުފެންނާތީތާ އެ ނާންނަނީ. އެހެން ނޫންތަ ވާނީ؟" އޭނާ ބަލަން ދަރިން އައިސް ނުތިބެނީ ކީއްވެގެންތޯ ސުވާލު ކުރުމުން ބުންޏެވެ.\nއޭނާ ބުނާ ގޮތުން ދޮށީ ދެ ދަރިންގެ މަންމަ އެކުދިން ކުޑައިރު މަރުވުމުން އެކުދިން ބެލުވީ އެ މަންމަގެ އާއިލާ މީހަކާ ހަވާލުކޮށްގެންނެވެ. ހަރަދު ކުރީ އޭނާ އެވެ. އެކަމަކު ދަރިންނާ ދެމެދު ކުރިން އޮތް ގުޅުން ކުޑަވީ، އޭނާ ބުނާ ގޮތުން، އުމުރުން ދުވަސްވެ، ބަލިވި ހިސާބުންނެވެ.\n"އެންމެން ވެސް ބޭނުންވަނީ ފައިސާ ދޯ. އެއްޗެހި ދޯ. މިހާރު [އުމުރުން ދުވަސްވުމުން] އެއެއް ނުދެވޭނު،" އޭނާ ބުންޏެވެ.\nއެއްބަނޑު މީހުން ވެސް، އޭނާގެ ހާލު ބަލަން އާންމުކޮށް ހޮސްޕިޓަލަށް ގޮހެއް ނޫޅެ އެވެ. އެހެންކަމުން ކެއުމުގެ ކަންކަމާއި ބޭސް ހޯދުން ފަދަ ކަންކަން ކުރަމުން އަންނަނީ އަމިއްލައަށެވެ. އަދި އޭނާ އޮތް ވޯޑްގައި ތިބޭ އެހެން ބަލިމީހުންގެ އެހީތެރިން އޭނާއަށް އެކަމުގައި ވަރަށް ބޮޑަށް އެހީވެ އެވެ.\nއެކަހަލަ އެތައް ބަޔަކު ހޮސްޕިޓަލުގައި!\nއޭނާއަކީ ހޮސްޕިޓަލްގައި އޮންނަން ޖެހުމުން އަޅާލުން ނުލިބޭ ހަމައެކަނި މީހާއެއް ނޫނެވެ. މުސްކުޅި ބަލީގައި އަޅާލާނެ ބަޔަކު ނެތި ހޮސްޕިޓަލުގައި ތިބެން ޖެހޭ ނުވަތަ ގެއަށް ގެންދަން ދޫކޮށްލުމުން ނުގޮންގޮސް ތިބޭ މީހުން ފެނެ އެވެ.\nމި ވަގުތު ވެސް އައިޖީއެމްއެޗުގައި އެކަހަލަ ހަތަރު ވަރަކަށް މީހުން އެބަ ތިއްބެވެ. އޭގެ ތެރޭގައި ވަރަށް ދުވަސް ވީ އަންހެނަކު ވެސް ހިމެނެ އެވެ. އާއިލާގެ ފަރާތުން ލިބެން ޖެހޭ އެހީތެރިކަން ގިނަ ފަހަރު ފޯރުކޮށްދެނީ ނަރުހުން ކަމަށްވެ އެވެ.\n"އެދައްތަ އެހެން އޮންނަތާ އެތައް ދުވަހެއް ވެއްޖެ. ހެނދުނު އާދޭ އޭނާގެ ދޮންދަރިއެއްގެ ރައްޓިއްސެއް. އައިސް ކާން ދީފައި ދާ މީހާ ދެނެއް ނާދޭ. ހަމައެކަނި އެ އޮންނަނީ،" ސްޓްރޯކެއް ޖެހިފައިވާ ބައްޕަ ބަލަން އިން އަންހެނަކު އެތަނުގައި އޮތް އުމުރުން ދުވަސްވީ މީހަކަށް އިޝާރަތްކޮށް ކިޔައިދިނެވެ.\nބައެއް ނަރުހުން ބުނާ ގޮތުގައި ހޮސްޕިޓަލުން ދޫކޮށްލުމުން ވެސް ހަވާލުނުވެ ތިބި ބައެއް މީހުންނަށް ކާންދިނުމާއި ރީތިކުރުން ފަދަ ކަންކަން ކޮށްދެނީ ނަރުހުންނެވެ.\nމުޖުތަމައުގެ އެހީތެރިކަމަށް ބޭނުންވާ މީހުންގެ ހައްގުގައި މަސައްކަތްކުރައްވާ އަހުމަދު ހިޝާން ވިދާޅުވީ އަޅާލާނެ މީހަކު ނެތި ހޮސްޕިޓަލުގައި ދޭތެރެދޭތެރެއިން ދުވަސްވީ މީހުން ތިބޭ ކަމަށެވެ.\n"ދައުލަތުގެ ހޮސްޕިޓަލެއްގައި މި އޮންނަނީ އެޑްމިޓްކޮށްފައި. ދެން އެމީހަކަށް ހަވާލުވާނެ މީހެއް ނޫނީ ބަލަދުވެރިއެއް ނެތިގެން ހައްގުތައް ނުލިބި އޮތުމަކީ ގަބޫލްކުރެވޭ ކަމެއް ނޫން. ދައުލަތުން އެ ހައްގުތައް ކަށަވަރުކޮށްދޭން ޖެހޭ،" ހިޝާން ވިދާޅުވި އެވެ.\nއައިޖީއެމްއެޗްގެ ޑިރެކްޓަރު ޕަބްލިކް ރިލޭޝަންސް އަހްމަދު މައުސޫމް ވިދާޅުވީ އެ ހޮސްޕިޓަލުން ދޫކޮށްލުމުން ހަވާލުވާނެ މީހަކު ނެތިގެން ހޮސްޕިޓަލުގައި ތިބެން ޖެހޭ ދުވަސްވީ މީހުންގެ މައްސަލަ ހައްލުކުރަން ޖެންޑާ މިނިސްޓްރީއާ އެކު މަސައްކަތް ކުރަމުން އަންނަ ކަމަށެވެ.\nއެކަމަކު ދެ ފަރާތުން ކުރަމުން އަންނަ މަސައްކަތުގެ ތަފްސީލް ލިބޭ ގޮތެއް ނުވި އެވެ.\nނުކުޅެދުންތެރިކަން ހުންނަ ފަރާތްތަކާއި އާއިލީ މައްސަލަތަކަށް ހައްލު ހޯދުމުގެ ޒިންމާއާ ހަވާލުވެފައިވާ ޖެންޑާ މިނިސްޓްރީގެ އޮފިޝަލަކު ވިދާޅުވީ އަޅާލާނެ ބަޔަކު ނެތި އައިޖީއެމްއެޗުގައި ތިބެން ޖެހޭ މީހުންގެ މައްސަލަ ކުރިން ވެސް ބަލާފައިވާ ކަމަށެވެ. ނަމަވެސް މިވަގުތު އެފަދަ މީހެއްގެ މައްސަލަ އެ މިނިސްޓްރީއަށް އެއްވެސް ފަރާތަކުން ހުށަހަޅާފައި ނެތް ކަމަށް ވިދާޅުވި އެވެ.\nއޭނާ ވިދާޅުވީ އެފަދަ މައްސަލައެއް ހުށަހެޅުމުން މިނިސްޓްރީގެ އިޖްތިމާއީ ހިދުމަތްތެރިން ބަލިމީހާއަށް ޒިޔާރަތްކޮށް، އާއިލާގެ މައުލޫމާތު އެއްކޮށް، އާއިލާގެ ތެރެއިން އަޅާލުމާއި ރައްކާތެރިކަން ފޯރުކޮށްދޭނެ ބަޔަކު ތިބިތޯ ބަލާ ކަމަށެވެ.\n"ޝަރުއީ ބަލަދުވެރިން ދުނިޔޭގައި ތިބެ، އެ ފަރާތަށް ބޭނުންވާ އެހީތެރިކަމާއި އަޅާލުން ދޭން ދެކޮޅުހަދާ ނަމަ، މޯލްޑިވެސް ޕޮލިސް ސާވިސްގެ ފެމެލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓަށް މައްސަލަ ހުށަހަޅާ،" އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި ޝަރުއީ ބަލަދުވެރިއެއް ނެތް މީހެއް ނަމަ ދައުލަތުގެ ބެލުމުގެ ދަށުން ރައްކާތެރިކަން ފޯރުކޮށްދެ އެވެ.\nމިހެން ވާން ޖެހޭ ސަބަބަކީ ކޮބާ؟\nބައެއް މީހުން ލަފާކުރާ ގޮތުގައި ކުރިންސުރެ ދަރިންނަށް އަޅާނުލާ މީހުން އުމުރުން ދުވަސްވުމުން އެކަހެރިކޮށްލުމުގެ ފުރުސަތު ބޮޑެވެ. އެކަމަކު ދަރިން ދެކެ ލޯބިން އުޅުނު ބައެއް މައިންބަފައިންނަށް ވެސް އުމުރުގެ ފަހުކޮޅު ހިތްދަތި ކަންކަން ދިމާވެ އެވެ. ލޯބި ނުލިބުމާއި އަޅާލުން ކުޑަވުމުގެ މައްސަލަތަކެވެ.\n"ބައެއް މީހުން މަރުވީމަ މުދަލާއި ގޭ ބަހަން މީހުން ތިބޭ. އެކަމަކު އެމީހުން ބަލިވީމަ އަޅާލާނެ މީހަކު ނެތީ،" ދުވަސްވީ ބައެއް މީހުންނަށް އެހީތެރިވުމުގައި އުޅޭ މީހަކު ބުންޏެވެ.\nހިޝާން ވިދާޅުވީ މައިންބަފައިން ނުބަލައި އާއިލާތަކަށް ދޫކޮށްލެވެނީ އެކަށޭނަ ގާނޫނެއް ނެތުމުން ކަމަށެވެ. ދުވަސްވީ މީހުންގެ ހައްގުތައް ރައްކާތެރި ކުރުމަށް ހާއްސަ ގާނޫނެއް އޮންނަން ޖެހޭ ކަމަށް އޭނާ ވިދާޅުވި އެވެ.\n"ނުކުޅެދުންތެރިކަން ހުންނަ ފަރާތްތަކަށް ހާއްސަ ގާނޫނެއް އޮތުމުން އެ ގާނޫނުގެ ދަށުން އެފަދަ ފަރާތްތަކަށް ހައްގުތައް އެބަ ޔަގީންކުރެވޭ. ދުވަސްވީ މީހުންނަށް ވެސް އެފަދަ ގާނޫނެއް ބޭނުންވޭ،" ހިޝާން ވިދާޅުވި އެވެ.\nއައިޖީއެމްއެޗުގައި އޮތް 67 އަހަރުގެ ފިރިހެންމީހާގެ ހާލަތަށް ވިސްނާލުމުން މުޖުތަމައުގެ ތެރޭގައި ހުރި އިޖުތިމާއީ މައްސަލަތައް ކުޑަ ނޫންކަން އެނގެ އެވެ. ހައްލު ހޯދަން އެކި ފަރާތްތަކުން މަސައްކަތްކުރަން ޖެހެ އެވެ.\nއިތުރު ލިޔުންތައް އައިޖީއެމްއެޗު އުމުރުން ދުވަސްވީ މީހުން ޖެންޑާ މިނިސްޓްރީ


Breaking - Club thaku ge ruhumaa eku Tom FAM ge raees kamah inthihaab vehjje\nކޮންގްރެސްއަށްފަހު ޓޮމް ނޫސްވެރިންނަށް މައުލޫމާތު ދެއްވަނީ - އަވަސް ފޮޓޯ\nއެފްއޭއެމުގެ ރައީސް ކަމަށް ކުރިމަތިލައްވާފައިވާ ހަމައެކަނި ކެނޑިޑޭޓް އަހުމަދު ތޯރިގް (ޓޮމް) އަށް ކުލަބުތަކުން މިއަދު ރުހުންދީފި އެވެ.\nދަރުބާރުގޭގައި މިއަދު ބޭއްވި އެފްއޭއެމުގެ އިންތިހާބީ ކޮންގްރެސްގައި އެ އިދާރާގެ ނާއިބް ރައީސުންނަސް ހޮވާފައިވަނީ ކުރީގެ ގައުމީ ފޯވަޑް އަދި އެފްއޭއެމުގެ ނޯމަލައިޒޭޝަން ކޮމިޓީގެ މެމްބަރު އަލީ އުމަރާއި ކުރީގެ ގައުމީ ކެޕްޓަން މުހައްމަދު ކަލީމެވެ.\nއެކްސްކޯގައި ދެން ހިމެނެނީ ނިއު ރޭޑިއަންޓްގެ ދެ ބޯޑު މެމްބަރުން ކަމަށްވާ އަހުމަދު ޒަރީރާއި އައިޝަތު ނާޒީމާ އެވެ. މީގެ ތެރެއިން ކުރީގެ މަޝްހޫރު ވޮލީކުޅުންތެރިޔާ ނާޒިމާ އަކީ ޓީސީގެ ކޯޗު މުހައްމަދު ނިޒާމް (ނިޒާމްބެ)ގެ އަންހެނުންނެވެ.\nއެކްސްކޯގައި ދެން ހިމެނެނީ ގައުމީ ޓީމުގެ ފިޒީޝަން އަހުމަދު ޝަކީބާއި ކުލަބު އީގަލްސްގެ ޗެއާމަން އަދި ނައިފަރު ދާއިރާގެ މެމްބަރު އަހުމަދު ޝިޔާމާއި ޓީސީގެ މެނޭޖަރު އަހުމަދު އީސާ އާއި ވެލެންސިއާ އާއި ގައުމީ ޓީމުގެ ކުރީގެ ކެޕްޓަން އައްސަދު އަބުދުލްގަނީ އެވެ.


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 48 “ނަބީކަމަށް ދަޢުވާކުރާ މީހުން ފާޅުވުން.” – DhiSalafiyyah\n7. ނަބީކަމަށް ދަޢުވާކުރާ މީހުން ފާޅުވުން:\nފާޅުވެފައިވާ ޢަލާމާތްތަކުގެ ތެރޭގައި، ނަބީކަމަށް ދަޢުވާކުރާ ކައްޒާބުން (ދޮގުވެރީން) ފާޅުވުން ހިމެނެއެވެ. އެއީ ގާތްގަނޑަކަށް ތިރީހަކަށް ކައްޒާބުންނެވެ. އޭގެތެރެއިން ބަޔަކު ނަބިއްޔާ صلى الله عليه وسلم ގެ ޒަމާނުގައާއި ޞަޙާބީންގެ ޒަމާނުގައި ފާޅުވިއެވެ. އަދި އެބައިމީހުން ފާޅުވޭވެހުރުން ހުއްޓުމަކަށް ނާދެތެވެ.\nއަދި ޙަދީޘްތަކުގައި ކަނޑައެޅިފައިވާ [ނަބީކަމަށް ދަޢުވާކުރުމުގެ] މުރާދަކީ ނަބިއްޔެއްކަމުގައި ދަޢުވާކުރާ ކޮންމެ މީހެއް ނުމެނޫންމެއެވެ. ފަހެ އެފަދަމީހުން ގުނައި ޢަދަދު ނުކުރެވޭހާ ގިނައެވެ. އަދި އޭގެ މުރާދަކީ އެމީހަކަށް ތާއީދު ކުރާމީހުން ގިނަވެ މީސްތަކުން ތެރޭ މަޝްހޫރުވެ، ދަރަޖަ ލިބިފައިވާ މީހުން އެކަންޏެވެ.\nފަހެ ދެ ޞަޙީޙުގައި، ނަބިއްޔާ صلى الله عليه وسلم ގެ އަރިހުން އަބޫ ހުރައިރާ رضي الله عنه ރިވާކުރައްވާފައިވާތީ ވެއެވެ. ޙަދީޘްކުރެއްވިއެވެ. ((لاَ تَقُومُ السَّاعَةُ حَتَّى يُبْعَثَ دَجَّالُونَ كَذَّابُونَ قَرِيبٌ مِنْ ثَلاَثِينَ، كُلُّهُمْ يَزْعُمُ أَنَّهُ رَسُولُ اللهِ)) މާނައީ: “ދޮގުވެރި ދައްޖާލުންގެ ތިރީހަކަށް މީހުން ފޮނުއްވެއްޖައުމަށް ދާންދެން ޤިޔާމަތް ޤާއިމް ނުވާހުއްޓެވެ. އެއެންމެން ވެސް ދަޢުވާކުރަނީ އޭނާއީ ﷲގެ ރަސޫލާ ކަމުގައެވެ.”\nއަދި ثَوْبَان رضي الله عنه ގެ އަރިހުން [ރިވާވެގެން] ވެއެވެ. ވިދާޅުވިއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((لَا تَقُومُ السَّاعَةُ حَتَّى تَلْحَقَ قَبَائِلُ مِنْ أُمَّتِي بِالمُشْرِكِينَ، وَحَتَّى يَعْبُدُوا الأَوْثَانَ، وَإِنَّهُ سَيَكُونُ فِي أُمَّتِي ثَلَاثُونَ كَذَّابُونَ، كُلُّهُمْ يَزْعُمُ أَنَّهُ نَبِيٌّ، وَأَنَا خَاتَمُ النَّبِيِّينَ، لَا نَبِيَّ بَعْدِي)) މާނައީ: “ތިމަންކަލޭގެފާނުގެ އުއްމަތުގެ ބަޔަކު މުޝްރިކުންނާ ގުޅި އަދި ބުދަށްއަޅުކަން ކޮށްފުމަށްދާންދެއް ޤިޔާމަތް ޤާއިމް ނުވާހުއްޓެވެ. އަދި ތިމަންކަލޭގެފާނުގެ އުއްމަތުގައި ތިރީސް ކައްޒާބުން ވާނެކަން ކަށަވަރެވެ. އެއެންމެންވެސް ދަޢުވާކުރަނީ އެއީ ނަބިއްޔެއް ކަމުގައެވެ. ތިމަންކަލޭގެފާނީ ނަބީކަން ޚަތަމްކުރެއްވި ކަލޭގެފާނެއެވެ. ތިމަންކަލޭގެފާނަށް ފަހުގައި ނަބިއްޔަކު ނުވެއެވެ.”\nމިދައްޖާލުން ފާޅުވުމާ ބެހޭގޮތުން ހުރި ޙަދީޘްތައް ގިނަގުނައެވެ. އަދި ثَوْبَان [ރިވާކުރައްވާފައިވާ] ޙަދީޘްގައި ވާފަދައިން އެއީ ތިރީސްކަމުގައި ކަނޑައެޅިފައިވާ ޙަދީޘްތައް ވެއެވެ. އަދި ދެޞަޙީޙުގައި ވާފަދައިން އެއީ ގާތްގަނޑަކަށް ތިރީސްކަމުގައިވެސް ވެއެވެ. ޘައުބާންގެ ރިވާޔަތުގައި ވަނީ އެންމެ ފުރިހަމަ މިންވަރު ކަމުގައި ބެލެވެއެވެ.\nމިތިރީސްމީހުންގެ ތެރެއިން ފާޅުވެފައިވާ މީހުންގެ ތެރޭގައި، مُسَيْلَمَةُ الْكَذَّاب ހިމެނެއެވެ. ފަހެ ނަބިއްޔާ صلى الله عليه وسلم ގެ ޒަމާނުގެ ފަހުކޮޅުގައި، އެކަލޭގެ ނަބީކަމަށް ދަޢުވާ ކުރިއެވެ. އަދި ނަބިއްޔާ صلى الله عليه وسلم އޭނާއަށް [ސިޓީއެއް] ލިއުއްވެވިއެވެ. އަދި مُسَيْلَمَةُ الْكَذَّاب ގެ ނަމުން އޭނާއަށް ނަންދެއްވިއެވެ. ދެންފަހެ އޭނާއަށް ތަބާވާ މީހުން ގިނަވެ އޭނާގެ ނުބައިކަން މުސްލިމުންނަށް ބޮޑުވެއްޖެއެވެ. أَبُوْبَكرُ الصِّدِّيْق رضي الله عنه ގެ ވެރިކަމުގައި ހިނގި މަޝްހޫރު ޔަމާމާ ހަނގުރާމާގައި އަޞްޙާބުބޭބަކަލުން އެކަލޭގެ ކަންތައް ނިންމައިފޫއެވެ.\nހަމައެފަދައިން الأَسْوَدُ الْعَنَسِي ޔަމަނުން ފާޅުވިއެވެ. އަދި ނަބިއްޔެއްކަމުގައި އެކަލޭގެ ދަޢުވާކުރުމުން ފަހެ އަޞްހާބު ބޭކަލުން އެކަލޭގެ ޤަތުލުކުރެއްވޫއެވެ. [އެއީ] ނަބިއްޔާ صلى الله عليه وسلم ސުވަރުގެ ވަޑައިގެންނެވުމުގެ ކުރިންނެވެ.\nއަދި سَجَّاح [ކިޔުނު އަންހެނަކު] ފާޅުވިއެވެ. އަދި އޭނާ ނަބީކަމަށް ދަޢުވާކޮށް މުސައިލިމާއާ ކައިވެނި ކުރިއެވެ. އޭގެފަހުގައި [މުސައިލިމާ] ޤަތުލު ކޮށްލެވުމުން އެއަންހެނާ އިސްލާމް ދީނަށް އެނބުރުނެވެ.\nއަދި طُلَيْحَة بن خُوَيْلد الأَسَدِي ގެ ވާހަކަ ވެއެވެ. [ނަބީކަމަށް ދަޢުވާކޮށް] އެއަށްފަހު އޭނާ އިސްލާމް ދީނާށް ރުޖޫޢަވެ ހެޔޮގޮތުގައި ވިއެވެ.\nދެން އަށްފަހު ފާޅުވީ مُخْتَار بن أَبِي عُبَيْد الثَّقَفِي އެވެ. އަދި އަހުލު ބައިތުންނަށް ލޯބިވާކަމުގައި އޭނާ ފާޅުކޮށް ޙުސައިނުގެފާނުގެ މަރުގެ ދިޔައަށް އެދުނެވެ. އޭނާއަށް ތަބާވާ މީހުން ނިކަން ގިނައެވެ. އަދި ޒުބައިރުގެފާނު ދަރިކަލުންގެ ވެރިކަމުގެ ކުރީކޮޅުގައި ކޫފާއަށް ވެރިވެގަތެވެ. އެއަށްފަހު އޭނާގެ މައްޗަށް ޝައިޠާނާ ސަވާރުވެ ފަހެ އޭނާއީ ނަބިއްޔެއް ކަމަށާއި އޭނާގެ ގާތަށް ޖިބުރީލުގެފާނު ވަޑައިގަންނަވާ ކަމުގައި ދަޢުވާ ކުރިއެވެ.\nމީނާވަނީ ދައްޖާލުންގެ ތެރެއިން ކަމުގައި ބާރުގަދަކޮށްދެނީ، ކައްޒާބުންގެ ވާހަކަ ޛިކުރުކޮށް ދެޞަޙީޙުގައި އަބޫ ހުރައިރާގެ އަރިހުން ރިވާވެފައިވާ ޙަދީޘަށްފަހު އަބޫދާވޫދު ރިވާކުރައްވާފައިވާ މި ރިވާޔަތުންނެވެ. ((عَنْ إبْرَهِيْم النَّخَعِيْ أَنَّهُ قَالَ لِعُبَيْدَة السَّلْمَانِي: أَتَرَى هَذَا مِنْهُم -يَعْنِي: المُخْتَار-؟ قَالَ: فَقَال عُبَيْدَة: أَمَّا إِنَّهُ مِنَ الرُّؤُوْس)) މާނައީ: “عُبَيْدَة السَّلْمَانِي އަރިހުގައި إبْرَهِيْم النَّخَعِي ދެންނެވި ކަމުގައި އެކަލޭގެފާނު ވިދާޅުވިއެވެ. މީނާވަނީ އެބައިމީހުންގެ ތެރެއިން ކަމުގައި ދެވަޑައިގަންނަވަންތޯއެވެ؟ -އެބަހީ: މުޚްތާރުވަނީ [ތިރީސްމީހުންގެ] ތެރޭގަ ހެއްޔެވެ.- ވިދާޅުވިއެވެ. ޢުބައިދާ ވިދާޅުވިއެވެ. ހަމަކަށަވަރުން އޭނާވަނީ އެބައިމީހުންގެ ރައީސުންގެ ތެރެއިންކަން ދަންނައެވެ.”\nއަދި ފަހުގެ ތާރީޚެއްގައި مِيْرزَا أَحْمَدُ الْقَادِيَانِي ހިންދު ކަރައިން ފާޅުވިއެވެ. އަދި އޭނާއީ ނަބިއްޔެއް ކަމަށާ އިންތިޒާރު ކުރެވެމުންދާ މަސީޙަކީ އެއީ ކަމުގައާއި ޢީސާގެފާނު އުޑުގައި ދިރިނެތް ކަމުގައި އޭނާ ދަޢުވާ ކުރިއެވެ. ….އަދި މިނޫންވެސް އެތައް ބާޠިލު ދަޢުވާތަކެކެވެ. އޭނާއަށް ތަބާވެ ނަޞްރުދޭނޭ ބަޔަކު ވިއެވެ. އެތައް ޢިލުމުވެރިއަކު އެކަލޭގެ ކިބައިން ބަރީއަވެ ރައްދު ދެއްވިއެވެ. އަދި އެއީ ދައްޖާލުންގެ މީހެއް ކަމުގައި ބަޔާންކޮށްދެއްވިއެވެ.\nއަދި އެމީހުންގެ ތެރޭގައި الحَارث الكَذَّاب ހިމެނެއެވެ. އޭނާފާޅުވީ ޢަބްދުލްމަލިކް ބިން މަރުވާންގެ ޚިލާފަތުގައެވެ. ފަހެ އޭނާވެސް ޤަތުކޮށްލެއްވުނެވެ.\nއަދި ބަނޫ ޢައްބާސްގެ ޚިލާފަތުގެ ދުވަސްވަރުގެ ޖަމާޢަތެއްގެ ބަޔަކު ފާޅުވިއެވެ.\nމިދައްޖާލުން އެކަކަށްފަހު އަނެކަކު ފާޅުވުން މެދުކަނޑައިގެން ނުދާނެތެވެ. އެބައިމީހުންގެ ފަހުމީހަކަށް ލޯއަވަރު ދައްޖާލު ފާޅުވެއްޖައުމަށް ދާންދެނެވެ. ފަހެ سَمُرَة بن جُنْدَب رضي الله عنه ގެ އަރިހުން އަލްއިމާމު އަޙްމަދު ރިވާކުރައްވާފައި ވެއެވެ. ނަބިއްޔާ صلى الله عليه وسلم ގެ ޒަމާނުގައި އިރުކޭތަ ހިފި ދުވަހުގެ ޚުޠުބާގައި އެކަލޭގެފާނު ޙަދީޘްކުރެއްވިކަން ކަށަވަރެވެ. ((وَإِنَّهُ -وَاللهِ- لَا تَقُوْمُ السَّاعَة حَتَّى يَخْرُجَ ثَلَاثُوْن كَذَّابًا، آخِرهُم الأَعْوَر الكَذَّاب)) މާނައީ: “ހަމަކަށަވަރުން -ﷲ ގަންދީ ހުވައި ކުރައްވައި [ޙަދީޘްކުރައްވަމެވެ.]- ތިރީސް ކައްޒާބުން ފާޅުވެއްޖައުމަށް ދާންދެން ޤިޔާމަތް ޤާއިމް ނުވާހުއްޓެވެ. އެމީހުންގެ ފަހުމީހަކީ ލޯއަވަރު ކައްޒާބެވެ.”\nމި ކައްޒާބުންގެ ތެރޭގައި ހަތަރު އަންހެނުން ހިމެނެއެވެ. ޙުޛައިފާ رضي الله عنه ގެ އަރިހުން އަލްއިމާމު އަޙްމަދު ރިވާކުރައްވާފައިވާ ވެއެވެ. ހަމަކަށަވަރުން ﷲގެ ނަބިއްޔާ صلى الله عليه وسلم ޙަދީޘްކުރެއްވިއެވެ. ((فِي أُمَّتِي كَذَّابُونَ وَدَجَّالُونَ سَبْعَةٌ وَعِشْرُونَ، مِنْهُمْ أَرْبَعُ نِسْوَةٍ، وَإِنِّي خَاتَمُ النَّبِيِّينَ، لَا نَبِيَّ بَعْدِي)) މާނައީ: “ތިމަންކަލޭގެފާނުގެ އުއްމަތުގައި ދޮގުވެރި ދައްޖާލުންގެ ހަތާވީސް މީހުން ވެއެވެ. އޭގެތެރޭގައި ހަތަރު އަންހެނުން ވެއެވެ. ހަމަކަށަރުން ތިމަންކަލޭގެފާނީ ނަބީކަން ޚަތަމް ކުރެއްވި ކަލޭގެފާނެވެ. ތިމަންކަލޭގެފާނަށް ފަހުގައި ނަބިއްޔަކު ނުވެއެވެ.”\n ((صحيح البخاري))، كتاب المناقب، باب علامات النبوة، (6 / 616 – مع الفتح)، و ((صحيح مسلم))، كتاب الفتن وأشراط الساعة، (18 / 45 – 46 – مع شرح النووي).\n ((سنن أبي داود)) (11 / 324 – مع عون المعبود)، و((الترمذي)) (6 / 466 – مع تحفة الأحوذي)، وقال: ((هذا حديث صحيح)).\n ބައްލަވާ: ((فتح الباري)) (13 / 87).\n [އެއީ] عُبَيدَة السَّلْمَانِي المرَادي އެވެ. ކުފާގެ ފަޤީހެކެވެ. އަދި މުފްތީއެވެ. އިސްލާމްވީ ނަބިއްޔާ صلى الله عليه وسلم ގެ ޙަޔާތްޕުޅުގައެވެ. އަދި ޢަލީގެފާނާއި އިބްނު މަސްޢޫދާ އޭނާ ބައްދަލުވެފައި ވެއެވެ. އޭނާއާމެދު ޝަޢުބީ ވިދާޅުވިއެވެ. ((كَانَ يُوازي شرِيْحًا فِي الْقَضَاء)). “ޙުކުމް ކުރެއްވުމުގައި އެއީ ޝުރައިޙު[އަލްޤާޟީ] ފަދަ ބޭފުޅެކެވެ.”\n ((سنن أبي داود)) (11 / 486 – مع عون المعبود).\n [ބައްލަވާ:] ((فتح الباري)) (6 / 618)\n ((مسند أحمد)) (5 / 16 – بهامشة منتخب كنز العمال).\n ((مسند أحمد)) (5 / 396)، وهو صحيح.\nބައްލަވާ: ((صحيح الجامع الصغير)) (4 / 97) (ح 4134).\nوقال الهيثمي: ((رواه أحمد، والطبراني في ((الكبير)) و ((الأوسط))، والبزار، ورجال البزار رجال الصحيح)) ((مجمع الزوائد)) (7 / 332).


Ooredoo ah aa CFO eh hama jahsaifi\nއުރީދޫއަށް އާ ޗީފް ފައިނޭންޝަލް އޮފިސަރަކު ހަމަޖައްސައިފި\nއުރީދޫ މޯލްޑިވްސް ޕލކ އަށް އާ ޗީފް ފައިނޭންޝަލް އޮފިސަރު އަދި ބޯޑު ޑިރެކްޓަރެއްގެ ގޮތުގައި ބޭފުޅަކު ހަމަޖައްސައިފިއެވެ.\nއުރީދޫގެ އާ ޗީފް ފައިނޭންޝަލް އޮފިސަރު އަދި ބޯޑު ޑިރެކްޓަރެއްގެ ގޮތުގައި ހަމަޖައްސާފައިވަނީ ސުރޭޝް ކަލްޕަތީ ޗިޑަމްބަރަމް އެވެ. ސުރޭޝް މި މަގާމަށް އައްޔަންކޮށްފައި ވަނީ މިދިޔަ ސެޕްޓެމްބަރު 17 ވަނަ ދުވަހުން ފެށިގެނެވެ.\nސުރޭޝް ކަލްޕަތީ ޗިޑަމްބަރަމް ވަނީ ޓެލެކޮމިއުނިކޭޝަން ރީޓެއިލް އަދި މެނުފެކްޗަރިންގ ފަދަ އިންޑަސްޓްރީތަކުގައި މަސައްކަތްކޮށް ފައިނޭންސްގެ ދާއިރާއިން 30 އަހަރަށް ވުރެ ގިނަ ދުވަހުގެ ތަޖުރިބާ ހޯދާއި އުރީދޫ މޯލްޑިވްސްއާ ގުޅުމުގެ ކުރިން އޭނާ ވަނީ އުރީދޫ ގްލޯބަލް ސަރވިސަސްގެ ޗީފް ފައިނޭންޝަލް އޮފިސަރުގެ މަގާމުގައި މަސައްކަތްކޮށްފަ ކަމަށް އުރީދޫ އިން ބުނެ އެވެ.\nސުރޭޝް ކަލްޕަތީ ޗިޑަމްބަރަމް ވަނީ ބާރލާ އިންސްޓިޓިއުޓް އޮފް ސައިންސް އެންޑް ޓެކްނޮލޮޖީއިން މެނޭޖްމަންޓްގެ ދާއިރާއިން މާސްޓަރސް ހާސިލުކުރުމުގެ އިތުރުން އޭނާއަކީ އިންސްޓިޓިއުޓް އޮފް ޗާޓާޑް އެކައުންޓަންޓްސް އޮފް އިންޑިއާގެ މެންބަރެކެވެ.\nއުރީދޫ މޯލްޑިވްސްގެ ޗީފް ފައިނޭންޝަލް އޮފިސަރުގެ މަގާމާއި ބޯޑު ޑިރެކްޓަރުކަމުގެ މަގާމަށް އައްޔަން ކުރުމާ ގުޅިގެން ސުރޭޝް ކަލްޕަތީ ޗިޑަމްބަރަމް އަށް ވަރަށް ހޫނު މަރުހަބާއެއް ކިޔާ ކަމަށް އުރީދޫއިން ބުނެއެވެ. އަދި ސުރޭޝް ކަލްޕަތީ ޗިޑަމްބަރަމްގެ އެހީތެރިކަމާއި ލީޑަރޝިޕްގެ ދަށުން އުރީދޫ މޯލްޑިވްސްއިން އިތުރު ކުރިއެރުމާއި ކާމިޔާބީތައް ހޯދާނެކަމުގެ އުންމީދުކުރާ ކަމަށެވެ.


މަޤާމުގެ ނަންބަރު: J-289510\nވަޒީފާ އަދާކުރަން ޖެހޭ ތަން: މިނިސްޓްރީ އޮފް އެޑިއުކޭޝަން / ސްކޫލް އެޑްމިނިސްޓްރޭޝަން ޑިވިޜަން\nސަރވިސް އެލެވަންސް: -/1500\n1- ސްކޫލް އެޑްމިޝަންއާ ގުޅިގެން އަންނަ އެންޓްރީތައް ބަލާ އިސްވެރިޔާގެ ލަފާގެ މަތިން ކުރިޔަށް ގެންދިއުން.\n2- މާލޭގެ ސަރުކާރު ސްކޫލްތަކުގެ ގްރޭޑް 1 އަށް ވައްދާ ކުދިންގެ ފޯމު ތައްޔާރުކުރުމާއި ސްކޫލްތަކަށް ރައްދުކުރުން\n3- މާލޭގެ ސަރުކާރު ސްކޫލްތަކުގެ އެހެނިހެން ގްރޭޑްތަކަށް ވައްދާ ކުދިންގެ ކަންތައް ކުރުން\n4- އަތޮޅުތެރެއިން އަދި އިންޓަރނޭޝަނަލް ސްކޫލްތަކުން މާލޭގެ ސަރުކާރު ސްކޫލްތަކަށް ކުދިން ވައްދަން އެދޭ ފޯމު ތައްޔާރުކުރުން\n5- ފޯމުތައް ސްކޫލްތަކުން ގެނައުމުން ލިސްޓްގައިވާ މަޢުލޫމާތާއި، ފޯމާއި އަޅާ ޗެކްކުރުން.\n6- ކަނޑައެޅިފައިވާ މުއްދަތުގެ ތެރޭގައި ސްކޫލްތަކަށް ކުދިން ބެހުމުގެ މަސައްކަތް ކުރުން.\n7- ސްކޫލްތަކަށް ކުދިން ބެހުމުން ބެލެނިވެރިން ހުށަހަޅާ މައްސަލަތައް ޙައްލު ކުރުމާއި، ބެލެނިވެރިންނަށް ޖަވާބުދާރީ ވުން.\n8- ފޯރމްތައް އަދި ސިޓީ ތައް ނިންމާ ފައިލް ކުރުން\n.6 ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ ކޮޕީ.\n.7 ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓްގެ ކޮޕީ.\n.8 މަސައްކަތުގެ ތަޖުރިބާގެ ލިޔުންތަކުގެ ކޮޕީ:\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ސެޕްޓެމްބަރ 2019 ވާ ހޯމަ ދުވަހުގެ 13:30ގެ ކުރިން، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nހ. މި މަގާމަށް މީހަކު ހޮވުމަށް ބާއްވާ އިންޓަރވިއު އަދި އިންޓަވިޔުއޮންނާނެ ތަން އިޢުލާނަށް މުއްދަތު ހަމަވާތާ ރަސްމީ 10 ދުވަސްތެރޭގައި އެންގޭނެއެވެ.މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި މިނިސްޓްރީގެ ނަންބަރު 3341297/3341419/3341427 ފޯނަށް ގުޅުއްވުން އެދެމެވެ.\nނޯޓް: އެޕްލިކޭޝަން ފޯމްގައި ކުރިމަތިލާ މަޤާމުގެ މަޤާމު ނަންބަރ ހިމެނުމަށް އެދެމެވެ.


ވިޔަވަތި މަހާސިންތާ ނިމި ބައިވެރިނަށް ހަނދާނީ ލިއުން ޙަވާލުކޮށްފި – މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← ވިޔަވަތި މަހާސިންތާ ނިމި ބައިވެރިނަށް ހަނދާނީ ލިއުން ޙަވާލުކޮށްފި\nވިޔަވަތި މަހާސިންތާ ނިމި ބައިވެރިނަށް ހަނދާނީ ލިއުން ޙަވާލުކޮށްފި\nވިޔަވަތި މަހާސިންތާ އޮން ޕްރޮޕޯސަލް ރައިޓިންގ” ނަމުގައި ށ.އަތޮޅު ކައުންސިލާއި، ލޯކަލް ގަވަރމެންޓް އޮތޯރިޓީއާ ގުޅިގެން 2018 އޭޕްރީލް 28 ފެށުނު، މަހާސިންތާ އިއްޔެ ނިމިއްޖެއެވެ.\nމަހާސިންތާ ނިންމުމުގެ ގޮތުން ބޭއްވުނު ރަސްމިއްޔާތު، ކީރިތި ޤުރްއާންގެ މޫރިތި އާޔަތްތަކުން ފަށްޓަވައިދެއްވީ އަލްޤާރީ އިބްރާހީމް މުޙައްމަދެވެ. ރަސްމިއްޔާތުގައި ށ.އަތޮޅުކައުންސިލްގެ ރައީސް މުޙައްމަދު ޢާރިފް ދެއްކެވި ވާހަކަފުޅުގައި މިފަދަ މަސައްކަތު ބައްދަލުވުންތަކުގައި ބައިވެރިން، ފުރިހަމައަށް ބައިވެރިވުމުގެ މުހިންމު ކަމުގެ މައްޗަށް އަލިއަޅުވާލެއްވިއެވެ. ފެސިލިޓޭޓަރގެ ވާހަކަފުޅުގައި ކައުންސިލްތަކުން ސަމާލުކަންދޭންވީ ކަންތައްތަކެއްގެ މައްޗަށް އަލިއަޅުވާލައްވާ ވާހަކަފުޅު ދެއްކެވިއެވެ. އެގޮތުން ކައުންސިލްތަކަކީ ކަމެއްޖެހުމުގެކުރިން އެކަމާ ވިސްނައިގެން ކަންތައްތައް ކުރާ ކައުންސިލްތަކަކަށް ވާންޖެހޭކަމަށް ވިދާޅުވިއެވެ.\nށ.ފުނަދޫ ވިލާކޮލެޖް ލޭކްސައިޑް ކެމްޕަހުގައި ކުރިޔަށްގެންދެވުނު މި މަހާސިންތާގައި އަތޮޅުގެ ހުރިހާ ރަށުކައުންސިލްތަކުންނާއި، އަތޮޅު ކައުންސިލުން ބައިވެރިވެ، ފުރިހަމަ ކޮށްފައިވާ 32 ފަރާތަކަށް ހަދާނީލިއުން ޙަވާލުކޮށްދެއްވާފައިވެއެވެ. ފުރަތަމަ7ރަށުގެ ބައިވެރިންނަށް ހަނދާނީ ލިއުން ޙަވާލުކޮށްދެއްވީ ށ.އަތޮޅު ކައުންސިލްގެ ރައީސް އަލްފާޟިލް މުޙައްމަދު ޢާރިފެވެ. ދެވަނަ7ރަށުގެ ބައިވެރިންނަށް ހަނދާނީލިއުން ޙަވާލުކޮށްދެއްވީ މަހާސިންތާގެ ފެސިލިޓޭޓަރ އަދި އެލްޖީއޭގެ ޑިރެކްޓަރޖެނެރަލް އަލްފާޟިލް ސަމްޢޫން އާދަމެވެ.\nމި މަހާސިންތާގެ މައިގަނޑު މަޤްޞަދަކީ ތަރައްޤީގެ މަޝްރޫޢުތައް ރާވައި ހިންގުމަށް ކައުންސިލްތަކުގެ ޤާބިލުކަން އިތުރުކޮށް ރަށުކައުންސިލްތަކުގެ އެހީތެރިކަމާއެކު ރަށްރަށުގައި އުފެދިފައިވާ ކުލަބު ޖަމްޢިއްޔާތަކާއި، އަންހެނުންގެ ތަރައްޤީއަށް މަސައްކަތްކުރާ ކޮމެޓީތަކަށް ފަންނީ އެހީތެރިކަން ފޯރުކޮށްދިނުމާއެކު ރަށުގެ ތަރައްޤީއަށް ކުރެވޭ މަސައްކަތްތަކުގައި ކުލަބު ޖަމްޢިއްޔާތަކާއި، އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ ދައުރުފުޅާކުރުމެވެ.\nވިޔަވަތި މަހާސިންތާއަކީ ށ.އަތޮޅުގެ ރަށުކައުންސިލްތަކަށް އަމާޒުކޮށްގެން ށ.އަތޮޅު ކައުންސިލުން ކޮންމެ އަހަރަކު 1 ފަހަރު ބާއްވަމުންއަންނަ މަހާސިންތާއެކެވެ.


Honihiru Dhuvahuge Rey "Visnaa" Jalsa In Surprise Eh Fehnnaane: Idhikolhu\nހޮނިހިރު ދުވަހުގެ ރޭ “ވިސްނާ” ޖަލްސާއިން ސަޕްރައިޒެއް ފެންނާނެ: އިދިކޮޅު\n“ވިސްނާ” މި ނަމުގައި އިދިކޮޅު ޕްރޮގްރެސިވް ކޮންގްރެސް ކޯލިޝަން އިން އަންނަ ހޮނިހިރު ދުވަހު ޖަލްސާއެއް ބާއްވަން ނިންމައިފިއެވެ.\nއިދިކޮޅު ކޯލިޝަންގެ ފަރާތުން މިއަދު ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ނާއިބު ރައީސް އިބްރާހީމް ޝުޖާއު ވިދާޅުވީ އެ ޖަލްސާ ބޭއްވުމުގެ ހުއްދަ ސަރުކާރުގެ ކަމާ ގުޅުންހުރި އިދާރާތަކުން އެ ކޯލިޝަނަށް މިހާރު ދީފައިވާ ކަމަށެވެ.\nމިއަދު އިދިކޮޅު ކޯލިޝަންގެ ލީޑާޝިޕްގެ ބޭފުޅުން ވަނީ ފުލުހުންގެ އިދާރާ އަށް ވެސް ހާޒިރުކޮށްފައެވެ. އެ ބޭފުޅުން ފުލުހުންގެ އިދާރާ އަށް ހާޒިރު ކުރީ ހޮނިހިރު ދުވަހުގެ ޖަލްސާއާ ގުޅޭ ގޮތުން ކަމަށްވެއެވެ.\nއެކަމާއި ގުޅިގެން ޝުޖާއު ވިދާޅުވީ ޖަލްސާ ބޭއްވުމުގެ ހުއްދަ ސަރުކާރުގެ އިދާރާތަކުން ދޭން ނިންމުމާއި ގުޅިގެން ފުލުހުންގެ ފަރާތުން އެ އެއްބާރުލުން ލިބިގެން ދާނެ ކަމަށް ފުލުހުން ހާމަކޮށްފައިވާ ކަމަށެވެ.\nޝުޖާއު ވިދާޅުވީ ޖަލްސާ އަށް ދާ އެ ކޯލިޝަންގެ ސަޕޯޓަރުން ވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮވިޑް19 ފެތުރުން ހުއްޓުވުމަށް އަޅާފައިވާ ފިޔަވަޅުތަކަށް ބޯލަނބެމަށާއި އަދި ޖަލްސާގައި ތިބޭއިރު ވެސް ދޭތެރެ ދޭތެރެއިން އަތް ސެނެޓައިޒް ކުރުމަށް އެދޭ ކަމަށެވެ.\nމި ޖަލްސާގައި ބައިވެރިވުމުގެ ހާއްސަ ދައުވަތު ކާޑެއް ރާއްޖޭގެ ގިނަ މަސްވެރިންނާއި މަސްވެރި އާއިލާތަކަށް ދީފައިވާނެ ކަމަށް ވިދާޅުވެ ޝުޖާއު ވިދާޅުވީ އޭގެއިތުރުން ގިނަ އަދަދެއްގެ ޓެކްސީ ޑްރައިވަރުންނަށް ވެސް ޖަލްސާގައި ބައިވެރިވުމުގެ ހާއްސަ ދައުވަތެއް ދީފައިވާނެ ކަމަށެވެ.


Ahannah covid huttuvidhaane tha? - One Online\nކޮވިޑް ހުއްޓުވާނީ އަހަރެން\nމާސްކު އަޅައިގެން ހުރި މީހެއް ބޯޓެއްގެ ތެރޭގައި ---\nކޮވިޑް-19 ހުއްޓުވަން ކުރެވޭނީ ކޮން ކަމެއްތޯ ބައެއް މީހުން އަދިވެސް ސުވާލު ކުރެ އެވެ. އެ މީހުން ދެކޭ ގޮތުގައި، ފަރުދީ ފެންވަރުގައި އެކަމަށް ކުރެވޭނެ މާ ބޮޑު ކަމެއް ނެތެވެ. އެފަދަ އެކަކީ އަބްދުއްރަހީމް، 40، އެވެ. އޭނާ ދެކޭ ގޮތުގައި، އޭނާ ކިތަންމެ ބޮޑަކަށް ރައްކާތެރިވެގެން އުޅުނަސް މުޖުތަމައުގެ ތެރޭގައި އެ ބަލި މިހާރު ފެތުރިފައި އޮތް މިންވަރަށް ބަލާއިރު ދެން ކުރެވޭނެ މާ ބޮޑު ކަމެއް ނެތެވެ.\nކޮވިޑް-19 އަކީ އަދި ވެކްސިނެއް ނުވަތަ ވަކި ހާއްސަ ފަރުވާއެއް ހޯދިފައި ނުވާ ބައްޔަކަށް ވިޔަސް އެ ބައްޔާ ބެހޭ ގޮތުން ވެސް ސައިންސްވެރިން ވަނީ ވަރަށް ގިނަ މައުލޫމާތު ހޯދައި ހާމަކޮށްފަ އެވެ. އެގޮތުން، އެންމެންނަށް ވެސް ކަށަވަރުކަމާ އެކު އެނގޭ އެއް ކަމަކީ، އެއީ ވަރަށް ފަސޭހައިން ފެތުރޭ ބައްޔެއް ކަމެވެ. އެއީ ވަކި މުއްދަތެއްގެ ތެރޭގައި ރަނގަޅުވާ ބައްޔެއްކަން ވެސް ވަނީ ހޯދިފަ އެވެ. މިހާތަނަށް ހޯދުންތަކުން އެނގޭ ގޮތުގައި، ކޮވިޑް-19 ބަލިޖައްސާ ވައްތަރުގެ ކޮރޯނާވައިރަސް ހަށިގަނޑަށް އަރާތާ 14 ދުވަހަށް ފަހު އެ މީހެއްގެ ފަރާތުން އެހެން މީހުންނަށް އެ ވައިރަސް ދިއުމުގެ ފުރުސަތު ވަރަށް ކުޑަ އެވެ.\nމިއީ، އަބްދުއްރަހީމް މެން ފަދަ މީހުން ވިސްނާލަން ވަރަށް މުހިއްމު ކަމެކެވެ.\nވިސްނާލަން ފަސޭހައަކަށް މި ތަނުގައި ދެ މިސާލެއް ހިމަނާލާނަމެވެ. އިބްރާހީމް ޝަރީފަކީ، މާލޭގެ ކާރޫބާރޫ ބޮޑު ބާޒާރުމަތީގައި ހުންނަ ފިހާރައެއްގައި މަސައްކަތް ކުރާ މީހެކެވެ. އޭނާއާ އެކުގައި އުޅޭ މީހަކު ދާދި ފަހުން ކޮވިޑަށް ފައްސިވި އެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަމަލުކުރާ އުސޫލަކީ، އެ ބައްޔަށް ފައްސިވާ މީހަކާ ޑައިރެކްޓް ކޮންޓެކްޓް ވެފައިވާ އެންމެންގެ ވެސް ސާމްޕަލް ނަގައި އެކަހެރި ކުރުމެވެ. އެހެންވެ، އިބްރާހީމްގެ އެކުވެރިޔާ އަށް އިބްރާހީމް ނަސޭހަތް ދީފައި އޮތީ ފައްސިވިޔަސް އިބްރާހީމްގެ ވާހަކަ ނުބުނުމަށެވެ. އެއީ، އެ ހާލަތުގައި އޭނާ އަށް ފިހާރަ ހުޅުވައިގެން ވިޔަފާރިކުރަން ނީނދެވޭ ގޮތެއް ވެދާނެތީ އެވެ.\nއިބްރާހީމްގެ އެކުވެރި އަލީ އަކްރަމް ކޮވިޑަށް ފައްސިވުމުން ނުވަތަ އެޗްޕީއޭ އިން ކޮންޓެކްޓް ޓްރޭސިން ހެދި އިރު އިބްރާހީމްގެ މައުލޫމާތު އޮތީ ނުދީ އެވެ. އެހެންވެ، އިބްރާހީމްގެ ސާމްޕަލެއް ނުނެގުނެވެ. އޭނާގެ ގައިން ބަލީގެ އަލާމާތެއް ވެސް ނުފެންނާތީ، އާދައިގެ މަތިން ގޮސް ފިހާރައިގައި އުޅުނެވެ. ކޮވިޑަކީ ސީރިއަސް ބައްޔެއް ކަމަށް މާ ބޮޑަށް ނުދެކޭތީ، މާސްކް އެޅުމާއި ގިނަގިނަ އިން އަތް ދޮވުން ފަދަ ކަންތައްތަކަށް ވެސް އޭނާ ސަމާލުކަމެއް ނުދެ އެވެ. އަތޮޅުތެރެ އަށް ފުރާ ބޯޓަކަށް ވެސް އިބްރާހީމްގެ ފިހާރައިން އޭގެ އަނެއް ދުވަހު މުދާ އެރުވި އެވެ. އެކަމުގެ ތެރޭގައި އެ ފިހާރައިގެ ބިދޭސީ މަސައްކަތު މީހާ އާއި ބޯޓުގެ ފަޅުވެރިންނާ ދެމެދު ވެސް ގިނަ މުއާމަލާތްތައް ހިނގި އެވެ.\nއޭގެ ހަފްތާއެއްހާ ދުވަސް ފަހެވެ. އިބްރާހީމަށް ޚަބަރު ލިބުނު ގޮތުގައި، އޭނާ އާއްމުކޮށް ސައިބޯން ގޮސް އުޅޭ ހޮޓަލުގެ ބަޔަކު ކޮވިޑަށް ފައްސިވެއްޖެ އެވެ. އޭނާގެ ފިހާރަ އިން މުދާ އެރުވި ބޯޓު ދަތުރުމަތީގައި ބަނދަރުކުރި ދެ ރަށަކުން ވެސް ކޮވިޑްގެ ކޭސްތައް ފެނިއްޖެ އެވެ.\nމިވީ ގޮތް މިހާރު އެންމެންނަށް ވެސް ކޮންމެވެސް ވަރަކަށް އެނގޭނެ އެވެ؛ މިވީ ގޮތަކީ، އިބްރާހީމްގެ އެކުވެރިޔާ ކޮވިޑަށް ފައްސިވިއިރު އޭނާ ވެސް ހަގީގަތުގައި ހުރީ އެ ބައްޔަށް ފައްސިވެފަ އެވެ. ކޮވިޑަކީ އެބަލި ޖެހޭ ކޮންމެ މީހެއްގެ ގައިން އަލާމާތްތައް ފެންނަ ބައްޔަކަށް ނުވާތީ އިބްރާހީމްގެ ގައިން އަލާމާތްތައް ނުފެނުނީ އެވެ. އެހެން ހުރެ ފިހާރަ ހުޅުވައިގެން އުޅުނުއިރު މާސްކް އެޅުމަށާއި އަތް ދޮވުން ނުވަތަ ސެނިޓައިޒާ ފަދަ އެއްޗެއް ބޭނުންކޮށްގެން ރަނގަޅަށް އަތް ސާފުކުރުން ކަހަލަ ކަންތައްތަކަށް ސަމާލުކަން ނުދިނުމުން، އޭނާގެ ގައިން ފިހާރައިގެ މަސައްކަތު މީހާ އަށް ވެސް ބަލި އެރީ އެވެ. އެ މީހުންގެ ފަރާތުން ބޯޓުގެ ފަޅުވެރިންނަށް އަދި ފަޅުވެރިންގެ ފަރާތުން ބޯޓު ދަތުރުކުރި ރަށްރަށަށް ބަލީގެ ޗޭނެއް ގެތިގެން ދިޔައީ އެވެ.\nހޮޓަލުގެ މީހުންނަކީ ވެސް އެ ޗޭނުގެ ބޮޅެކެވެ. އެގޮތަށް ގޮސް، އިބްރާހީމްގެ ޗޭނުގައި 12 ވަރަކަށް މީހުން ހިމެނުނީ އެވެ. އެ 12 މީހުންގެ ތެރޭގައި އިބްރާހީމް ފަދައިން އަމަލުކުރި ބަޔަކު ތިބެއްޖެ ނަމަ ވާނެ ގޮތް ހިޔާލަށް ގެންނާށެވެ. އަދަދުތައް ގުނަވެގެންދާނެ އެވެ. އެހެން ދާއިރު އޭގެ ތެރޭގައި ހައި ރިސްކް މީހުން ތިބި ނަމަ އެ މީހުންނަށް ޖެހޭނީ ފެސިލިޓީއެއްގައި އެޑްމިޓްކޮށްގެން ފަރުވާދޭށެވެ. އެ ހިސާބުން އަނެއްކާ ވެސް ސިއްހީ ނިޒާމަށް އިތުރަށް ބާރު ބޮޑުވެގެންދިޔައީ އެވެ.\nމިދިޔަ ބުރާސްފަތި ދުވަހުގެ ރޭ ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ބޭއްވި މީޑިއާ ބްރީފިންގައި، އެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުވީ، ކޮވިޑަށް ފައްސިވާ މީހުންގެ ކޮންޓެކްޓުން ހޯދަން ސުވާލުކުރުމުން މިހާރު ގިނަ ބަޔަކު ބުނަނީ ވީހާ ވެސް މަދު ބައެއްގެ ވާހަކަ ކަމަށެވެ. ޑރ. އަފްޒަލް ގަބޫލުކުރައްވާ ގޮތުގައި، ކުރިން ފައްސިވި މީހުންގެ ކޮންޓެކްޓުން ގިނަ އަދަދަކަށް ތިބެފައި މިހާރު އެ އަދަދުތައް ކުއްލިއަކަށް މަދުވެފައި ވަނީ މައުލޫމާތު ނުދޭތީ އެވެ.\n"ބައެއް ފަހަރަށް ކޭސްއެއް ފެނިގެން އޭނާ ގާތު އަހައިލީމާ، އޭނާ ކުރީގެ ކޭސްއަކާ ކޮންޓެކްޓްވިކަން އަޅުގަނޑުމެންނަށް އެބަ އެނގިގެންދޭ. އެހެން ނަމަވެސް، އެ ވަގުތު އެކަން ހަނދާން ނެތުނީއޭ، އޭރުގައި އެކަން އަންގަން ހަނދާން ނެތުނީއޭ ބުނެ، އޭރުގައި އެ މައުލޫމާތު ހަމަ އަޅުގަނޑުމެންނާ ހިއްސާ ނުކުރެވުނުކަން ހާމަވަނީ،" އަފްޒަލް ވިދާޅުވި އެވެ.\nއޭނާ ވިދާޅުވި ގޮތުގައި، އެ ގޮތަށް ކަންތައްކުރުން ހުއްޓުވުމަކީ ހަރުކަށި ފިޔަވަޅު އަޅައިގެން ކުރެވޭނެ ކަމެއް ނޫނެވެ. އޭގެ ބަދަލުގައި އެއީ، އާއްމުންނަށް އެކަމުގެ މުހިއްމުކަން ވިސްނިގެން ނޫނީ ކުރެވޭނެ ކަމެއް ނޫންކަން ޑރ. އަފްޒަލް ފާހަގަކުރެއްވި އެވެ. އާއްމުން ވިސްނަންވީ، އޭނާ ވިދާޅުވި ގޮތުގައި، މިފަދަ ބޮޑު ބަލިމަޑުކަމެއް ހުއްޓުވޭނީ ކޮންމެ މީހަކު ވެސް ސައްހަ މައުލޫމާތު ދީގެން ކަމެވެ.\nދެވަނަ މިސާލަކީ އަހުމަދު އަލީ ކަންތައް ކުރި ގޮތެވެ. އޭނާގެ އެކުވެރިންގެ ބަޔަކު ބައްޔަށް ފައްސިވި ވާހަކަ އިވުމާ އެކު އަހުމަދު އެޗްޕީއޭ އަށް ގުޅީ އަމިއްލަ އަށެވެ. އެ ހިސާބުން އެޗްޕީއޭ އިން އޭނާގެ ސާމްޕަލް ނެގުމަށް ފަހު އޭނާ އަށް އެންގީ ގޭގައި އެކަހެރިވުމަށެވެ. ފެސިލިޓީއަކަށް ގެންދިއުމާ ދެމެދު ހޭދަވި މުއްދަތުގައި އަހުމަދު އުޅުނީ ގޭގެ ކޮޓަރިއެއްގައި އައިސޮލޭޓް ވެގެންނެވެ. ގޭގެ އެހެން މީހުންނާ ކޮންޓެކްޓް ވެދާނެ ހުރިހާ ދޮރެއް އޭނާ އުޅުނީ ބަންދުކޮށްގެންނެވެ.\nކަރަންޓީނު ފެސިލިޓީއެއްގައި ހުރެ އަހުމަދު ރަނގަޅުވިއިރު، އޭނާގެ ފަރާތުން އިތުރު ކޮންޓެކްޓެއް ނެތެވެ. ބަލީގެ ޗޭނު އޭނާއާ ހިސާބުން ނިމުނީ އެވެ.\nކޮވިޑުން ރައްކާތެރިވާން ކަމާ ބެހޭ ތަޖުރިބާކާރުން ދެއްވާ އިރުޝާދުތަކަކީ ވަރަށް އާދައިގެ އިރުޝާދުތަކެއް ކަމަށް ވިޔަސް، ހާލަތާއި މީހުން ދިރިއުޅޭ ތަންތަނަށް ހާއްސަކޮށްގެން ސިއްހީ މާހިރުން ގެންދަވަނީ ތަފާތު ގިނަ އިރުޝާދުތައް މެދުނުކެނޑި ދެއްވަމުންނެވެ. ދުނިޔޭގެ އެކި ގައުމުތަކުގައި އަމަލުކުރަން ޖެހޭ ތަފާތު ގިނަ ގައިޑްލައިންތައް މިހާރު ވަނީ އެކުލަވާލައި ޝާއިއުކޮށްފަ އެވެ.\nއެޗްއީއޯސީން ތަކުރާރުކޮށް ހަނދާންކޮށްދޭ އެއް ކަމަކީ މަސައްކަތުގެ މާހައުލުގައި އުޅޭއިރު ބަލިފެތުރުނަ ނުދިނުމަށް ސަމާލުކަން ދޭން ޖެހޭ ކަންތައްތަކެވެ. އެޗްއީއޯސީގެ މީޑިއާ ބްރީފިންއެއްގައި އެ ސެންޓަރުގެ ތަރުޖަމާނު ޑރ. ފާތިމަތު ނަޒްލާ ރަފީގް ވިދާޅުވީ، އޮފީސް މާހުލުގައި އުޅޭއިރު މިހާރު ހާއްސަ ސަމާލުކަމެއް ދޭން ޖެހިފައިވާ ކަމަށެވެ. އެއީ، ރާއްޖޭގެ ގިނަ އޮފީސްތައް މިހާރު ހުޅުވައިގެން ހިދުމަތްދެމުން އަންނާތީ އެވެ.\n"ހުރިހާ ބޭފުޅުންނަށް ވެސް އެނގިވަޑައިގަންނަވާނެ، އޮފީސް މާހައުލުގައި މަސައްކަތްކުރައްވާ ފަރާތްތަކުން އަމަލުކުރަން ޖެހޭ ގޮތާ އަދި ވަޒީފާ ދޭ މީހުން ވެސް އޮފީސް މާހައުލުގައި އަޅުއްވަން ޖެހޭ ފިޔަވަޅުތައް އަޅުގަނޑުމެންގެ ގައިޑްލައިންތަކުގައި ވާނެ. އެހެންވީމާ، މި ގައިޑްލައިންތަކާ އެއްގޮތަށް ހުރިހާ ބޭފުޅުން ވެސް އަމަލުކުރެއްވުމަކީ މަސައްކަތުގެ މާހައުލުގައި ބަލިފެތުރުމުގެ ފުރުސަތު ކުޑަވާނެ ކަންކަން،" އޭނާ ވިދާޅުވި އެވެ.\nޑރ. ނަޒްލާ ވިދާޅުވި ގޮތުގައި، އޮފީސް މާހައުލުގައި އެންމެ ބޮޑަށް ސަމާލުކަން ދޭންޖެހޭ އެއް ކަމަކީ، މާސްކް އަޅައިގެން އުޅުމާއި މީހުންގެ މެދުގައި ގައިދުރުކަން ބެހެއްޓުމެވެ. މާސްކް އަޅާއިރު އެކަމުގެ ފައިދާ ކުރާ ގޮތަށް ރަނގަޅަށް އުސޫލުތައް ބަހައްޓަން އޭނާ ހަނދާންކޮށްދެއްވި އެވެ. އޭނާ ވިދާޅުވި ގޮތުގައި، މާސްކް އަޅައިގެން އުޅުމަށް ފަހުގައި އެކިއެކި ބޭނުންތަކަށް މާސްކް ނަގައިގެން އުޅުމަކީ ބައްޔަށް އެކްސްޕޯޒްވާނެ ކަމެކެވެ. އެ ހާލަތުގައި މީހަކު ބައްޔަށް ފައްސިވެއްޖެ ނަމަ، އެ މީހުން ވާނީ ކޮންޓެކްޓުންނަށެވެ.\n"އެހެންވީމާ، މި ގައިޑްލައިންތަކާ އެއްގޮތަށް އަމަލުކުރެއްވުމަކީ މަސައްކަތުގެ މާހައުލުގައި ބަލިފެތުރުން ކުޑަވާނެ ކަންކަން،" އޭނާ ވިދާޅުވި އެވެ.\nޑރ. ނަޒްލާ ދެއްވި އިރުޝާދުން އެނގުނު ގޮތުގައި، އޮފީސްތަކަށް ނުކުންނަ މީހުން ވެސް މަސައްކަތުގެ މާހައުލުގައި މާސްކް ނަގައިގެން، އެކުގައި ކައިބޮއި ހެދުން ފަދަ ކަންތައްތައް ކޮށްގެން ނުވާނެ އެވެ.\nކޮވިޑް އެންމެ ފުރަތަމަ ފެނުނު ގައުމުކަމަށްވާ ޗައިނާގައި އެ ބަލި ކޮންމެވެސް ވަރަކަށް ކޮންޓްރޯލް ވުމަށް ފަހު އޮފީސްތައް އަލުން ހުޅުވާލީ އެފަދަ ކަންކަމަށް ވަރަށް ރަނގަޅު އުސޫލުތައް ހަދައިގެންނެވެ. އެގޮތުން، މުވައްޒަފުންނަށް ކެއިންބުއިމުގެ ހިދުމަތް ދެވޭ ގޮތަށް ހުރި އޮފީސްތަކުގައި ޕާޓިޝަން ޖަހައި، އެކި މީހުން ކޮންޓެކްޓް ނުވާނެ އިންތިޒާމްތައް ހަމަޖައްސަން ޗައިނާ ސަރުކާރުން އެންގި އެވެ.\nއިބްރާހީމާއި އަހުމަދުގެ މިސާލަށް ވިސްނާށެވެ. އެކަކު ބެލީ ކޮވިޑަކީ މާ ބޮޑު ކަމެއް ނޫން ކަމަށެވެ. އެހެންވެ، އޭނާ ބެލީ އެ ބަލިން ރައްކާތެރިވާން އަޅަން ޖެހޭ ފިޔަވަޅުތަކަށް ރައްކާތެރިވެވޭތޯއެއް ނޫނެވެ. ބަލިން ސަލާމަތްވުމަށާއި ސަލާމަތްކޮށް ދިނުމަށް ސަމާލުވުމުގެ ބަދަލުގައި އޭނާ ވިސްނީ ފިޔަވަޅުތަކުން ރެކެވޭނެ ގޮތެއް ހޯދައި އެ ގޮތަކަށް އުޅުމަށެވެ.\nއޭގެ ނަތީޖާ ވަރަށް ހިއްޗެވެ. އޭނާގެ ފަރާތުން އިތުރު 12 ވަރަކަށް މީހުންނަށް ބަލި ޖެހި، އޭގެ ތެރެއިން ބައެއް މީހުންނަށް ހޮސްޕިޓަލްގައި ފަރުވާދޭން ޖެހުނީ އެވެ. މީގެ މާނަ އަކީ، އޭނާ ސަމާލުވާން ޖެހޭ ވަރަށް ސަމާލު ނުވުމުގެ ސަބަބުން އެތައް ބަޔަކަށް އޭގެ ގެއްލުން ވުމެވެ. އިބްރާހީމަކީ ގަދަވެ ސަލާމަތުން ހުރި މީހަކަށް ވާތީ އެ ބަލީގެ ސަބަބުން އޭނާގެ އަމިއްލަ ހަށިގަނޑާއި ނަފްސަށް މާ ބޮޑު ކަމެއް ނުވުމަކީ އެހެން މީހުންނަށް ރައްކާތެރިކަން ނުދޭންވީ ސަބަބެއް ނޫނެވެ.\nނަގަންވީ އަހުމަދުގެ މިސާލެވެ. ބަލީގެ ޗޭނު ތިބާއާ ހިސާބުން ކަނޑައި އެއްލައިލާށެވެ. ކޮވިޑް ހުއްޓުވަން މިއީ އަމިއްލަ ހައިސިއްޔަތުން ކުރެވޭނެ އެންމެ މުހިއްމު ކަންތަކެވެ.\nތިބާ އާއި އަހަންނަށް ވެސް ކޮވިޑް ހުއްޓުވޭނެ އެވެ!\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 އެޗްއީއޯސީ ކޮވިޑް ހުއްޓުވާނީ އަހަރެން


Kaivenyyah fahu Ranveer Singh ah3kameh manaa | Mihaaru\nކައިވެންޏަށް ފަހު ރަންވީރު ސިންގަށް ތިން ކަމެއް މަނާ\n18 ޖެނުއަރީ 2019 - 07:52 12 comments\nރަންވީރު ސިންގް ބުނާ ގޮތުން ކައިވެނި ވަރަށް އުފާވެރި އެވެ. އޭނާ އާއި އަންހެނުން އަދި ދީޕިކާ ޕަދްކޯންގެ ދިރިއުޅުން މިހާރު ވަރަށް ފުރިހަމަ އެވެ. އަދި ކައިވެންޏަށް ފަހު ދެ މީހުން ކުރިއަށް ވުރެ ވެސް ޒިންމާދާރު ދެ މީހުންނަށްވެ، އެކަކަކު އަނެކަކަށް އޮންނަ އިތުބާރާއި ލޯބި ވެސް އެތައް ގުނައަކަށް އިތުރުވެއްޖެ އެވެ.\nފިލްމުފެއާ އިން ބޭއްވި ޝޯއެއްގައި ރަންވީރު ބުނި ގޮތުގައި ކައިވެންޏަށް ފަހު، އޭނާ އަށް ތިން ކަމެއް މިހާރު މަނަލެވެ. އަދި އެކަންކަން ނުކުރަން ދީޕިކާ ވަރަށް ބާރު އަޅާ ކަމަށް ބުންޏެވެ.\nއޭގެ ތެރެއިން ފުރަތަމަ ކަމަކީ މާ ލަސްވަންދެން ގެއިން ބޭރުގައި އުޅުމެވެ. ދެވަނަ ކަމަކީ ނުކައި ގެއިން ބޭރަށް ދިއުމެވެ. ތިން ވަނަ ކަމަކީ ދީޕިކާގެ އެއްވެސް ކޯލެއް މިސްކޮށް ނުލުމެވެ.\n"އެ ތިން ކަމަށް ވެސް ވަރަށް ބޮޑަށް ސަމާލުވެގެން އަދި އެގޮތަށް އުޅެވޭތޯ މި ބަލަނީ،" މިދިޔަ މަހު ރިލީޒްކޮށް ބޮޑު ކާމިޔާބީއެއް ހޯދި ފިލްމު "ސިމްބާ" ގެ ބަތަލު ބުންޏެވެ.\nރަންވީރު ބުނި ގޮތުގައި އޭނާ ކައިގެންތޯ ބަލާނެ މީހަކު ކުރިން ނުހުރެ އެވެ. އެކަމަކު މިހާރު ދީޕިކާ އެކަމަށް ވަރަށް ބަލާ ކަމަށް ބުންޏެވެ.\n"މިހާރު ދީޕިކާ ވަކިން ހާއްސަކޮށް ރޭގަނޑު ކެއުމަށް އަންނަން އަހަރެން ކޮންމެ ތާކު ހުއްޓަސް ހަނދާންކޮށް ދޭނެ. އެހެންވެ ރޭގަަނޑުގެ ކެއުން އެކީގައި އިންސާފުކުރުމަކީ ވަރަށް މުހިއްމު ކަމެއް،" އޭނާ ބުންޏެވެ.\nރަންވީރުގެ ތަފާތު ސްޓައިލެއް.\nރަންވީރުގެ ކުރިއަށް އޮތް ފިލްމަކީ އަންނަ މަހުގެ 14 ގައި ރިލީޒް ކުރާ "ގަލީ ބޯއި" އެވެ. އަދި އޭނާ މިހާރު އަންނަނީ ކަބީރު ހާން ޑައިރެކްޓް ކުރާ ކްރިކެޓް ފިލްމު "83" ގެ ޝޫޓިން ފަށަން ތައްޔާރުވަމުންނެވެ.\nމީޑިއާތަކުން ބުނާ ގޮތުގައި ކައިވެންޏަށް ފަހު ރަންވީރަށް އައި އެންމެ އެންމެ ބޮޑު ބަދަލަކީ އޭނާ ހެދުން އަޅާ ސްޓައިލަށް އައި ކުއްލި ބަދަލެވެ. އޭނާ ކުރިން އާންމުންގެ ސަމާލުކަން ހޯދަނީ ވަރަށް "ޖޯކްކޮށް" ހެދުން އަޅައިގެންނެވެ.\nއެގޮތުން ބޮލީވުޑްގެ އެކްޓަރުން ނުލާ ފާޑުގެ، ތަންކޮޅެއް ތަފާތު ސްޓައިލްގެ ކެޝްއެލް ހެދުންތައް ރަންވީރު ކުރިން ލައި އުޅުނެވެ. އެކަމަށް ދީޕިކާ ވެސް އިންސްޓަގްރާމްގައި އޭނާ އަށް އެތައް ފަހަރަކު ކުރިން ޖޯކް ޖަހާފައިވެ އެވެ.\nރަންވީރާއި ދީޕިކާގެ ހަނީމޫން ރާއްޖޭގައި؟\nރަންވީރާއި ދީޕިކާގެ ކައިވެނީގެ ދެ ފޮޓޯ\nދީޕިކާ އާއި ރަންވީރު ކައިވެނިކޮށްފި


Fenaka ah dhookuri 1 million dollaruge cheque thakuge massala eh gai meehaku hayyaru koffi | Mihaaru\nފެނަކަ އަށް ދޫކުރި އެއް މިލިއަން ޑޮލަރުގެ ޗެކްތަކުގެ މައްސަލައެއްގައި މީހަކު ހައްޔަރުކޮށްފި\nފެނަކަ ފުވައްމުލަކު އިންޖީނުގެ: ސައްހަ ނޫން ޗެކްތަކަކުން ފެނަކަ އަށް ޑޮލަރު ވިއްކި މައްސަލަ ފެނަކަ ފުވައްމުލައް\nފަޒީނާ އަހުމަދު، މިހާރު\n01 ސެޕްޓެމްބަރ 2016 - 17:06\nލޯންޗްގެ ހިދުމަތް ދޭ ކުންފުންޏަކުން ފެނަކަ ކޯޕަރޭޝަނަށް ދޫކުރި އެއް މިލިއަން ޑޮލަރު (ގާތްގަނޑަކަށް 17 މިލިއަން ރުފިޔާ) ގެ ސައްހަ ނޫން ޗެކްތަކެއްގެ މައްސަލާގައި މީހަކު ހައްޔަރުކޮށްފި އެވެ.\nއެ ކުންފުނި މެދުވެރިކޮށް ފެނަކަ އިން ޑޮލަރު ގަތް ޗެކްތަކަކީ ސައްހަ ނޫން ޗެކްތަކެއް ކަން އެނގުނީ އެ ޗެކްތައް ޖަމާކުރި ފަހުން، ޗެކްތައް ބައުންސްވެގެންނެވެ. އެ ޗެކްތައް ޖަމާކުރީ ކޮން ބޭންކަކަށް ކަން އަދި ކަށަވަރު ނުވި ނަމަވެސް ގެރެންޓީގެ ގޮތުގައި ޗެކްތަކުގެ ނުފުށުގައި ސްޓޭމްޕެއްގެ ގޮތުގައި ޖަހާފައި ވަނީ މޮރިޝަސް ކޮމާޝަލް ބޭންކް (އެމްސީބީ)ގެ ތައްގަނޑެވެ. އެކަމަކު އެ ބޭންކްގެ ނަމުގައި ކޮށްފައިވާ ސޮޔާއި ތައްގަނޑަކީ ވެސް ސައްހަ މައުލޫމާތުތަކެއް ނޫން ކަން "މިހާރު" އަށް ވަނީ އެނގިފަ އެވެ.\nމި މައްސަލަ އާ ގުޅިގެން ހައްޔަރުކޮށްފައި ވަނީ "މިހާރު" އަށް ކަށަވަރުވެފައިވާ ގޮތުގައި ލޯންޗް ހިދުމަތް ދޭ ކުންފުނީގެ އިސް ބޭފުޅެކެވެ. އޭނާ ހައްޔަރުކޮށް ބަންދުގެ މުއްދަތު ކްރިމިނަލް ކޯޓުން ވަނީ ދެ ފަހަރަށް އިތުރުކޮށްދީފަ އެވެ.\nއޭނާ ބަންދުގައި ބަހައްޓައިގެން މައްސަލަ ތަހުގީގުކުރަން ފުރަތަމަ ފަހަރަށް ކޯޓުން ދިނީ ހަފުތާއެއްގެ މުއްދަތެވެ. އެ މުއްދަތު ހަމަވެ އަނެއްކާވެސް މުއްދަތަށް އެދުމުން މިދިޔަ ހަފުތާގައި 15 ދުވަސް ކޯޓުން ވަނީ އިތުރުކޮށްދީފަ އެވެ.\nމި މައްސަލާގައި ފުލުހުން ވާހަކައެއް ނުދެއްކި އެވެ.\nއެމްސީބީގެ ގެރެންޓީދީފައިވާ ކަމަށް ބުނެ ޗެކުގެ ނުފުށުގައި "ބޭންކް ގެރެންޓީ" ސްޓޭމްޕެއް ޖަހާފައިވާ އެ ބޭންކްގެ ޗެކްތަކެއް ދައުރުވަމުންދާ ކަމުގެ މައުލޫމާތު ލިބިފައިވާ ކަަމަށް ބުނެ އާއްމުން ސަމާލުވުމަށް އެދި ނެރެފައިވާ އިއުލާނެއް. --ފޮޓޯ: ފަޒީނާ އަހްމަދު\nސައްހަ ނޫން ޗެކްތަކުގެ މައްސަލާގައި ހައްޔަރުކޮށްފައި ހުރި މީހާގެ ނަމާއި ކުންފުނީގެ ނަން އަދި އެ މައްސަލާގައި ދެން ހިމެނޭ ކަމަށް ތުހުމަތުކުރެވޭ ބައެއް ބޮޑެތި ބޭފުޅުންގެ ނަންތައް "މިހާރު" އަށް އެނގުނަސް ހިޔާލުފާޅުކުރުމާއި މިނިވަން ނޫސްވެރިކަމަށް ހުރަސްއެޅޭ ގޮތަށް ފާސްކޮށްފައިވާ ގާނޫނާ ހެދި އެ ތަފްސީލްތައް ހާމަކުރެވޭކަށް ނެތެވެ.\nއެއްމިލިއަން ޑޮލަރުގެ ގާތްގަނޑަކަށް ތިން ޗެކު ފެނަކަ އަށް ދޫކުރި ކަމަށް ވެ އެވެ. އެ ތިން ޗެކަކީ ވެސް ސައްހަ ނޫން ޗެކުތަކެކެވެ. ފެނަކަ އިން ޑޮލަރު ގަތީ ސީދާ ކޮން ބޭނުމެއްގައި ކަން ސާފުނުވި ނަމަވެސް ދޭތެރެ ދޭތެރެ އިން އެ ކުންފުނިން ޑޮލަރު ގަންނަ ކަމަށްވެ އެވެ.\nތަހުގީގު ކުރިއަށްދާތީ އެމްސީބީން މިކަމާ ގުޅޭގޮތުން ވާހަކައެއް ނުދެއްކި އެވެ.\nއެ ބޭންކުގެ މެނޭޖިން ޑިރެކްޓަރު ގިލްސް ވިދާޅުވީ ބޭންކުން މިހާތަނަށް ނެރެފައިވާ އިއުލާނުގެ އިތުރުން އެއްވެސް ވާހަކައެއް މިވަގުތު ހާމަކުރެވެން ނެތް ކަމަށެވެ. ފުލުހުންގެ ތަހުގީގަށް އެ ބޭންކުން ފުރިހަމަ އަށް އެއްބާރުލުންދީ، އެކަމާ ގުޅޭ ހުރިހާ މައުލޫމާތެއް ބޭންކްތަކުގެ ބެލެނިވެރި ފަރާތްކަމަށްވާ، ރާއްޖޭގެ މަރުކަޒީ ބޭންކާ ހިއްސާކުރައްވަމުން ގެންދަވާ ކަމަށް އޭނާ ވިދާޅުވި އެވެ.\nމި މައްސަލައާ ގުޅޭގޮތުން އެ ބޭންކުން ކޮށްފައިވާ އިއުލާނުގައި ބުނެފައި ވަނީ އެ ބޭންކުން ގެރެންޓީދީފައިވާ ކަމަށް ބުނެ ޗެކުގެ ނުފުށުގައި "ބޭންކް ގެރެންޓީ" ސްޓޭމްޕެއް ޖަހާފައިވާ އެމްސީބީ ރާއްޖެ ބްރާންޗްގެ ޗެކްތަކެއް ދައުރުވަމުންދާ ކަމުގެ މައުލޫމާތު ލިބިފައިވާ ކަމަށެވެ.\n"...ޗެކްތަކުގައި ބޭނުންކޮށްފައިވާ 'ބޭންކް ގެރެންޓީ' ސްޓޭމްޕް ބޭނުންކުރުމަކީ މި ބޭންކްގެ ޕޮލިސީއެއް ކަމުގައި ނުވާތީ، މިފަދަ ޗެކެއް އޮތް ފަރާތެއްވާނަމަ، އެކަމަށް ސަމާލުވެވަޑައިގަތުމަށް ދަންނަވަމެވެ،" އެމްސީބީގެ އިއުލާނުގައިވެ އެވެ.\nމި އިއުލާނުން ދޭހަ ވަނީ، އެ ބޭންކްގެ ނަމުގައި ނުބައި ތައްގަނޑެއް ޖަހާފައި ވަނީ ފެނަކަ އަށް ދޫކުރި ޗެކްތަކުގައި އެކަނި ނޫން ކަމަށެވެ.\nބޭންކްގެ ސައްހަ ނޫން ތައްގަނޑު ބޭނުންކޮށްފައިވާ ޗެކްތަކުގެ މައްސަލަ ފެންމަތިވުމުން، އެތަނުން މިހާރު އަންނަނީ އެތެރޭގެ ތަހުގީގެއް ހިންގަމުންނެވެ. އެ މައްސަލާގައި އެތަނުގެ އިސް މުވައްޒަފަކު ސަސްޕެންޑްކޮށްފައިވާ ކަމަށް ފެތުރި ވާހަކަ ގިލްސް ދޮގުކުރެއްވި އެވެ.\nއޭނާ ވިދާޅުވީ އެކަމާ ގުޅިގެން މިހާތަނަށް އެއްވެސް މުވައްޒަފަކާ މެދު ފިޔަވަޅު އަޅާފައި ނުވާ ކަމަށެވެ.\nސައްހަ ނޫން ޗެކްތަކުގެ މައްސަލައާ ގުޅޭގޮތުން ފެނަކައިގެ މެނޭޖިން ޑިރެކްޓަރު މުހައްމަދު ނިމާލަށް "މިހާރު"ން އިއްޔެ ގުޅުމުން ވިދާޅުވީ ބޭނުންވާ މައުލޫމާތު ލިޔުމުން ފޮނުވުމުން ޖަވާބު ދެއްވާނެ ކަމަށެވެ. އެ ކުންފުނިން އެދުނު ގޮތަށް ލިއުން ފޮނުވައި މިއަދު 11:00 ގެ ކުރިން މައުލޫމާތު ފޯރުކޮށްދޭން "މިހާރު"ން އެދިފައިވީ ނަމަވެސް އެތަނުން ޖަވާބެއް ނުދިނެވެ.\nކުށްކުރުން ފުލުހުން ދިވެހި ސަރުކާރު ބޭންކް ބޭންކިން ފައިނޭންޝަލް ކްރައިމް ފެނަކަ ކޯޕަރޭޝަން މޮރިޝަސް ކޮމާޝަލް ބޭންކް\n62 ކޮމެންޓް, 100 ރިއެކްޝަންސް\nމީހުންނަށާއި، މުދަލަށް އަނިޔާވެރިވާ މީހުންގެ ޞައްހަ މަޢުލޫމާތު އެންމެނަށް ވެސް އެގެންޖެހޭނެ ކަމަށް ގަބޫލު ކުރަމެވެ. މިހާރަކަށް އައިސް މަކަރާއި ހީލައް، ވައްކަމާއި ފޭރުން މިވާނީ ޢާންމުވެފައި. މި ކަން ކަމަށް އެންމެންވެސް ހޭލުންތެރިވަމާތޯ.\nމިވަރުން ދެން ހޮޓް ކޭޝް ނޫނިއްޔާ ބޭންކް ގެރެންޓީގެ ގޮތުގަވެސް ނެގޭކަށެއް ނެތެއްނުން.\nމީހުންގެ އަބުރު ރައްކާތެރި ކުރުމަށް ކުރާ މަސައްކަތަށް ސާބަސް\nސްޓީލިންގ ފެނަކަ.ސީޒަން1، އެޕިސޯޑް1\nތީ އޮޅިގެން ކުރާކަހަލަ ކަންތަކެްނޫން، ތީހަމަ ތިތަން ތަނުގެ ވެރިން ގެ އިހުމާލުން ކުރާކަންތަށްތައް! ބޮޑެތިއަދަދުތަށް ސީދާޗެކު ޖަމާވީމަ ނޫނީ ލާރިދީގެން ނުވާނެ، ވެރިންނާދޭތެރޭފިޔަވަޅު އަޅަން ޖޭހޭނެ!\nކޯޓަކައް ގޮސްގެން ސާބިތެއް ނުވާނެކަން ޔަގީން ޕީ ޕީ އެމް މީހެއްގެ މައްސަލަ ..ރައްޔިތުންގެ ލާރި ކައި ހުސްކޮއްފި\nތިތަނުން ޖަވާބެއް ނުލިބޭނެ ދުވަހަކުވެސް\nކީއްވެތަ ޤަވާޢިދާ ޚިލާފަށް ބޭރުފައިސާ ގަނެވިއްކުމުގެ މުޢާމަލާތްކުރާތި ފެނަކަ ގޮވައިގެން އެމް.އެމް.އޭ ކޯޓަށް ނުދިޔައީ\nމޮރިޝަސް ކޮމާޝަލް ބޭންކްގެ މެނޭޖަރު ކިތަންމެ ވަރަކަށް ބޭންކްގެ މުވައްޒަފަކު ސަސްޕެންޑް ނުކުރާކަމަށް ބުންޏަސް އެއީ ބޮޑު ދޮގެއް. އެތަނުގެ މުވައްޒަފަކު ހުރީ ވަކި މުއްދަތެއް ނެއްގޮތަށް ސަސްޕެންޝަންގައި.\nކޮރަޕްސަނާއި ފަސާދައިން ފުރިފައިވާ ސަރުކާރެއްްގެ ވެރިކަމުގައި ފެންނަމުންދާނީ މިކަހަލަ ޖަރީމާތައް..ސާފު މީހަގީގަތަކީ..


China Vaccine Raajje ah Nuhoadhanamey nubunan: Health Minister | Atoll News\nޗައިނާގެ ވެކްސިން ރާއްޖެއަށް ނުހޯދާނަމޭ ނުބުނަން: ހެލްތު މިނިސްޓަރ\nޝާއިޢުކުރީ: މުޙައްމަދު އަފްރާޙް ޖޫން 8, 2021, 22:07\nޗައިނާއިން އުފައްދާފައިވާ ސިނަފާރމް ވެކްސިން ނުހޯދާނެމެކޭ ވިދާޅުވެފައި ނުވާނެކަމަށް ހެލްތު މިނިސްޓަރު އަހްމަދު ނަސީމް ވިދާޅުވެއްޖެ އެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި އެޓޯލް ނިއުސް އިން ކުރި ސުވާލަކަށް ޖަވާބު ދެއްވަމުން މިނިސްޓަރ ވިދާޅުވީ ޓައިމްސް އޮފް އިންޑިއާ ނޫހުގައި ޖަހާފައިވަނީ އެމަނިކިފާނު ވިދާޅުވި ގޮތަށް ނޫން ކަމަށެވެ.\n“”ވަރަށް ދެރަކޮށް ނޫހުގައި ޝާއިއުކޮށްފައިވާ އެއްޗެއް އެއީ. އަޅުގަނޑެއް ނުބުނަން ޗައިނާ ވެކްސިން ހޯދަން އެގްރިމަންޓު ނުކުރާނަމޭ. އަޅުގަނޑު ބުނީ, މިހާތަނަށް [އެގްރިމަންޓު] ކުރެވިފައި ނެތޭ.” ނަސީމް ވިދާޅުވި އެވެ.\nމިނިސްޓަރ ނަސީމް ވިދާޅުވީ އިންޓަވިއުގައި ބައެއް ވާހަކަތައް އުނިކުރުމުން އެ ޚަބަރު ލިޔުނު ރިޕޯޓަރުގެ ސަމާލުކަމަށްވެސް އެކަން ގެނެސްފައިވާނެ ކަމަށެވެ. އަދި ޚަބަރު ބަދަލުކުރާނެކަމަށް ރިޕޯޓަރު ބުނިކަމަށެވެ.\n“ބައެއް ވާހަކަތައް އުނިކުރުމުން އަޅުގަނޑު އޭނާއާ ސުވާލު ކުރިން. އޭނަ ބުނީ އެތަންކޮޅު ރަނގަޅުުކޮށްފައި ޖަހާނަމޭ. އެފަހުން އަޅުގަނޑެއް ނުބަލަން. އަޅުގަނޑަށް ހީވަނީ މިހާރު އޮންނާނީ ބަދަލުކޮށްފައި ކަމަށް. ހެލްތު މިނިސްޓަރ ވިދާޅޫވި އެވެ.\nމީގެ އިތުރުން މިނިސްޓަރ ވިދާޅުވީ އެއީ އިންޑިއާގެ ކޮންސަމްޕްޝަނަށް ޖެހި އެއްޗެއްކަމަށް ދެކެވަޑައިގަންނަވާ ކަމަށެވެ.\nޗައިނާގެ ވެކްސިން ހޯދުމުގެ ވިސްނުމެއް ދިވެހި ސަރުކާރުން ނުގެންގުޅޭ ކަމަށް ބުނެ, ނަސީމާ ހަވާލައިދީ ޓައިމްސް އޮފް އިންޑިއާ ނޫހުން އެ ޚަބަރު ރިޕޯޓުކޮށްފައިވަނީ މިދިޔަ މެއި މަހު 31 ވަނަ ދުވަހު އެވެ.\nޗައިނާއިން އުފައްދާ ސިނޮފާމް ވެކްސިންގެ 200،000 ޑޯޒު ރާއްޖެއަށް މީގެ ކުރިން ވަނީ ހަދިޔާ ކޮށްފަ އެވެ. އެހެން ނަަމަވެސް ރާއްޖެއިން މިހާތަނަށް އެެ ގައުމުން ވެކްސިން ގަނެފައެއް ނުވެއެވެ.\nމިހާތަނަށް ރާއްޖެއިން ވެކްސިން ގަތުމަށް އެއްބަސްވުން ހެދީ ތިން ކުންފުންޏަކާއެކު އެވެ. އެއީ އިންޑިއާގެ ސިރަމް އިންސްޓިޓުގެ ކޮވިޝީލްޑްގެ ދެ ލައްކަ ޑޯޒް, ސިންގަޕޫރުގެ އެސްޓްރާޒެނެކާގެ ހަތް ލައްކަ ޑޯޒް އަދި ރަޝިޔާގެ ސްޕަޓްނިކް ވެކްސިންގެ ދެ ލައްކަ ޑޯޒް ގަތުމަށެވެ.\nމިހާތަނަށް އެއިން އެއްވެސް ވެކްސިންއެއް ރާއްޖެއަށް ލިބިފައި ނުވެއެވެ.\nމިއަދު ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވީ, އެސްޓްރާޒެނެކާގެ ފަސް ލައްކަ ޑޯޒް އަންނަ މަހު ލިބޭނެ ކަމަށެވެ. އަދި ރަޝިއާ ވެކްސިންގެ ސަޕްލައިން އެގްރިމަންޓުގައި ވަރަށް އަވަހަށް ސޮއި ކުރާނެ ކަމަށެވެ.\nއެ އެގްރިމަންޓު ކުރެވޭތާ ހަތަރު ހަފްތާ ތެރޭ ވެކްސިން ލިބޭނެ ކަމަށާއި ނަމަވެސް ސަޕްލައިން އެގްރިމަންޓުގައި ސޮއި ކުރާނެ ތާރީޚެއް ރައީސް ހާމައެއް ނުކުރައްވަ އެވެ.\nރައީސް ސޯލިހު ވިދާޅުވީ ވެކްސިން ލިބެން ހުރި، ހުރިހައި ގައުމަކުން ރާއްޖެއަށް ވެކްސިން ހޯއްދަވާނެ ކަމަށެވެ.\nޚިޔާލު 1 on "ޗައިނާގެ ވެކްސިން ރާއްޖެއަށް ނުހޯދާނަމޭ ނުބުނަން: ހެލްތު މިނިސްޓަރ"\nxiya | ޖޫން 9, 2021 at 04:05 |\nnaseem bunaa ehves vahakaeh miveedhuvahaka nei dhimaavefaeh..sarukaar halakuvani naseem health nuhigige


ނަމޫނާ ލިޔުން – މުދާ މަދުވެގެން ބޮޑު އަގުގައި ވިއްކާ ނަމަ ގާނޫނީ ފިޔަވަޅު އަޅާނަން: އިކޮނޮމިކް މިނިސްޓްރީ – Uthuru Oivaru\nފުރަތަމަ ސަފުހާ / ވިޔަފާރި / ނަމޫނާ ލިޔުން – މުދާ މަދުވެގެން ބޮޑު އަގުގައި ވިއްކާ ނަމަ ގާނޫނީ ފިޔަވަޅު އަޅާނަން: އިކޮނޮމިކް މިނިސްޓްރީ\nUO Webmaster 26/05/2017\tވިޔަފާރި, ސަރުކާރު ކޮމެންޓު ކުރައްވާ 115 ވިޔު\nކުރިއަށް އޮތް ރަމަޟާން މަސް ތެރޭގައި ވިޔަފާރިވެރިން ތަކެތި ވިއްކާ އިރު ސްޓޮކްގައި ހުންނަ މުދާ މަދުވުމުން، ބޮޑު އަގުގައި ތަކެތި ވިއްކާ ނަމަ މިފަހަރު ގާނޫނީ ފިޔަވަޅު އަޅާނެ ކަމަށް އިކޮނޮމިކް މިނިސްޓްރީން ބުނެފި އެވެ.\nއެ މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މައުލޫމާތު ދެއްވަމުން ޑެޕިއުޓީ މިނިސްޓަރު އަބްދޫﷲ މުހައްމަދު ވިދާޅުވީ ރޯދަމަހާ ދިމާކޮށް އަދި ރޯދަމަސް ތެރޭގައި ވިޔަފާރިވެރިން މުދާ ވިއްކާ އަގު ބޮޑު ކުރާކަން ފާހަގަކުރެވިފައިވާ ކަމަށެވެ. ބޮޑު އަގުގައި ގިނަ ފަހަރު ވިއްކަނީ ސްޓޮކްގައި ހުންނަ މުދާ މަދުވުމުން ކަމަށާއި މިއަހަރުގެ ރޯދަމަހުގެ ތެރޭގައި އެގޮތަށް ބޮޑު އަގުގައި މުދާ ވިއްކާ ނަމަ ގާނޫނީ ފިޔަވަޅު އެޅުމުގެ ބާރުގެ މިނިސްޓްރީއަށް ލިބިގެންވާ ކަމަށް އޭނާ ވިދާޅުވި އެވެ.\n“ވިޔަފާރިވެރިންނަށް އަޅުގަނޑުމެން އިލްތިމާސްކުރަން. ތަކެތި ބޭނުންކުރާ މިންވަރު އިތުރުވެގެން އަގަށް ބަދަލު ނުގެންނަވާށޭ. އަޅުގަނޑުމެންނަށް ފާހަގަކުރެވުނު މިދިޔަ ރޯދަމަހު އެއް ދުވަހަށް ފިޔައަށް ތިން އަގެއް އައި. ބާރަ ރުފިޔާ އަށް ހެނދުނު ކިލޯއެއް ހުރެފައި މެންދުރު 20 ރުފިޔާ އަށް އަރާފައި ރޭގަނޑު ހުރީ 40 ރުފިޔާއަށް. އެއީ އެއް ގޮތަކަށް ވެސް ފިޔާ ގެންނަ ގައުމުތަކުން އަގު ބޮޑުވެގެން ނުވަތަ ތިން ބޯޓު ތިން ގަޑިއެއްގައި ޖައްސައިގެން ވީ ކަމެއް ނޫން. އެއީ ބާޒާރުން މުދާ މަދުވީމާ އައި އަގެއް. އެހެން ނަހައްދަވާށޭ. އެހެން ހައްދަވާ ކަމަށް ވަންޏާ ގާނޫނާއި ގަވާއިދުތަކުގެ ތެރެއިން އެކަން ހައްލު ކުރުމަށް ޓަކައި ކުރަން ޖެހޭ ހުރިހާ ކަމެއް ކުރާނަން،” އަބްދުﷲ ވިދާޅުވި އެވެ.\nއޭގެ އިތުރުން އޭނާ ވިދާޅުވީ، މިއަހަރުގެ ރޯދަމަހުގައި ވެސް ކޮންމެ ދުވަހަކު ބާޒާރުގެ އަގުތައް ރިވިއު ކުރާނެ ކަމަށެވެ. އަދި ކޮންމެ ދުވަހެއްގެ 12:30ގައި ބާޒާރުގެ އަގުތައް މިނިސްޓްރީގެ ވެބްސައިޓުގައި އާންމުކުރަން ހަމަޖައްސާފައިވާ ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި މީޑިއާތަކާއި ފެރީ ޓާމިނަލްތައް އަދި އިލެކްޓްރޯނިކް ބިލްބޯޑުތައް މެދުވެރިކޮށް އެ އަގުތައް އާންމު ކުރުމަށް މިނިސްޓްރީން ވަނީ ހަމަޖައްސާފަ އެވެ.\n“ވަރަށް ބޮޑަށް އިލްތިމާސްކުރަން މިގޮތަށް ބޭނުން ކުރާ އަދަދު އިތުރުވެގެން ނުވަތަ މިންވަރު އިތުރުން ވެގެން އަގުތައް ބަދަލު ނުކުރުމަށް. އަގުތައް އަތް ނުފޯރާ ހަމައަށް ދާ ކަމަށްވަންޏާ ގާނޫނާއި ގަވާއިދުތަކުގެ ތެރެއިން ފިޔަވަޅު އަޅާނަމޭ،” އަބްދުﷲ ވިދާޅުވި އެވެ.\nއަބްދުﷲ ވިދާޅުވީ ރޯދަމަހާ ދިމާކޮށް ފިހާރަތަކުން ދުވާރު މައްޗާއި މަގުމަތީގައި ގިނަ އަދަދަކަށް މުދާ ބަހައްޓާފައި ހުންނަ ކަން ފާހަގަ ކުރެވޭ ކަމަށެވެ. އެކަންކަން ހައްލު ކުރުމަށް ފުލުހުންނާ ގުޅިގެން މިނިސްޓްރީން މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.


ނުބައި ރައްޓެހީންނަކީ ތިބާ ދީނުން އެއްކިބާ ކުރުވާނެކަމެއް: ޝައިޚް މުޖްތަބާ ޙަމީދު – ޖަމްޢިއްޔަތުއް ސަލަފް\nނުބައި ރައްޓެހީންނަކީ ތިބާ ދީނުން އެއްކިބާ ކުރުވާނެކަމެއް: ޝައިޚް މުޖްތަބާ ޙަމީދު\nތާރީޚް: 13:56 15 ނޮވެމްބަރ 2018\nހެޔޮލަފާ ރަނގަޅު ރައްޓެހީންނަކީ އިސްލާމްދީނުގެމަތީގައި ތިބާ ސާބިތުކޮށްދޭނެ ކަމެއްކަމަށާއި ހަމައެގޮތަށް ނުބައި ނުލަފާ ރައްޓެހީންނަކީ އިސްލާމްދީނުން ތިބާ އެއްކިބާ ކުރުވާނެކަމެއްކަމަށް އައްޝައިޚް މުޖްތަބާ ޙަމީދު ވިދާޅުވެއްޖެއެވެ.\nޖަމްޢިއްޔަތުއްސަލަފުގެ ފަރާތުން ރޭ ގެނެސްދިން ’އޮނަތިރީސް މިނެޓް‘ ގެ 85 ވަނަ ޕްރޮގްރާމުގައި ’ފައިކައްސާލުން‘ މި މައުޟޫއަށް ވާހަކަފުޅުދައްކަވަމުން ޖަމްޢިއްޔަތުއްސަލަފުގެ ޢިލްމުވެރިންގެ މަޖިލީހުގެ މެމްބަރު އައްޝައިޚް މުޖްތަބާ ޙަމީދު ވިދާޅުވިގޮތުގައި އިސްލާމްދީނުން ތިމާގެ ފައި ކައްސާލުމުން އެއްކިބާ ކުރުމަށްޓަކައި ހެޔޮލަފާ ޞާލިޙު އެކުވެރިން އިޚްތިޔާރު ކުރުމަކީ ކޮންމެހެންވެސް ކުރަން ޖެހޭނެކަމެއްކަމަށާއި ޞާލިޙު ރަނގަޅު އެކުވެރިން ނެތްކަމަށްވާނަމަ އިސްލާމްދީނުން ފައިކައްސާލުމަކީ ވަރަށް ގާތްކަމެއްކަމަށެވެ.\n”ކިތަންމެ ބޮޑު ޢާލިމެއްކަމަށްވިޔަސް ނުބައި ބަޔަކާއެކު އުޅެންފަށައިފިކަމަށްވާނަމަ އޭނާ އިސްލާމްދީނުން ދުރަށް ދިއުން އެއީ ވަރަށްގާތްކަމެއް. މިފަދަ އެތައް މިސާލުތަކެއް މިޒަމާނުގައިވެސް އަޅުގަނޑުމެންނަށް އެބަހުރި ފެންނަން. ހަގީގަތުގައި ޢިލްމުވެރިޔާ ދީނުން ފައިކައްސާލުމުގައި، އޭނާ ޢިލްމު ހޯދާ މަޤްސަދު ވަރަށްބޮޑު ދައުރެއް އަދާކުރޭ. އަޅުގަނޑުމެންނަށް އެމީހެއްގެ ބޭރުފުށުން ކިތަންމެ ރީތިކޮށް ދީންވެރިކޮށް ފެނުނުކަމުގައިވިޔަސް އޭނާގެ ނިޔަތެއް އޮވެދާނެ އެ ޢިލްމުގެ ޒަރީޢާއިން ދުނިޔޭގެ މަންސިބެއް، ރިޔާސަތެއް ނުވަތަ މަތީ މަޤާމެއް ނުވަތަ މަޝްހޫރުކަމެއް ހޯދުން. އެ ނިޔަތުގެ މައްޗަށް އޭނާ ޢިލްމު ޠޮލަބުކޮށް ހޯދައިފިކަމުގައިވަނީނަމަ އޭނާ މަރުވުމުގެކުރިން ﷲ ތައާލާ އޭނާ ކޮންމެވެސްކަހަލަ ފިތުނައެއްގެ ތެރެއަށް ވެއްދުމަކީ ވަރަށް ގާތްކަމެއް“. ޝައިޚް ވިދާޅުވިއެވެ.\nޝައިޚް އިތުރަށް ވިދާޅުވިގޮތުގައި އިސްލާމްދީނުން ފައިކައްސާލުމުގެ އެންމެބޮޑު އަނެއް ސަބަބަކީ ކިބުރުވެރިވުންކަމަށާއި ޝައިޠާނާ ﷲ ގެ ރަޙްމަތުން ބޭރު ކުރެވިގެން ދިޔައީ އެސޮރު ﷲ ގެ އަމުރަށް ނުކިޔަމަންތެރިވެ ކިބުރުވެރިވުމުންކަމަށެވެ. އަދި ސިއްރުން ކުރެވޭ ނުބައި ކަންތައްތަކަކީވެސް ދީނުން ފައިކައްސާލާ ކަމެއްކަމަށް ޝައިޚް ވިދާޅުވިއެވެ.


Furathama match gai ves Neymar ge faraathun molhu kulhumeh | Mihaaru\nބާސެލޯނާގެ ނޭމާ (ކ) އާއި ކަވާނީ އުފާފާޅުކުރަނީ. --ފޮޓޯ: އޭއެފްޕީ\nފުރަތަމަ މެޗުގައި ވެސް ނޭމާގެ ފަރާތުން މޮޅު ކުޅުމެއް\n14 އޯގަސްޓް 2017 - 10:329comments\nގުއިންގޭމްޕް، ފްރާންސް (އޮގަސްޓް 14) – ދުނިޔޭގެ ރެކޯޑް އަގެއް ކަމަށްވާ 222 މިލިއަން ޔޫރޯ އަށް ޕީއެސްޖީން ގަތް ބްރެޒިލް ފޯވާޑް ނޭމާ އެ ޓީމަށް ކުޅުނު ފުރަތަމަ މެޗުގައި ރޭ ލަނޑު ޖަހައިފި މޮޅު ކުޅުމެއް ދައްކައިފި އެވެ.\nފްރެންޗް ލީގުގައި ގުއިންގޭމްޕް އަތުން 3-0 އިން ޕީއެސްޖީ މޮޅުވި މެޗުގައި ނޭމާ ލަނޑު ޖެހީ 82 ވަނަ މިނެޓުގައި އެޑިންސަން ކަވާނީ ދިން ޕާހަކުންނެވެ. މި މެޗުގެ 52 ވަނަ މިނެޓުގައި ޕީއެސްޖީ އަށް ލީޑު ލިބުނީ ޖޯޑަން އިކޯކޯ އަތުން ބައިކޮޅަށް ވަން ލަނޑުންނެވެ. ދެ ވަނަ ލަނޑު 62 ވަނަ މިނެޓުގައި ކާމިޔާބުކޮށްދިނީ ކަވާނީ އެވެ.\nތިން ލަނޑު ގައި ވެސް ނޭމާ ވަނީ ހިއްސާވެފަ އެވެ. ޖޯޑަން އަތުން ބައިކޮޅަށް ވަން ގޯލަކީ ވެސް ނޭމާ އުފެއްދި ހަމަލާއެކެވެ. އަދި ދެ ވަނަ ގޯލް ކަވާނީ ޖެހީ ވެސް ނޭމާ ދިން ޕާހަކުންނެވެ. ވާތް ފަޅިން ކުޅުނު ނަމަވެސް މެދުތެރެއަށް ޖެހިގެން ވެސް އޭނާ މޮޅު ކުޅުމެއް ދެއްކި އެވެ.\nބާސެލޯނާގައި މޮޅު ކުޅުމެއް ދައްކައި ގިނަ ކާމިޔާބީތަކެއް ހޯދި ނޭމާ ޕީއެސްޖީ އަށް ބަދަލުވީ ލިއޮނަލް މެސީގެ ހިޔަނީގައި ކުޅެން ބޭނުންނުވާތީ ކަމަށް ރިޕޯޓްތައް ބުނެ އެވެ. އޭނާ ބާސެލޯނާގައި ކިތަންމެ މޮޅަށް ކުޅުނަސް މެސީ ހުރުމުން އޭނާގެ ކުޅުން އެހާ ބޮޑަށް ފާހަގަނުވެ އެވެ.\nއިތުރު ލިޔުންތައް ނޭމާ ޕީއެސްޖީ